Hekibas dheyn majubooru kuri kamah bune Luthufee ge sitee eh court ah | Mihaaru\nއޭސީސީގެ ކުރީގެ ރައީސް ލުތުފީ: ހެކިބަސް ދޭން މަޖުބޫރުކުރި ކަމަށް ވިދާޅުވެ އޭނާ ވަނީ ކްރިމިނަލް ކޯޓަށް ސިޓީއެއް ފޮނުއްވާފައި -- ފޮޓޯ/މިހާރު\nހެކިބަސް ދޭން މަޖުބޫރުކުރި ކަމަށް ބުނެ ލުތުފީގެ ސިޓީއެއް ކޯޓަށް\n02 ސެޕްޓެމްބަރ 2019 - 18:47 29 comments\nރައީސް އޮފީހުގެ ކުރީގެ ލީގަލް އެފެއާޒް މިނިސްޓަރު އައިޝަތު އާޒިމާ ޝަކޫރުގެ މައްޗަށް ދައުލަތުން ދައުވާކުރާ މައްސަލާގައި ދައުލަތުން ހެއްކެއްގެ ގޮތުގައި ހުށަހަޅާފައިވާ އެންޓި ކޮރަޕްޝަން ކޮމިޝަން (އޭސީސީ) ގެ ކުރީގެ ރައީސް ހަސަން ލުތުފީ އަށް ހެކިބަސް ދޭން މަޖުބޫރުކުރި ކަމަށް ވިދާޅުވެ، އޭނާ ކްރިމިނަލް ކޯޓަށް ސިޓީއެއް ފޮނުއްވައިފި އެވެ.\nރަސްމީ އިދާރާއަކަށް ދޮގު މައުލޫމާތު ދިނުމުގެ ދައުވާ އާއި މަނީ ލޯންޑްރިން އަށް މަގުފަހިކޮށް ދިނުމުގެ ދައުވާ އާޒިމާގެ މައްޗަށް ދައުލަތުން ކުރަނީ ކުރީގެ ރައީސް އަބްދުﷲ ޔާމީންގެ އެކައުންޓަށް އެސްއޯއެފުން ޖަމާކުރި އެއް މިލިއަން ޑޮލަރު އޭސީސީއާ އެކު ހެދި އެސްކްރޯ އެކައުންޓްގައި ބަހައްޓަން އެއްބަސްވުމަށް ފަހު، އެއާ ޚިލާފްވި ކަމަށް ބުނާ މައްސަލައިގަ އެވެ.\nމިއަދު ބޭއްވި އަޑުއެހުމުގައި، އެ މައްސަލަ ބައްލަވާ ކްރިމިނަލް ކޯޓުގެ އިސް ގާޒީ އަހުމަދު ހައިލަމް ވިދާޅުވީ، ހެކިބަސް ދޭން މަޖުބޫރުކޮށް ބިރު ދެއްކި ކަމަށް ވިދާޅުވެ ލުތުފީގެ ފަރާތުން އެ ކޯޓަށް ސިޓީއެއް ލިބިފައި އެބައޮތް ކަމަށެވެ. އަދި އަދުލުވެރިކަމާ އެކު ހެކިބަސް ދެވޭ ފަދަ މާހައުލެއް ނެތުމުން ހެކިބަސް ނުދެވޭނެ ކަމަށް ވެސް އެ ސިޓީގައި ބަޔާން ކުރައްވާފައިވާ ކަމަށް އިސް ގާޒީ ވިދާޅުވި އެވެ.\nއެކަމާ ގުޅިގެން ދައުލަތުން ބުނީ ލުތުފީ އަށް ހެކިބަސް ދޭން މަޖުބޫރުކުރި ކަމުގެ ވާހަކަތަކެއް އާންމުވުމުން އޭނާ ފުލުހުންގެ ތަހުގީގަށް ބަޔާން ދިންއިރު ނަގާފައިވާ އިންޓަވިއުގެ ވީޑިއޯ ރެކޯޑިން ދައުލަތުން ބަލާފައިވާނެ ކަމަށެވެ. އެ ވީޑިއޯއަށް ބަލާއިރު އެފަދަ އެއްވެސް ކަމެއް ފާހަގަ ނުވާ ކަމަށާއި އެހެންވެ، ލުތުފީ ހެއްކެއްގެ ގޮތުގައި ބަލައިގަތުމާ މެދު ގޮތެއް ނިންމުމުގެ ކުރިން އެ ވީޑިއޯ އަށް ރިއާޔަތްކޮޮށް ދިނުމަށް ދައުލަތުން އެދުނެވެ.\nއާޒިމާގެ ފަރާތުން ހުށަހެޅުންތަކެއް\nޝަރީއަތުގެ ކުރީގެ ހުށަހެޅުންތަކުގެ ގޮތުގައި ދައުލަތުން އެ މައްސަލައިގައި އެއްވެސް ހުށަހެޅުމެއް ހުށަހެއް ނާޅަ އެވެ. އެކަމަކު އާޒިމާގެ ފަރާތުން ވަނީ ބައެއް ހުށަހެޅުންތައް ހުށަހަޅައިފަ އެވެ. އެގޮތުން، އެ މައްސަލައިގައި ދައުލަތުން ހެކިންގެ ގޮތުގައި ހުށަހަޅާފައިވާ ލުތުފީގެ އިތުރުން ކުރީގެ ރައީސް ޔާމީނާއި އޭސީސީގެ މިހާރުގެ ރައީސް މުއައްވިޒް ރަޝީދާއި ބޭންކް އޮފް މޯލްޑިވްސްގެ ޑެޕިއުޓީ ސީއީއޯ މުހައްމަދު ޝަރީފް ހެކިންގެ ގޮތުގައި ބަލައި ނުގަނެވޭނެ ކަމަށް އާޒިމާގެ ފަރާތުން ހުށަހެޅުންތައް ހުށަހެޅި އެވެ.\nލުތުފީ ހެއްކެއްގެ ގޮތުގައި ބަލައިނުގަނެވޭނެ ކަމަށް އާޒިމާގެ ފަރާތުން ހުށަހެޅީ އޭނާގެ މައްޗަށް ތުހުމަތު ކުރެވޭ މައްސަލައެއް ފުލުހުން ބަލަމުންދާތީ އާއި ހެކިބަސް ދިނުމަށް މަޖުބޫރުކޮށް، ބިރު ދައްކަމުންދާ ކަމަށް ލުތުފީ ވިދާޅުވެފައި ވާތީ ކަމަށް އެ ހުށަހެޅުމުގައިވެ އެވެ. އެހެންވެ، ލުތުފީ އަކީ އެ މައްސަލައިގައި މިނިވަން ކަމާ އެކު ހެކިބަސް ދެވޭނެ ބޭފުޅެއް ނޫން ކަމަށާއި އެހެންވެ އޭނާ ހެއްކެއްގެ ގޮތުގައި ބަލައިނުގަނެވޭނެ ކަމަށް އާޒިމާގެ ހުށަހެޅުމުގައިވެ އެވެ.\nޔާމީން ހެއްކެއްގެ ގޮތުގައި ބަލައިނުގަނެވޭނެ ކަމަށް ހުށަހެޅީ އެއް ކުށަކާ ގުޅިގެން ތުހުމަތު ކުރެވޭ އެއް ފަރާތަކުން އެ މައްސަލައިގައި ހިމެނޭ އަނެއް ފަރާތާ އެއްކޮޅަށް ނުވަތަ ދެކޮޅަށް ވެސް ހެކިބަސް ނުދެވޭނެ ކަމަށް ސުޕްރީމް ކޯޓުން ކުރިން ކޮށްފައިވާ ހުކުމެއްގައި އޮތުމުން ކަމަށް ހުށަހެޅުމުގައިވެ އެވެ. އަދި ސުޕްރީމް ކޯޓުން އެގޮތަށް ނިންމާފައި އޮތުމުން ދަށު މަރުހަލާގެ ކޯޓުތަކުން އެ ނިންމުމަށް ތަބާވާން ޖެހޭނެ ކަމަށާއި އެހެންވެ، ޔާމީން ހެއްކެއްގެ ގޮތުގައި ބަލައިނުގަނެވޭނެ ކަމަށް އާޒިމާގެ ހުށަހެޅުމުގައި ވެ އެވެ.\nޝަރީފް ހެއްކެއްގެ ގޮތުގައި އެ މައްސަލައިގައި ބަލައިނުގަނެވޭނެ ކަމަށް ހުށަހެޅީ ރައްޔިތުންގެ މަޖިލީހުގެ ކޮމިޓީއަކަށް ދޮގު މައުލޫމާތު ދިން ކަމަށް ބުނާ މައްސަލައެއްގައި އޭނާގެ މައްޗަށް ފުލުހުން ތަހުގީގު ހިންގަމުންދާތީ އެވެ. އަދި މުއައްވިޒަކީ ވެސް އެ މައްސަލައިގައި މިނިވަން ގޮތެއްގައި ހެކިބަހެއް ދެވޭނެ ބޭފުޅެއް ނޫން ކަމަށާއި އެހެންވެ، އޭނާގެ ހެކިބަސް ވެސް ބަލައިނުގަނެވޭނެ އެ ހުށަހެޅުންތަކުގައިވެ އެވެ.\nޔާމީންގެ މައްޗަށް މަނީ ލޯންޑްރިންގެ ދައުވާ ސާބިތު ނުވަނީސް، އެ ދައުވާ އާޒިމާގެ މައްޗަށް ކުރިއަށް ނުގެންދެވޭނެ ކަމަށް ކަނޑައަޅައި ދިނުމަށް އެދި އާޒިމާގެ ފަރާތުން ހުށަހެޅުމެއް ހުށަހެޅި އެވެ. ސުޕްރީމް ކޯޓުގެ ހުކުމަކާ ހަވާލާދީ އެ ހުށަހެޅުމުގައި ވަނީ ކުށުގެ އަސްލު މީހާގެ މައްޗަށް ކުށް ސާބިތުވާ ކަމަށް ހުކުމް ނުކުރާހާ ހިނދަކު އެކަމުގައި ބައިވެރިވި މީހާގެ މައްޗަށް ދައުވާ ނުކުރެވޭނެ ކަމަށެވެ. އެހެންވެ، ޔާމީންގެ މައްޗަށް ކުށް ސާބިތުވެ، އިސްތިއުނާފްގެ ހުރިހާ މަރުހަލާއެއް ނުނިމެނީސް އާޒިމާގެ މައްޗަށް މި ވަގުތު އެ ދައުވާ ކުރިއަށް ނުގެންދެވޭނެ ކަމަށް އެ ހުށަހެޅުމުގައިވެ އެވެ.\nއެ ހުށަހެޅުންތަކަށް ރައްދު ދީ، ދައުލަތުން ބުނީ ލުތުފީގެ މައްޗަށް ތުހުމަތު ކުރެވިފައި އޮތުމަކީ އޭނާ ހެއްކެއްގެ ގޮތުގައި ބަލައިނުގަނެވޭނެ ސަބަބެއް ނޫން ކަމަށާއި އެ މައްސަލަ ތަހުގީގުކުރި ފަރާތުގެ ހައިސިއްޔަތުން އޭނާ ހެއްކެއްގެ ގޮތުގައި ބަލައިނުގަނެވޭނެ ސަބަބެއް ނޯންނާނެ ކަމަށެވެ. އަދި ތަހުގީގުކުރާ ފަރާތް ހާޒިރުކޮށް ހެކިބަސް ނެގުމަކީ ކުރިން ވެސް އަމަލުކުރާ އުސޫލެއް ކަމަށް ދައުލަތުން ބުންޏެވެ.\nއެއް ކުށެއްގެ ތުހުމަތު ކުރެވޭ މީހުން ހެކިންގެ ގޮތުގައި ހުށަހެޅުމަކީ ރާއްޖޭގައި ކުރިން ވެސް އަމަލުކުރާ އުސޫލެއް ކަމަށާއި އެފަދަ މައްސަލަތަކުގައި ދައުވާ ކުރަނީ ހަމައެކަނި އެ މީހާގެ ބަހަށް އެކަނި ބަލައިގެން ނޫން ކަމަށް ދައުލަތުން ބުންޏެވެ. އަދި އާޒިމާ އަށް ދައުވާ ކުރަނީ ވެސް ހަމައެކަނި ޔާމީންގެ ބަޔާނަށް އެކަނި ރިއާޔަތް ކޮށްގެން ނޫން ކަމަށާއި އެ މައްސަލާގައި އިިތުރު ހެކިން ވެސް އެބަތިބި ކަމަށް ދައުލަތުން ބުންޏެވެ. އެހެންވެ، އެ މައްސަލާގައި ޔާމީން ހެއްކެއްގެ ގޮތުގައި ބަލައިނުގަނެވޭނެ ސަބަބެއް ނެތް ކަމަށް ވެސް ދައުލަތުން ބުންޏެވެ.\nޝަރީފްގެ މައްޗަށް ތުހުމަތު ކުރެވިފައި އޮތަސް، އެކަމަކީ އޭނާގެ ހެކިބަސް ގަބޫލު ނުކުރެވޭނެ ސަބަބެއް ނޫން ކަމަށް ދައުލަތުން ބުންޏެވެ. އެހެންވެ، އޭނާގެ ހެކިބަސް ވެސް ބަލައިނުގަނެވޭނެ ސަބަބެއް ނެތް ކަމަށް ދައުލަތުން ބުންޏެވެ. އަދި މުއައްވިޒް ހެއްކެއްގެ ގޮތުގައި ބަލައިނުގަނެވޭނެ ސަބަބެއް ނެތް ކަމަށް ވެސް ދައުލަތުން ބުންޏެވެ.\nޔާމީންގެ މައްޗަށް ކުށް ސާބިތު ނުވަނީސް އާޒިމާގެ މައްޗަށް އެ ދައުވާ ކުރިއަށް ނުގެންދެވޭނެ ކަމަށް ހުށަހެޅި ހުށަހެޅުމާ ގުޅިގެން ދައުލަތުން ބުނީ އެގޮތަށް ކޯޓުން ނިންމައިފި ނަމަ އޭގެ ސަބަބުން އިތުރު މައްސަލަތަކެއް ކުރިމަތިވެދާނެ ކަމަށެވެ. ވަކި މުއްދަތެއްގެ ތެރޭގައި ޝަރީއަތް ހިންގައި، ނިންމަން ޖިނާއީ އިޖްރާއާތުގެ ގާނޫނު ލާޒިމް ކުރާއިރު އެގޮތަށް ކޯޓުން ކަނޑައަޅައިފި ނަމަ އެ މުއްދަތު ފަހަނަ އަޅައި ދާނެ ކަމަށް ދައުލަތުން ބުންޏެވެ.\nމީގެ އިތުރުން ދައުވާ ކުރުމުގެ މުއްދަތުތަކެއް ގާނޫނުގައި ކަނޑައެޅިފައި އޮންނައިރު، އަސްލު ކުށްކުރި މީހާއަށް ކުށް ސާބިތުވެގެން އިސްތިއުނާފްގެ ހުރިހާ މަރުހަލާއެއް ފުރިހަމަ ވުމުގެ ކުރިން ދައުވާ ކުރުމުގެ މުއްދަތު ހަމަވާނެ ކަމަށް ދައުލަތުން ބުންޏެވެ.\nމިއަދުގެ އަޑުއެހުމުގައި އިސް ގާޒީ ހައިލަމް ވަނީ ދައުލަތާ ބައެއް ސުވާލުތައް ކުރިމަތި ކުރައްވައިފަ އެވެ. އެގޮތުން އެ މައްސަލާގައި އާޒިމާ ނުފޫޒު ފޯރުވި ކަމަށް ދައުލަތުން ބުނަނީ ކީއްވެގެންތޯ އާއި އެސްކްރޯ އެކައުންޓެއް ހުޅުވަން ލަފާ ދިނުމަކީ ކުށެއްތޯ އިސް ގާޒީ ސުވާލު ކުރެއްވި އެވެ.\nޖަވާބުގައި ދައުލަތުން ބުނީ ރައީސް ޔާމީންގެ ބޭންކް ސްޓޭޓްމަންޓް ހޯދަން އޭސީސީން މަަސައްކަތް ކުރަމުން ދަނިކޮށް އެ ސްޓޭޓްމަންޓް އޭޭސީސީއަށް ފޯރުކޮށް ދިނީ ރައީސް އޮފީހުން ކަމަށް ލުތުފީ ތަހުގީގަށް ދިން ބަޔާނުން އެނގެން އެބައޮތް ކަމަށެވެ. އަދި އެސްކްރޯ އެކައުންޓެއް ހުޅުވަން ލަފާ ދިނުމަކީ އޭގެ ޒާތުގައި ކުށެއް ނޫން ކަމަށާއި އެކަމަކު އެ މައްސަލާގައި ކަން ހިނގާފައިވާ ގޮތަށް ބަލާއިރު މަނީ ލޯންޑްރިންގެ އަމަލުތަކެއް ހުރި ކަމަށް ދައުލަތުން ބުންޏެވެ.\nރައްދުގައި އާޒިމާ ވިދާޅުވީ ބޭންކް ސްޓޭޓްމަންޓް އޭސީސީ އަށް ފޮނުވީ ރައީސް އޮފީހުން ކަމަށެވެ. އަދި އެއީ އެތައް މުވައްޒަފުންތަކެއް ވެސް އުޅޭ އޮފީހެއް ކަމަށް ވިދާޅުވި އެވެ. މީގެ އިތުރުން، އެސްކްރޯ އެއްބަސްވުމެއް ހަދަން އޭނާ ލަފާ ދީފައި ނޯންނާނެ ކަމަށާއި އޭނާ ކުރެއްވި ހަމައެކަނި ކަމަކީ ރައީސް ޔާމީން އެންގެވި ގޮތަށް، އޭސީސީއާ މުއާމަލާތް ކުރުން ކަމަށެވެ. އެކަމަކު ގާނޫނާ ޚިލާފް ކަމެއް ކުރަން ޔާމީން އެންގެވި ނަމަ، އެކަން ނުކުރައްވާނެ ކަމަށް އާޒިމާ ވިދާޅުވި އެވެ.\nއެ މައްސަލައިގެ މިއަދުގެ އަޑުއެހުން ނިންމާލީ އާޒިމާގެ ފަރާތުން ހުށަހެޅި ހުށަހެޅުންތަކާ މެދު ދެން އޮންނަ އަޑުއެހުމެއްގައި ގޮތެއް ނިންމާނެ ކަން އިއުލާން ކުރެއްވުމަށް ފަހު އެވެ.\nއިތުރު ލިޔުންތައް އާޒިމާ ޝަކޫރު ކްރިމިނަލް ކޯޓް އެންޓި ކޮރަޕްޝަން ކޮމިޝަން ހަސަން ލުތުފީ (އޭސީސީ)


13 އަހަރުގެ ކުއްޖާ ރޭޕްކުރި މައްސަލާގައި ހައްމާދު ހައްޔަރުކޮށްފި، ވިހެއި ދަރިފުޅުގެ ޑީއެންއޭއާ ދިމާވޭ! – Haftha\nSun,7June, 2020, 3:21 pm\nހައްމާދު: ދޯންޏެއްގައި ހިނގި ދީނީ ޒުވާބެއް ހޫނުވެ ވަޅި އަޅައި މޫދަށް އެއްލާލުމުން ފަރުވާ ދިނުމަށްފަހު ހޮސްޕިޓަލުން ދޫކޮށްލުމުން އޭނާ ވަނީ ހައްޔަރުކޮށްފައި ---\n13 އަހަރުގެ ކުއްޖާ ރޭޕްކުރި މައްސަލާގައި ހައްމާދު ހައްޔަރުކޮށްފި، ވިހެއި ދަރިފުޅުގެ ޑީއެންއޭއާ ދިމާވޭ!\nކައިވެނީގެ ނަމުގައި 12 އަހަރުގެ ކުއްޖަކު ރޭޕްކުރުމުން ބަލިވެ އިނދެ، 13 އަހަރުގައި ވިހެއި މައްސަލައިގެ ތުހުމަތުގައި ރ. މަޑުއްވަރީ އިސްމާއިލް ހައްމާދު އިއްޔެ ހައްޔަރުކޮށްފިއެވެ.\nހައްމާދަކީ ދޯންޏެއްގައި ދެ މީހެއްގެ ދެމެދުގައި ހިނގި ދީނީ ޒުވާބެއް ހޫނުވެ، ވަޅި ހަރައި ކަނޑަށް އެއްލައިލި މީހާއެވެ. އަދި އޭނާއަކީ މީގެކުރިން ޓެރަރިޒަމްގެ ކުށެއް ސާބިތުވެ ހުކުމް ތަންފީޒުކޮށްފައިވާ ކުށުގެ ރެކޯޑް އޮންނަ މީހެއް ކަން ވެސް ފުލުހުން ބުނެއެވެ.\nއިސްކަންދަރު ކޮށީގައި ފުލުހުން މިއަދު ބޭއްވި ނޫސްވެރިންގެ ބައްދަލުވުމެއްގައި ފުލުހުންގެ ފެމެލީ އެންޑް ޗައިލްޑް ޕޮރެޓެކްޝަން ޑިޕާޓްމަންޓުގެ ފަރާތުން ވާހަކަ ދައްކަމުން ސުޕްރިޓެންޑެންޓް އޮފް ޕޮލިސް ހަސަން ހަނީފް ވިދާޅުވީ ހައްމާދު، 26، އަށް ހޮސްޕިޓާލުން ފަރުވާ ދިނުމަށްފަހު އިއްޔެ ދޫކޮށްލާފައިވާ ކަމަށެވެ.\nއަދި ރޭގެ ވަގުތެއްގައި ކޯޓު އަމުރެއްގެ ދަށުން އޭނާ ހައްޔަރުކޮށްފައިވާ ކަމަށާއި ހައްޔަރުކުރީ 13 އަހަރުގެ ކުއްޖާ ބަލިވެ އިން މައްސަލާގައި ކަމަށް ހަނީފު ވިދާޅުވިއެވެ.\nއޭނާ ވިދާޅުވީ، 13 އަހަރުގެ ކުއްޖާ ބަނޑުބޮޑުވި މައްސަލަ ފުލުހުން ތަހުގީގުކުރަމުން އަންނަނީ ކުޑަ ކުއްޖަކާ މެދު ގަދަކަމުން ޖިންސީ އަމަލު ހިންގާފައިވާ މައްސަލައެއްގެ ގޮތުގައެވެ.\nއެގޮތުން އެ މައްސަލައިގައި 14 ފަރާތަކާ ފުލުހުން ސުވާލުކޮށްފައިވާ ކަމަށާއި އޭގެ ތެރޭގައި 13 އަހަރުގެ ކުއްޖާ އާއި އޭނާގެ މަންމަ ހިމެނޭ ކަމަށެވެ. އަދި މިހާތަނަށް ފުލުހުން ހޯދާފައިވާ ފޮރެންސިކް ބައެއް ހެކިތަކުން ހައްމާދުގެ ޑީއެންއޭ އާއި އޭނާ ރޭޕްކުރި 13 އަހަރުގެ ކުއްޖާ ވިހެއި ދަރިފުޅުގެ ޑީއެންއޭއާ ދިމާވާ ކަމަށް ވިދާޅުވިއެވެ.\nހަނީފު ވިދާޅުވީ، އެ މައްސަލައިގެ ތަހުގީގުގައި ޕްރޮސިކިއުޓާ ޖެނެރަލް (ޕީޖީ) އޮފީހާއެކު ވެސް މަޝްވަރާތައް ކުރަމުން އަންނަ ކަމަށް ވިދާޅުވިއެވެ. އަދި ފުލުހުންނަށް މިހާތަނަށް ލިބިފައިވާ ހެއްކާއި ގަރީނާގެ އެހީގައި ހައްމާދަށް ދައުވާ ކުރުމުގެ ފުރުސަތު އެބަ އޮތް ކަމަށް ހަނީފު ވިދާޅުވިއެވެ.\nކާނަލް ނާޒިމްގެ ފަރާތުން ޓެކްސީ ޑްރައިވަރުންނަށް 6000 ޕީޕީއީ ސާމާނު ހަދިޔާކޮށްފި


Raajje-India gulhun goskuree MDP in: Umar\nރާއްޖެ-އިންޑިއާ ގުޅުން ގޯސްކުރީ އެމްޑީޕީން: އުމަރު\nކުރީގެ މިނިސްޓަރު އުމަރު ނަސީރު އަވަސްއަށް ދެއްވި އިންޓަވިއުއެއްގެ ތެރެއިން --\nދިވެހިންނާއި، އިންޑިއާއާ ދެމެދު އެއްވެސް މައްސަލައެއް ނެތް ކަމަށާ މައްސަލައަކީ އެމްޑީޕީން ގެންގުޅޭ ސިޔާސަތު ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެ އެވެ.\nއުމަރު މިހެން ވިދާޅުވެފައިވަނީ ރައީސް ނަޝީދު މިހާރު އިންޑިއާއަށް ކުރައްވަމުން ގެންދަވާ ދަތުރުފުޅުގައި ޗައިނާއާއި ރާއްޖޭގެ ގުޅުމަށް ބުރޫއަރާ ޒާތުގެ ވާހަކަތައް ދައްކަމުންދާތީ ގިނަ ބަަޔަކު ކަންބޮޑުވުން ފާޅު ކުރަމުންދާ ވަގުތެއްގައެވެ. އަދި ރާއްޖެ، އިންޑިއާގެ އުނގަށް ވެއްޓިފައިވާ ކަމަށް އިދިކޮޅުން ތުހުމަތު ކޮށްފައިވަނިކޮށެވެ.\nރައީސް ނަޝީދަށް ވަރަށް ބޮޑަށް ފާޑުވިދާޅުވަމުން ގެންދަވާ ކުރީގެ ހޯމް މިނިސްޓަރު އުމަރު ނަސީރު ވިދާޅުވީ ރާއްޖެ-އިންޑިއާ ގުޅުން ގޯސްކުރީ އެމްޑީޕީން ކަމަށެވެ.\n"ދިވެހިންނާ، އިންޑިއާއާ ދެމެދު އެއްވެސް މައްސަލައެއް ނެތް. ޖެހިގެން މި އުޅޭ ކަމަކީ އެމްޑީޕީން 'ގުލާބްޖާމް' ކެއުމުގެ އިތުރުން އިންޑިއާ ސަރުކާރުގެ ޖީބަށް ވެއްޓި 'ސުޕާރި' ފަރިއްކުޅުވައިގެން އިންޑިއާގެ ސިފައިން މި ރާއްޖޭގައި ބޭއްތިއްބުމުގެ ޖާގަ ދިނުން." އުމަރު ވިދާޅުވިއެވެ. "އިންޑިއާ ސިފައިން މި ގައުމުން ބާލާނަން، އިންޝާﷲ."\nރާއްޖެއަށް އިންޑިއާ ސަރުކާރުން ހަދިޔާކުރި ހެލިކޮޕްޓަރުތައް ދުއްވަން އިންޑިއާގެ ސިފައިން ތިބޭތީ އުމަރު ގެންދަވަނީ ތަކުރާރުކޮށް ކަންބޮޑުވުން ފާޅު ކުރަމުންނެވެ. ރައީސް ޔާމީންގެ ސަރުކާރުގެ ދުވަސްވަރު އިންޑިއާ ސިފައިން ރާއްޖެއިން ފޮނުވާލުމަށް ނިންމި ނަމަވެސް އެ ނިންމުން ތަންފީޒު ކުރެވިފައެއް ނުވެއެވެ.\nކުރީ ސަރުކާރުގެ ދުވަސްވަރު ރާއްޖެއާއި އިންޑިއާގެ ގުޅުން ވަރަށް ބޮޑަށް ގޯސްވި ނަމަވެސް ރައީސް ސޯލިހް ވެރިކަމަށް ވަޑައިގެން އެ ގުޅުން މިހާރު ވަނީ ވަރަށް ބޮޑަށް ބަދަހި ކުރައްވާފައެވެ.\nއެމްޑީޕީ ރައީސް މުހައްމަދު ނަޝީދު އުމަރު ނަސީރު + ދިވެހި އިންޑިއާގެ ގުޅުން\nފުލުހުންނާމެދު ނަފްރަތު އުފައްދަނީ އެކްޓިވިސްޓުން ރުއްސަން


Maziya In League Championkan Kashavaru Koffi - Vaguthu\nކްލަބު ގްރީން ސްޓްރީޓްސް ބަލިކޮށް، މާޒިޔާ ސްޕޯޓްސް އެންޑް ރެކްރިއޭޝަން ކްލަބުން ދިވެހި ޕްރިމިއާ ލީގުގެ ޗެމްޕިއަންކަން ކަށަވަރުކޮށްފި އެވެ.\nމާޒިޔާ އިން ލީގު ކާމިޔާބުކުރީ ގައުމީ ފުޓުބޯޅަ ދަނޑުގައި ރޭ ގްރީން ސްޓްރީޓްސް އާއި ދެކޮޅަށް ކުޅުނު މެޗު 5-1ގެ ނަތީޖާއަކުން ކާމިޔާބުކޮށްގެންނެވެ. ބާކީ ތިން މެޗު އޮއްވާ މާޒިޔާ އިން ލީގު ޗެމްޕިއަންކަން ކަށަވަރުކުރި އިރު މިއީ އެ ކްލަބުން ދިވެހި ލީގު ކާމިޔާބުކުރި ދެ ވަނަ ފަހަރެވެ. މީގެ ކުރިން އަލީ ސުޒެއިންގެ އިރުޝާދުގެ އެ ޓީމުން ވަނީ 2016 ވަނަ އަހަރު މި މުބާރާތް ކާމިޔާބުކޮށްފަ އެވެ.\n2016 ވަނަ އަހަރު މާޒިޔާ އަށް ލީގު ހޯދައިދިން ކޯޗު ސުޒޭން މިހާރު ކޯޗުކޮށްދޭ ގްރީން ސްޓްރީޓްސް ކޮޅަށް ރޭ މާޒިޔާ އިން ޖެހި ފުރަތަމަ ލަނޑު މެޗުގެ 27 ވަނަ މިނެޓުގައި ކާމިޔާބުކޮށްދިނީ ހަމްޒާ މުހައްމަދު (ހަމްޕު)ގެ ފަރާތުން ތަނަވަސްވި ފުރުސަތެއްގައި އިބްރާހިމް މަހުދީ ހުސައިން (ފޭދޫ އިއްބެ) އެވެ. އޭގެ ހަތަރު މިނެޓު ފަހުން ލިބުނު ހިލޭ ޖެހުމަކުން ގްރީނަށް ނަތީޖާ ހަމަހަމަކުރުމަށް ރަނގަޅު ފުރުސަތެއް ލިބިގެންދިޔަ ނަމަވެސް މުހައްމަދު އުމައިރު ފޮނުވާލި ހަމަލާ އަމާޒުވީ މާޒިޔާގެ ގޯލުގެ އަރިމަތީ ދަނޑިއަށެވެ.\nމެޗުގެ ފުރަތަމަ ހާފު ނިމުމުގެ ކުރިން ލީޑު ފުޅާކުރަން މާޒިޔާގެ އިބްރާހިމް ވަހީދު ހަސަން (އިއްބެ) އާއި މުޖުތާޒް މުހައްމަދު (މުޖޭ) ފޮނުވާލި ދެ ހަމަލާ ވެސް ގްރީންގެ ކީޕަރު އަލީފް ވަނީ މަތަކޮށްފައެވެ. ފުރަތަމަ ހާފު 1-0ގެ ނަތީޖާއަކުން މާޒިޔާ ކުރީގައި އޮވެ ނިމުނު އިރު އެޓީމުން ލީޑު ފުޅާކުރީ ދެ ވަނަ ހާފު ފަށައިގެން ފުރަތަމަ މިނެޓުގައި ފޭދޫ އިއްބެ ވައްދާލި ލަނޑުންނެވެ. އިއްބެ މި ލަނޑު ޖެހީ ކޯނެލިއަސް ސްޓެވާޓް ފޮނުވާލި ބޯޅައެއް ކީޕަރު އަތުގައި ޖެހިފައި ނުކުތް ވަގުތު ބޯޅަ ގޯލަށް ވައްދާލައިގެންނެވެ.\nމެޗުގެ 49 ވަނަ މިނެޓުގައި ޕެނަލްޓީ އޭރިއާ ތެރެއިން ފޮނުވާލި ހަމަލާއެއްގައި ގްރީންގެ ކެޕްޓަން އަލްސަޔެދް މަހްމޫދް އެ ޓީމަށް ފަރަގު ކުޑަކޮށްދިން ނަމަވެސް މާޒިޔާ އިން ވަނީ މެޗުގެ 73 ވަނަ މިނެޓުގައި އަލުން ލީޑު ފުޅާކޮށްފައެވެ. ހަމްޕު ތަނަވަސްކޮށްދިން ފުރުސަތެއްގައި އިދިކޮޅު ގޯލުގެ ތިރީ ކަނަށް ބޯޅަ ފޮނުވާލައިގެން މި ލަނޑު ކާމިޔާބުކުރީ ޒުވާން މިޑްފީލްޑަރު އިބްރާހިމް އައިސަމްއެވެ.\nމާޒިޔާގެ ހަތަރުވަނަ އަދި ފަސް ވަނަ ލަނޑު ވެސް ޖެހީ މެޗުގައި މޮޅު ކުޅުމެއް ދެއްކި ހަމްޕު އެވެ. ހަމްޕުގެ ފުރަތަމަ ލަނޑު ހަސަން ޝިފާޒް ދިން ބޯޅައަކުން ޖެހި އިރު ފަހު ލަނޑު ޖެހީ މެޗު ނިމެން އަށް މިނެޓަށް ވެފައި ވަނިކޮށް ކޯނެލިއަސް ސްޓެވާޓް ދިން ބޯޅައަކުންނެވެ.\nރޭގެ މޮޅާއެކު ލީގުގެ އެއްވަނައިގައި އޮތް މާޒިޔާ އާއި ދެވަނައިގައި އޮތް ކްލަބު އީގަލްސްއާ ދެމެދުގައިވާ ފަރަގު ވަނީ 14 ޕޮއިންޓަށް ބޮޑުވެފަ އެވެ. އެއްވަނައިގައި އޮތް މާޒިޔާ އަށް 18 މެޗުން 47 ޕޮއިންޓް ލިބިފައިވާ އިރު، އީގަލްސް އަށް 17 މެޗުން ލިބިފައިވަނީ 33 ޕޮއިންޓެވެ. ތިންވަނައިގައި އޮތް ޓީސީ ސްޕޯޓްސް ކްލަބަށް 17 މެޗުން ލިބިފައިވަނީ 31 ޕޮއިންޓެވެ.


B. Kihaadhoo gai alah hulhuvi miskithugai gina massala thakeh\nބ.ކިހާދޫގައި އަލަށް ހުޅުވި މިސްކިތް\nކިހާދޫގައި އަލަށް ހުޅުވި މިސްކިތުގައި ގިނަ މައްސަލަ ތަކެއް\nހިތާދޫ އޮންލައިން | 25 މެއި 2018\nދައުލަތުގެ ބަޖެޓް ޚަރަދުކޮށްގެން ބ. ކިހާދޫގައި އަލަށް އިމާރާތްކުރި މިސްކިތުގައި މައްސަލަތަކެއް ހުރުމާގުޅިގެން އެރަށު ކައުންސިލުން ހިތްހަމަނުޖެހުން ފާޅުކޮށްފި އެވެ.\nކިހާދޫ މިސްކިތަކީ ރައީސް ނަޝީދުގެ ވެރިކަމުގެ ދައުރުގައި އަޅަން ފެށި މިސްކިތެކެވެ. ނަމަވެސް ވަކި ވަރަކަށް މަސައްކަތް ކުރުމަށް ފަހު އެ މަސައްކަތް އޮތީ ހުއްޓިފަ އެވެ. ރައީސް އަބްދުﷲ ޔާމީންގެ ވެރިކަމުގައި އެ މަސައްކަތް ފަށާފައި ވަނީ 2015 ވަނަ އަހަރު އެވެ. އަދި މިދިޔަ އަހަރު ފަހުކޮޅު މިސްކިތުގެ މަސައްކަތް ނިންމައި އެ މިސްކިތް ހުޅުވީ މިމަހުގެ 13 ވަނަ ދުވަހު އެވެ.\nކިހާދޫ ކައުންސިލުގެ ރައީސް އިބްރާހީމް ފަޒީލް ވިދާޅުވީ، ވަރަށް ގިނަ ދުވަސްތަކެއްގެ އިންތިޒާރަށްފަހު، އެރަށުގައި އަލަށް ބިނާ ކުރި މަސްޖިދުލް ތަޢާވުން ރަސްމީކޮށް ހުޅުވިއިރު ކަރަންޓް ވައިރިން އާއި ސައުންޑް މައްސަލަތަކެއް ހުރުމުން ދަތިތަކާ ކުރިމަތިވާ ކަމަށެވެ.\n“އޭސީއަށް އަޅާފައި ހުރީ ވައިރިން އެންމެ ހިމަ އާދައިގެ ނަރު އަދި ލޫޕް ޖަހާފައި. އެހެންވެ އޭސީތައް މަސައްކަތް ނުކޮށްގެން އަދިވެސް މިއުޅެނީ، އަޑު މަޑުވުމުގެ މައްސަލަ މިހާރު ހައްލުވެއްޖެ. އެކަމަކު އަދިވެސް އެއް ލޯޑް މުންނާރަށް ނަގައި ގުޅަންޖެހޭ” ފަޒީލް ވިދާޅުވި އެވެ.\nފަޒީލް ވިދާޅުވީ މިނޫނަސް މައްސަލަ އުޅޭ ކަމަށާއި އެގޮތުން މިސްކިތުގައި އަންހެނުން ނަމާދުކުރުމަށް ހާއްސަކޮށްފައިވާ ޖާގަވެސް މަސައްކަތް ކޮންޓްރެކްޓް ކޮށްފައިވާ ވަރަށް ވުރެ ކުޑަ ކަމަށެވެ.\n“އަސްލު މިއީ ހުޅުވާއިރު ހުރެގެންވާނެ ކަންތައް ތަކެއް ނޫން. ކޮންޓްރެކްޓަރު ލައްވާ މިއީ މިހާރުން މިހާރަށް ހައްލު ކުރަންޖެހޭ ކަމެއް،”\nއޭނާ ވިދާޅުވި ގޮތުގައި އިސްލާމިކް މިނިސްޓްރީއާ ވާހަކަ ދައްކައިގެން މިސްކިތުގައި ހުރި މައްސަލަތައް ހައްލުކުރުމަށް އަންނަނީ މަސައްކަތް ކުރަމުންނެވެ.\n500 އެއްހާ މީހުންގެ އާބާދީއެއް އޮތް ކިހާދޫގައި އަލަށް ހުޅުވި މިސްކިތަކީ 300 މީހުންގެ ޖާގައިގެ މިސްކިތެކެވެ.


އޮސްލޯ ފުރަބަންދު ކޮށްފި - DhiDaily\nއޮސްލޯ ފުރަބަންދު ކޮށްފި\nނޯވޭގެ ވެރިކަން ކުރާ މައި ސްޓޭޓް ކަމުގައިވާ އޮސްލޯ ގައި ކޮވިޑް 19 ގެ އާ ވައްތަރު ފެތުރެމުންދާތީވެ އެ ހިސާބު އެއްކޮށް ފުރަބަންދު ކޮށްފިއެވެ.\nމި ގޮތުން އެގައުމުގެ ހެލްތު މިނިސްޓަރ ބެންޓް ހޮއި ވިދާޅުވެފައިވަނީ ހުރިހާ ފިހާރަތަކަކާއި ރެސްޓޯރެންޓިތަކާއި ޗާޗްތައް ބަންދުކުރުމުގެ އިތުރުން ރާ ވިއްކުންވެސްވަނީ ޖަނަވަރީ 31 ވަނަ ދުވަހާއި ހަމައަށް މަނާވާނެ ކަމުގައެވެ.\n”މިއީ ވަރަށް ސީރިއަސް ހާލަތެއް. މި ކަން ހުއްޓުވުމަށް ކުރެވެން ހުރި ހުރިހާ ކަމެއް ކުރަން އެބަ ޖެހޭ. އޮސްލޯގައި ހުއްޓުމެއް ނެތި ވައިރަސް ފެތުރެނީނަމަ އެހެން ސްޓޭޓްތަކުގައި މި ވައިރަސް ފެތުރި ހުއްޓުވަން އުނދަގޫވާނެ.“ ހޮއި އިތުރަށް ވިދާޅުވިއެވެ.\nއެހެން ނަމަވެސް ކާ އެއްޗެހި ވިއްކާ ފިހާރަތަކާއި ބޭސް ފިހާރަތަކުގެ އިތުރުން ގޭސް ސްޓޭޝަން ތައް ހުޅުވާނެ ކަމަށްވެސް އެ ބޭފުޅާ ވަނީ ވިދާޅުވެފައެވެ.\nއާ ގަވައިދަށް އަމަލުކުރަން ފަށާފައިވަނީ އިއްޔެގެ މެންދުރުގެ ވަގުތެއްގައެވެ. މި ގޮތުން މި ގަވައިދަށް ހުރުމަތްތެރިކޮށް ހިތުމަކީ ރައްކާތެރިކަމުގެ ގޮތުން ކޮންމެހެން ކުރަންޖެހޭ ކަމެއް ކަމަށް އެ ގައުމުގެ ސަރުކާރުންވަނީ ބުނެފައެވެ.


އަހިވައް | ކާނާ | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ކާނާ އަހިވައް\nދިވެހި ނަން : އަހިވައް\nއިގިރޭސި ނަން : Noni Fruit\nޢިލްމީ ނަން : Morinda Citrifolia\nކޮންމެ 100 ގްރާމް ގައި އަސާސީ މާއްދާތައް\n15.3 ކިލޯކެލަރީ ހަކަތަ\n3.4 ގްރާމް ކާބޯހައިޑްރޭޓް\n0.43 ގްރާމް ޕްރޮޓީން\n33.65 މިލިގްރާމް ވިޓަމިން ސީ\n70 މިލިގްރާމް ޕޮޓޭސިއަމް\n• ކެންސަރާ ދެކޮޅަށް މަސައްކަތްކުރުމުގެ ބާރު : ހޯދިފައިވާ ގޮތުގައި އަހިވައް ފަނި ބޭނުންކުރުމަކީ ކެންސަރު އުފެދުމާއި ދެކޮޅަށް މަސައްކަތްކުރާ ކަމެކެވެ. 2001 ވަނަ އަހަރު ޑިސެމްބަރު މަހުގައި އެނަލްސް އޮފް ދަ ނިއުޔޯރކް އެކަޑަމީ އޮފް ސައިންސް އިން ހާމަކޮށްފައިވާގޮތުގައި، އަހިވަކުގައި ހިމެނޭ އެންޓި އޮކްސިޑެންޓް ތަކުގެ ސަބަބުން، އަހިވައް ފަނި ބޭނުންކުރުމުން ކެންސަރުގެ ސެލްތައް އުފެދުމުން ރައްކާތެރި ކޮށް ދެއެވެ. އޭގެ ފަހުން ނިއުޔޯރކްގެ ދަ މެމޯރިއަލް ސްލޯން-ކެޓެރިންގ ކެންސަރ ސެންޓަރ އިންވަނީ މިކަމަށް ބާރުލިބޭ ފަދަ ރިޕޯޓެއް ނެރެފައެވެ. އޭގައި ބުނާގޮތުން ޖަނަވާރުތައް ބޭނުންކޮށްގެން ހަދާފައިވާ ދިރާސާތަކުން އަހިވަކުގައި ޓިއުމަރާއި ކެންސަރާއި ދެކޮޅަށް ހަރަކާތްތެރިވުމުގެ ބާރު އެކުލެވިގެން ވެއެވެ.\n- އަހިވަކުގައި ކެންސަރާއި ދެކޮޅަށް މަސައްކަތްކުރުމުގެ ބާރު ހުންނަނީ އޭގައި ހިމެނޭ އެންޓި އޮކްސިޑެންޓް ތައް ކަމުގައިވާ ކެރޮޓިނޮއިޑް، އަދި ބަޔޯފްލޭވޮނޮއިޑް ތަކުގެ ސަބަބުންނެވެ. އެގޮތުން ހުންނަ "އެންތްރަކިނޯން"(Anthraquinones) އަދި "ސްކޮޕޯލެޓީން"(Scopoletin) އަކީ ފާހަގަކުރެވޭ ދެ އެންޓި އޮކްސިޑެންޓް އެވެ. މިއީ ކެންސަރުގެ ސެލްތައް އިތުރުވުން ހުއްޓުވައި، އަދި ކެންސަރުގެ ސެލްތައް ހަށިގަނޑަށް ފެތުރުވުން ހުއްޓުވުމުގައި ދައުރެއްކުޅޭ މާއްދާ ތަކެއްކަންވަނީ ހޯދިފައެވެ.\n- އަހިވައް ޖޫހަކީ ފާރުގަނޑު އަދި ކަނޑައިގެން ގޮސްފައި ހުންނަ ތަންތަނުގައި، ހުންނަ ޖަރާސީމް އަސަރު ދުއްވާލާ އެއްޗެކެވެ. ޖަރާސީމާއި ދެކޮޅަށް މަސައްކަތް ކުރުމުގެ ޚާއްޞިއްޔަތު އަހިވަކަށް ލިބެނީ އޭގައި ހިމެނޭ އެންތްރަކިނޯން ގެ ސަބަބުންނެވެ. ބުނެވޭގޮތުގައި ސްޓެފައިލޯކޯކަސް(Staphylococcus Eureus) ކިޔާ ޖަރާސީމުން ޖެހޭ ބަލިތައް، އަހިވައް ބޭނުންކޮށްގެން ރަގަޅު ކުރެވިދާނެ އެވެ. އަހިވަކުގައި ހުންތިރިކޮށްދިނުމުގެ ގާބިލްކަން ވެސް ހުރެއެވެ. އެހެންކަމުން ޖަރާސީމް މަރާ ބޭސް އަދި ހުންތިރިކުރާ ބޭސް ބޭނުންކުރުމުގެ ބަދަލުގައި ގޭގައި އަހިވައް ބޭނުންކުރެވިދާނެ ކަމަށް ބުނެއެވެ.\n• ފުރަމޭ ހިމާޔަތްކުރުން : 2008 ވަނަ އަހަރު އަހިވައް ފަންޏަށް އަމާޒުކޮށް ހެދުނު ދިރާސާއެއްގައި މީދާގެ ހަށިގަނޑަށް ފުރަމެޔަށް ގެއްލުންދެނިވި ވިހަ ފޮނުވުނެވެ. އޭގެ ކުރިން މީދާތަކަށްވަނީ އަހިވައް ފަނި ބޯންދީފައެވެ. ދިރާސާއިން ފާހަގަވީ ވިހައިގެ ސަބަބުން ފުރަމެޔަށް ގެއްލުންވެފައިވާ މިންވަރު ދަށްކަމަށެވެ. ފަހުގެ ދިރާސާއެއް ބުނާގޮތުން ފުރަމެޔަށް ގެއްލުންވެފައިވާ މީހުން އަހިވައް ބޭނުންކުރުމަކީ އޭގެ މަންފާ ހަށިގަނޑަށް ލިބޭ ކަމެކެވެ. ނަމަވެސް މިފަދަ އެއްޗެއް އަމިއްލައަށް ބޭނުންކުރުމުގެ ކުރިން ޑޮކްޓަރެއްގެ ލަފާ ހޯދުން މުހިއްމެވެ.\n• ދުޅަތަކާއި ދެކޮޅަށް މަސައްކަތްކުރުމުގެ ބާރު އަދި ދިފާޢީބާރު ރަގަޅުކުރުން : ދިރާސާތަކުން އެނގިފައިވާ ގޮތުގައި އަހިވަކުގައި ތަދުކެނޑުވުމުގެ ޚާއްޞިއްޔަތު ހުރެއެވެ. މިދިރާސާ ހެދި ފަރާތްތަކުން ބުނެފައިވަނީ އަހިވަކުގެ އެކްސްޓްރެކްޓް އަކީ ތަދުކަނޑުވައިދީ، ހުޅުދުޅަވުމުގެ ބަލިތައް ޖެހުމުން ހުޅު ހަލާކުވާ މިންވަރު ދަށްކޮށްދޭ އެއްޗެއް ކަމުގައެވެ. އެހެން ދިރާސާއެއްގައި ބުނެފައިވަނީ މީދަލަށް އަހިވައް ޖޫސް ދިނުމުން އޭގެ ހަށިގަނޑުގެ ދިފާޢީ ބާރު ރަގަޅުވެފައިވާ ކަމަށް ފާހަގަވާ ކުރެވުނު ކަމަށެވެ. އެހެންކަމުން މިއީ ތަފާތު ބަލިތައް ޖެހިފައިވާ މީހުންނާއި، ދިގުމުއްދަތަށް ބަލިވުމުގެ ސަބަބުން ދިފާޢީ ބާރު ދަށްވެފައިވާ މީހުން ބޭނުންކުރަން ރަގަޅު މޭވާ އެކެވެ.\n• ގޮހޮރުގެ ފާރާއި ދެކޮޅަށް މަސައްކަތްކުރުމުގެ ބާރު : އަހިވަކުން ގޮހޮރުގެ ފާރަށް އަސަރުކުރާ މިންވަރު އެނގިފައިވަނީ ވަރަށް ކުޑަކޮށެވެ.4ފެބުރުއަރީ 2009 ގައި ސައިންޓިފިކް ރިސާރޗް ޖާނަލް ގައި ބުނެފައިވާ ގޮތުން މީދަލަށް އަހިވަކުގެ އެކްސްޓްރެކްޓް ދިނުމުން، ގޮހޮރުގައި ފާރު އުފެދުން ރައްކާތެރިކޮށްދޭ ކަން ވަނީ ފާހަގަ ކުރެވިފައެވެ. މިހެން ދިމާވަނީ އަހިވަކުގެ އެކްސްޓްރެކްޓްގެ ސަބަބުން މައިދާގައި ހުންނަ އެސިޑްގެ މިންވަރު ދަށްވެ، ގޮހޮރުގެ އެތެރޭގެ ބަތާނަ ހިމާޔަތްކުރުމަށްޓަކައި އެއިން ދޫކުރާ ދަވަ އިތުރުވާތީ ކަމަށެވެ.\n• ހަންގަނޑަށްކުރާ ފައިދާ : އަހިވައް ފުރަތަމަ ފާހަގަވެގެންދިޔައީ ހަމުގެ ބަލިތަކަށް ފަރުވާކޮށްދޭ އެއްޗެއްގެ ގޮތުގައެވެ. އެގޮތުން އަހިވައް ގަހުގެ ބައިތައް ކަމުގައިވާ އަހިވައް، ފަތް، ތޮށި،މާ، މޫ، ފަދަ ބައިތައް ބޭނުންކޮށްގެން ފާރުގަނޑު، އެތެރޭގައި ހެދޭ ފާރު، މުލިހި، ދިއްގޮނޑި، އަނގައިގެ ފާރު، ފަންގަސްގެ ޖަރާސީމް އެޅުން، ދަދު، ބޮލުގެ ހަމުގެ ބަލިތަކަށް ފަރުވާކޮށްފައި ވެއެވެ. މީގެ އިތުރުން އަހިވައް ޖޫހަކީ ޝޭމްޕޫ އެއްގެ ގޮތަށް ބޭނުންކުރެވިދާނެ އެއްޗެކެވެ. އަދި އެގޮތަށް ބޭނުންކުރުމުން އިސްތަށިތައް ވަރުގަދަވެ، ބޮލުގައި އުކުނު އެޅުމުން ދުރުކޮށްދެއެވެ.\n• ދިފާޢީ ނިޒާމަށްކުރާ ފައިދާ: އަހިވައް ޖޫހުގައި ދިފާޢީ ބާރު ރަގަޅުކޮށްދޭ ޚާއްޞިއްޔަތެއް ހުރެއެވެ. ދިރާސާތައް ބުނާގޮތުގައި ގަވާޢިދުން އަހިވައް ފަނި ބުއިމަކީ ލޭގެ ހުދު ސެލްތައް އުފެއްދުން އިތުރުކޮށް ރަގަޅުކޮށްދޭ ކަމެކެވެ. އަދި އެކަމުގެ ސަބަބުން ބަލިތަކުން ދިފާޢުވުމުގެ ބާރު އުފެދެއެވެ. މީގެ އިތުރުން ދުޅަތަކާއި ދެކޮޅަށް މަސައްކަތްކުރުމުގެ ބާރުވެސް އަހިވައް ފަނީގައި ބައެއް ހާލަތްތަކާއި ގުޅިގެން ހުރެއެވެ. އެގޮތުން ހުޅުތައް ދުޅަވުމާއި، ގައުޓް، މުލިހި، ބުރަކަށީގައި ރިހުން، އަދި އުރަމަތި ދުޅަވެދޮސްގަތުން ފަދަ ޙާލަތްތަކުގައި މިބުނި ބާރު މަސައްކަތް ކުރެއެވެ.\n• ނޭވާލާ ނިޒާމަށްކުރާ ފައިދާ : ނޭވާލާ ނިޒާމަށް ޖެހޭ އާންމު ބަލިތައް ކަމަށްވާ، އަރިދަފުސް ރޯގާ، ކެއްސުމާއި ކަރުތެރެ ހަލާކުވުން، އެލާރޖީ، އަދި ނޭވާހިއްލުން ފަދަ ބަލިތަކަށް އަހިވައް ބޭނުންކޮށްގެން ލުއިކަން ހޯދައިދެވިދާނެއެވެ.\n• ހަޖަމުކުރާ ނިޒާމަށްކުރާ ފައިދާ : ގަވާއިދުން އަހިވައް ފަނި ބުއިމަކީ ހަޖަމުކުރުން ރަގަޅުކޮށްދޭ ކަމެކެވެ. މިކަން މިގޮތަށް ހިނގަނީ:-\n- މީގެ އިތުރުން ވެސް ހަޖަމުކުރުމުގެ ނިޒާމާއި ގުޅުންހުރި މައްސަލަތައް ކަމުގައިވާ، ބަނޑުހިކުން، ބޭރަށްހިންގުން، މޭނުބައިކުރުން، ހޮނޑުލެވުން، ގޮހޮރުގެ ފާރު، ކާނާއަށް ވިހަވުން، ބަނޑުގައި ރިހުން، އަދި ޑިސެންޓްރީ ފަދަ ބޭރަށް ހިންގުމުގެ ވައްތަރު ތަކަށް ފަރުވާކުރުމަށް ވެސް އަހިވަކުގެ ބޭނުން ހިފައެވެ. އަދި މިއީ ގޮހޮރުގައި ހުންނަ ޕެރަސައިޓް ތައް މަރާލާ އެއްޗެކެވެ. ރީނދޫވުމާއި، ފުރަމޭގެ ބަލިތަކުގައި ވެސް އަހިވައް ބޭނުންކުރެއެވެ.\n• ހިތާއިލޭހޮޅިތަކަށްކުރާ ފައިދާ : އަހިވަކުގައި ހިމެނޭ "ސްކޮޕޯލެޓީން" އަކީ ލޭމައްޗަށްދިއުން، ވިންދު އަވަސްވުން، ވިންދު ތަރުތީބުގެއްލުން، އަދި އެހެނިހެން ހިތާއި ލޭހޮޅިތަކާއި ގުޅުންހުރި ބަލިތަކަށް ފަރުވާކުރުމަށް ބޭނުންތެރި މާއްދާ އެކެވެ. މިއީ ލޭހޮޅިތައް ފުޅާކޮށްލުމުގެ ބާރު ލިބިފައިވާ މާއްދާ އަކަށްވުމުން ލޭގެ ޕްރެޝަރު ދަށްކުރުމަށް އެހީތެރި ވެއެވެ.\n• ކުޑަކަމުދާ، އަދި ނަސްލުއުފައްދާ ނިޒާމަށްކުރާ ފައިދާ : ކުޑަކަމުދާ ނިޒާމްގެ ބަލިތަކަށް ފަރުވާކުރުމުގެ އިތުރުން، ކޮންމެ ދުވަހަކު އަހިވައް ފަނި ބުއިމަކީ ސިފިލިސް އަދި ކިހުނުވުން ފަދަ، ޖިންސީގުޅުމުން ފެތުރޭ ބަލިތައް ރަގަޅުވުމަށް އެހީތެރިވެދޭނެ ކަމެކެވެ. މިއީ ޕްރޮސްޓޭޓް ބޮޑުވާ ބަލީގެ ސަބަބުން ޕްރޮސްޓޭޓް ބޮޑުވުމުން، ޕްރޮސްޓޭޓްގެ ދުޅަތިރިކޮށް ހިންދާލުމުގައި ވެސް އެހީތެރިވެދޭ އެއްޗެެކެވެ. އަދި ރަހިމުގައި ގޮށްލުން ކުރިމަތިވުމުން އެކަން ރަގަޅުކުރުމުގައި ވެސް އެހީތެރިވެދެއެވެ. އަދި މިއީ މައްސަރު ކަންތައް ޖެހުމުން ބަނޑުގައި ރިހުން ލުއިކޮށްދީ، މައްސަރުކަންތައް ވަކި އިންތިޒާމަކުން ހުރުމަށް އެހީތެރިވެދޭ އެއްޗެކެެވެ.\n• ނާރުތަކުގެ ނިޒާމަށްކުރާ ފައިދާ : އަހިވައް ފަނި ބޭނުންކުރުމަކީ އޮޕަރޭޝަންކުރުމުން އަދި ވިހެއުމުން އުފެދޭ ތަދު ލުއިކޮށްދޭ ކަމެކެވެ. "ސިންގަލްސް" ފަދަ ބަލިތަކުގެ ސަބަބުން ނާރަށް ގެއްލުންވެ އުފެދޭ ތަދު ކުޑަކުރުމަށް ވެސް އެހީތެރިވެދެއެވެ. ދިރާސާތަކުން އެނގިފައިވާ ގޮތުގައި އަހިވައް ފަނި ބުއިމަކީ ސިކުނޑީގައި ހުންނަ "ސިރަޓޮނިން" ގެ ރިސެޕްޓަރ ތައް ހީވާގިކޮށް ހަރަކާތްތެރި ކުރުވާ ކަމެކެވެ. ސިރޮޓޮނިން އަކީ ނިދުން ވަކި އިންތިޒާމަކުން ގެންދިއުމަށް އެހީތެރިވެދީ، މާޔޫސްކަމާއި، ހާސްވެ ކަންބޮޑުވުން، ބޮލުގައި ރިހުމާއި، ބޮލުގެ އެއްފަޅީގައި ރިހުން ފަދަ ކަންތައްތަކަށް ލުއިކަން ގެނެސްދޭ މާއްދާ އެކެވެ. އަދި ހަދާނުގެ ބަޔަށް އަސަރުކުރާ އެލްޒެއިމާ ބަލީގެ އުދަގޫތައް ކުޑަކޮށްދޭ ކަމެކެވެ. އަދި ތުރުތުރުއަޅާ ބަލީގެ ސަބަބުން މެދުވެރިވާ ތުރުތުރު އެޅުމުގެ މައްސަލަ ހައްލުކޮށްދޭ ކަމެކެވެ.\n• ސްކޮޕޯލެޓީން : މިއީ ލޭހޮޅިތައް ފުޅާކޮށްލުމުގެ ބާރު ލިބިފައިވާ މާއްދާ އެކެވެ. ނަތީޖާއެއްގެ ގޮތުން ލޭގެ ޕްރެޝަރު ދަށްކުރުމަށް އެހީތެރި ވެއެވެ. މިފައިޓޯކެމިކަލް އަކީ ދުޅަތަކާއި ދެކޮޅަށް މަސައްކަތްކުރުމުގެ ބާރު ވެސް ހުންނަ މާއްދާ އެކެވެ. މީގައި ހުންނަ ތަދުކެނޑުވުމުގެ ބާރުގެ ސަބަބުން، ބޮލުގެ އެއްފަޅީގައި ރިހުން، ބޮލުގައި ރިހުން، އަދި އެލްޒެއިމާ ބަލީގެ އުދަގޫތައް ކުޑަކުރުމުގައި އެހީތެރިވެދެއެވެ. މިމާއްދާގައި ފަންގަސް އަދި ބެކްޓީރިޔާ އާއި ދެކޮޅަށް މަސައްކަތްކުރުމުގެ ގާބިލްކަން ވެސް ހުރެއެވެ. އަދި އެލާރޖީގެ ހާލަތުގައި ހިސްޓަމިންގެ މަސައްކަތް ހުއްޓުވުމުގެ ގާބިލްކަން ވެސް އެކުލެވެއެވެ.\n• ހަށިގަނޑުގެ ސަރުބީ ދަށްކުރުން : ދިރާސާއެއް ހެދުމަށް، މަހެއްވަންދެން ކޮންމެ ދުވަހަކު އަހިވައް ފަނި ބުއިމުން ފާހަގަވެފައި ގޮތުގައި އެމީހުންގެ ހަށިގަނޑުގައި ސަރުބީގެ މިންވަރުހުރީ ދަށްވެފައެވެ. ދިރާސާކުރި ފަރާތުން އެކަންކޮށްފައިވަނީ އަމިއްލައަށް އެކަން ތަޖުރިބާ ކުރުމަށް ފަހުގައެވެ.\n• އަހިވަކުގައި ހިމެނޭ ކާނާގެ ބައިތައް : ހަވާއީ ޔުނިވަސިޓީގެ ރިޕޯޓެއް ބުނާގޮތުގައި އަހިވަކުގެ 100 ގުރާމުން ދުވާލަކަށް މީހަކަށް ބޭނުންވާ ފައިބަރުގެ 55 އިންސައްތަ ފޯރުކޮށް ދެއެވެ. މިއީ ސަރުބީ އަދި ތެޔޮ މަދު މޭވާ އެކެވެ. ޕްރޮޓީން ހިމެނެނީ ދުވާލަކަށް ބޭނުންވާ މިންވަރުގެ 12 އިންސައްތަ އެވެ. އަހިވަކުގައި ހިމެނޭ އެހެން ބައެއް މާއްދާ ތަކުގެ ތެރޭގައި ވިޓަމިން ސީ، ވިޓަމިން ބީގެ ވައްތަރުތައް، ޕޮޓޭސިއަމް، ކެލްސިއަމް، ސޯޑިއަމް، ދަގަނޑު، އަދި ވިޓަމިން އޭ ހިމެނެއެވެ.\n- އަހިވަކުގައި ތަފާތު "ޕޮލީސެކަރައިޑް" ތައް ހުރެއެވެ. އޭގެތެރޭގައި، ގެލެކްޓޯޒް، ގްލައިކޯސައިޑް، އަދި ގުލުކިޔުރޯނިކް އެސިޑް ހިމެނެއެވެ. އަދި ވަރަށް ގިނަ ފައިޓޯނިއުޓްރިއެންޓް ތައް ވެސް ހުރެއެވެ. އޭގެ ތެރޭގައި، "ޓާރޕީނޮއިޑްސް"، "އޮކްޓޯނޮއިކް އެސިޑް"، "ރުޓިން"، ''ޔޯރސޮލިކް އެސިޑް"، "ޑެމްނަކެންތަލް"، އަދި "ކެޕްރޮއިކް އެސިޑް" ހިމެނެއެވެ. އަދި މީގެ އިތުރުން އައިރިޑޮއިޑްސް، ފެޓީ އެސިޑްތައް، ކެޓިކީން، ބީޓާ ސައިޓޯސްޓީރޯލް،


Rozainaage rahdhu Nasheed ah: Furahsaara kuriyas bunan jehey ehcheh saabithumakaaeku bunaanan! – Iru\nރޮޒައިނާގެ ރައްދު ނަޝީދަށް: ފުރައްސާރަ ކުރިޔަސް ބުނަން ޖެހޭ އެއްޗެއް ސާބިތުމަކާއެކު ބުނާނަން!\nއައްޑޫ މީދޫ ދާއިރާގެ އެމްޑީޕީ މެމްބަރު ރޮޒެއިނާ އާދަމްގެ މަޅީގައި އެމްޑީޕީގެ އެއްވެސް މެމްބަރަކު ނުޖެހޭނެ ކަމަށް ރައްޔިތުންގެ މަޖިލީހުގެ ރައީސް، މުހައްމަދު ނަޝީދު ވިދާޅުވެފައިވާތީ އެކަމަށް އޭނާ ރައްދު ދެއްވައިފިއެވެ.\nއެމްޑީޕީގެ ގައުމީ މަޖިލީހުގެ ވަޓްސްއެޕް ގްރޫޕަށް ނަޝީދު އިއްޔެ ފޮނުއްވި މެސެޖެއްގައި ވަނީ ރޮޒެއިނާގެ މަޅީގައި އެމްޑީޕީގެ އެއްވެސް މެމްބަރަކު ނުޖެހޭނެ ކަމަށާއި އެކަން ވަރަށް ކަށަވަރު ކަމަށް ވިދާޅުވެފައެވެ.\n“އަޅުގަނޑު ވެސް މިއީ ތިޔަހާ ކުޑަކުއްޖެއް ނޫން. ވަކި ޕަވަރ ބޭސް އާއިި ނެޓްވޯކެއް ނުހެދޭނެ. އެމްޑީޕީ އެއް ކައިރި ނުކުރެވޭނެ” ނަޝީދު ވިދާޅުވިއެވެ.\nމިކަމަށް ރައްދު ދެއްވައި ރޮޒައިނާ ކުރެއްވި ޓްވީޓެއްގައި ވިދާޅުވީ “ޔެސް ބޮސް” ކިޔަން ދަސްވެފައި ނެތުމަކީ ރާއްޖޭގެ ސިޔާސީ ދާއިރާގައި މަސައްކަތް ކުރުމަށް އޭނާ އަށް ދިމާވެފައި އޮތް އެންމެ ބޮޑު ދަތިކަން ކަމަށެވެ.\n“މިހެން މިކަން އޮތަސް، ފުރައްސާރަ ކުރިޔަސް، ބުނަންޖެހޭ އެއްޗެއް ސާބިތުކަމާއެކު ހަމަ ބުނަމުންދާނީ. ވާ އެއްޗެއް ވާނެ” ރޮޒެއިނާ ވިދާޅުވިއެވެ.\nމިނިސްޓަރ ފައްޔާޒުގެ އިތުބާރު ނެތްކަމުގެ މައްސަލަ މަޖިލީހަށް ވައްދަން ސޮއި ހޯދުމުގައި އިސްކޮށް ހުންނެވީ ރައީސް ނަޝީދު ކަމަށް ވިދާޅުވެ އަޑުތައް ފެތުރެން ފެށި ހިސާބުން ރޮޒައިނާވެސް ވަނީ ފައްޔާޒު އަށް އިތުބާރު ކުރައްވާކަމަށް ވިދާޅުވެ ބަސް ބުނަމުންނެވެ.\nއެމްޑީޕީ ތެރޭގައި ފައްޔާޒުގެ އިތުބާރު ނެތްކަމަށް މައްސަލަ ވައްދަން އުޅެން ފެށުމުން ބައެއް މެންބަރުން ވަނީ ފާޅުގައި ފައްޔާޒުއަށް އިތުބާރު ކުރާ ކަމަށް ވިދާޅުވެފައެވެ.\nއެމްޑީޕީގެ އެތެރޭގައި މައްސަލަ ހޫނުވެ، ޕާޓީގެ ގައުމީ މަޖިލިސް ވައިބަރ ގްރޫޕުގައި ރައީސް ނަޝީދު ލިޔުއްވާފައިވާ މެސުޖު ތަކުގެ ސްކްރީންސޮޓްތައް ވަނީ ލީކްވެފައެވެ.\nސާބަސް ރޮޒެއިނާ! ތީ ފިސާރި ކަނބަލެއް. ނުޖެހޭ ބޮޑުވަޒީރެއްކަމަކު އެވައްތަރަށް ތެޅޭކަށް. ޕާޓީގެ ރައީސް، މަޖިލިސް ރައީސް އަދި ބޮޑުވަޒީރު ހާދަ އައްޗި ކޮންނޭ އެ އުޅެނީ.


Ras Online - ރަޝިޔާއިން ޔޫކްރެއިނަށް ހަމަލާ ދީފިނަމަ އެމެރިކާއިން ރައްދުގައި ހަމަލާދޭނެކަމުގެ އިންޒާރު ދީފި\nރަޝިޔާއިން ޔޫކްރެއިނަށް ހަމަލާ ދީފިނަމަ އެމެރިކާއިން ރައްދުގައި ހަމަލާދޭނެކަމުގެ އިންޒާރު ދީފި\nއަހުމަދު މަސްނޫމް 21 ޖެނުއަރީ 2022 - 22:16\nރަޝިޔާއިން އެގައުމުގެ އަވަށްޓެރި ޔޫކްރެއިނަށް ހަމަލާ ދީފިނަމަ އެމެރިކާއާއި އެމެރިކާއަށް ވާގިދޭ ގައުމުތަކުން އެކަމުގެ ރައްދުގައި ރަޝިޔާއަށް ހަމަލާދޭނެކަމުގެ އިންޒާރު އެމެރިކާއިން ދީފިއެވެ.\nރަޝިޔާއާއި އެމެރިކާއާ ދެމެދު ސުވިޒަލޭންޑުގެ ވެރިރަށް ޖެނީވާގައި ކުރިއަށްދިޔަ ވާހަކަތަކަށްފަހު އެމެރިކާގެ ހާރިޖީ ވަޒީރު އެންޓޮނީ ބްލިންކަން ވިދާޅުވީ ރަޝިޔާއިން ބޭނުންވި ކަންކަން ކޮށްދިނުމަށް އެމެރިކާއިން އެއްބަސްވެފައިވާކަމަށެވެ. މިގޮތުން ރަޝިޔާއިން ޑިމާންޑް ކުރި ކަންކަމަށް ލިޔުމުން އެއްބަސްވާން އެމެރިކާއިން ވަނީ ނިންމާފައެވެ. ރަޝިޔާއިން ބޭނުންވާާ ކަންކަމުގެ ތެރޭގައި ޔޫކްރެއިން ދުވަހަކުވެސް ނޭޓޯއާ ގުޅުން މަނާކުރުންވެސް ހިމެނެއެވެ.\nއެމެރިކާގެ ހާރިޖީ ވަޒީރު ވިދާޅުވީ މިކަމުގައި އެމެރިކާއިން އަމަލުކުރާނެ ގޮތް ވަރަށް ސާފުކަމަށެވެ. އެގޮތުން ރަޝިޔާއިން ޔޫކްރެއިނަށް ހަމަލާ ދީފިނަމަ އެމެރިކާއާއި އެމެރިކާއަށް ވާގިދޭ ފަރާތްތަކުން ގުޅިގެން ލަސްނުކޮށް، އެއަށްވުރެ ވަރުގަދަ ހަމަލާއެއް ރަޝިޔާއަށް ދޭނެކަމުގެ އިންޒާރު އެމެރިކާގެ ހާރިޖީ ވަޒީރު ދެއްވިއެވެ.\nއެމެރިކާގެ ހާރިޖީ ވަޒީރު ވިދާޅުވީ މިއަދު ބޭއްވި ބައްދަލުވުމުގައި ރަޝިޔާއިން މަޝްވަރާގެ އުސޫލު ހިޔާރުކުރޭތޯ ބެލިކަމަށެވެ. އަދި މިހާރު އުފެދިފައިވާ ނުތަނަވަސްކަން ހައްލު ކުރުމަށް މަޝްވަރާއަކީ މުހިއްމުކަމެއްގެ ގޮތުގައި ދެ ގައުމުންވެސް ދެކޭކަމަށް އޭނާ ވިދާޅުވިއެވެ.\nރަޝިޔާގެ ހާރިޖީ ވަޒީރު ސަރްގެއި ލަވްރޯފް ވިދާޅުވީ މަޝްވަރާތަކާއެކު ޔޫކްރެއިނާ ގުޅޭގޮތުން އުފެދިފައިވާ ނުތަނަވަސްކަމަަށް ހަމަޖެހުމެއް ލިބިގެންދާނެކަމަށް އުއްމީދުކުރައްވާކަމަށެވެ. އަދި ރަޝިޔާގެ ފަރާތުން އަވަށްޓެރި ގައުމުތަކަށް ނުރައްކަލެއް ނެތްކަމަށް ވިދާޅުވާ ވިދާޅުވުން އޭނާ ތަކުރާރުކުރެއްވިއެވެ.\nރަޝިޔާއާއި ޔޫކްރެއިންގެ މަސްރަހު ހޫނު ވެފައިވާއިރު، ހުޅަނގުގެ ގައުމުތައް ތުހުމަތުކުރަނީ ރަޝިޔާއިން އުޅެނީ ޔުކްރެއިން ހިފަންކަމަށެވެ. އެއީ މީގެކުރިން 2014 ވަނަ އަހަރު ޔޫކްރެއިންގެ ކްރައިމިއާ ސަރަހައްދު ރަޝިޔާގެ ކޮންޓްރޯލްގެދަށަށް ގެނައުމުންނެވެ.\nޔޫކްރެއިނަށް ހަމަލާދީ، އެ ގައުމު ހިފަން އުޅޭކަމަށް ދައްކާ ވާހަކަތައް ރަޝިޔާއިން ދޮގުކުރެއެވެ. ނަމަވެސް ރަޝިޔާއިން އެދޭ ޑިމާންޑްތައް ފުރިހަމަނުކޮށްފިނަމަ އަސްކަރީ ފިޔަވަޅުތައް އަޅާނެކަމުގެ އިންޒާރު ރަޝިޔާއިން އޮތީ ދީފައެވެ.\nރަޝިޔާއާއި ޔޫކްރެއިން ގުޅޭ ބޯޑަރު ކައިރިއަށް ރަޝިޔާގެ އެތައް ސިފައިންނެއް ޖަމާކޮށްފައިވާއިރު، އެމެރިކާއާއި ރަޝިޔާއާ ދެމެެދު ބޭއްވުނު ވާހަކަތަކުގެ ސަބަބުން މިހާރު އުފެދިފައިވާ ނުތަނަވަސްކަމަށް ވަނީ ކޮންމެވެސް ވަރެއްގެ ފިނިކަމެއް ލިބިފައެވެ.


ކުދި އަދި މެދުފަންތީގެ ވިޔަފާރިތަކަށް އެހީ ވުމަށް ހާއްސަ ޕެކޭޖެއް | Sandhaanu\nކުދި އަދި މެދުފަންތީގެ ވިޔަފާރިތަކަށް އެހީ ވުމަށް ހާއްސަ ޕެކޭޖެއް\nކުދި ފަންތިއާއި މެދުފަންތީގެ ވިޔަފާރިތަކަށް އެހީވުމަށް ހާއްސަ ޕެކޭޖެއް ތައާރަފްކުރުމުގެ މަސައްކަތް ކުރަމުންދާކަމަށް އިކޮނޮމިކް މިނިސްޓަރ ފައްޔާޒު އިސްމާއިލް ވިދާޅުވެއްޖެއެވެ.\nމިނިސްޓަރ ފައްޔާޒު ކުރެއްވި ޓްވީޓެއްގައި ވިދާޅުވީ ކުދި ވިޔަފާރިއާއި މެދު ފަންތީގެ ވިޔަފާރިތަކަށް ހަމަޖައްސާ ޕެކޭޖްގެ ދަށުން ޖިމްތަކާއި، ސެލޫންތަކާއި، ކެފޭތަކާއި ރެސްޓޯރަންޓްތަކުގެ އިތުރުން އެހެނިހެން ކުދި ވިޔަފާރިތަކަށް އެހީތެރިކަން ލިބޭނެކަމަށެވެ.\nމިނިސްޓަރު ޓްވީޓްގައި އިތުރަށް ވިދާޅުވީ މިނިސްޓްރީގެ ޓީމުގެ ގިނަ މެންބަރުންތަކެއް ކޮވިޑަށް ޕޮޒިޓިވް ވުމުގެ ސަބަބުން މި ޕެކޭޖް ތައާރފްކުރުމަށް ލަސްތަކެއްވާ ވާ ކަމަށާ ނަމަވެސް ވަރަށް އަވަހަށް މި ޕެކޭޖް ތައާރަފްކުރުމަށް މަސައްކަތް ކުރަމުން ދާކަމަށެވެ.\nކުދި އަދި މެދުފަންތީގެ ވިޔަފާރި ތަކަށް އެހީވުމަށް ހާއްސަ ޕެކޭޖެއް ތައާރަފްކުރަން އިއުލާންކޮށްފައި މިވަނީ ކޮވިޑް-19ގެ ބަލިމަޑުކަމުން އަރައިގަތުމަށް ސަރުކާރުން އަޅާފައިވާ ފިޔަވަޅުތަކުގެ ސަބަބުން އެ ވިޔަފާރިތަކަށް ބޮޑެތި ގެއްލުންތަނެއް ވަމުންދާ ދަނޑިވަޅެއްގައެވެ.\nސަރުކާރުން އެޅި ޚާއްސަ ފިޔަވަޅެއްގެ ގޮތުން ކެފޭ ރެސްޓޯރަންޓް، ޖިމް އަދި ސެލޫންތައް ވަނީ ބަންދުކޮށްފައެވެ.\nކޮވިޑް-19ގެ ގެއްލުންތަކުން އަރައިގަތުމަށް މީގެކުރިންވެސް ވަނީ ކުދި ފަންތިއާއި މެދު ފަންތީގެ ވިޔަފާރިތަކަށް އެހީތެރިކަން ފޯރުކޮށްދީފައެވެ. ފިނޭންސް މިނިސްޓްރީން އާންމުކޮށްފައިވާ ތަފާސް ހިސާބުތައް ދައްކާގޮތުން މިއަހަރުގެ އޭޕްރީލް މަހުގެ ނިޔަލަށް އެސްއެމްއީ ބޭންކުން ވިޔަފާރިތަކަށް އެހީތެރިވުމަށް މި ޕެކޭޖްގެ ދަށުން 341.5 މިލިއަން ރުފިޔާ ވަނީ ދޫކޮށްފައެވެ. އަދި އަމިއްލަ ވިޔަފާރިތަކަށް 19.8 މިލިއަން ރުފިޔާ ވަނީ ދޫކޮށްފައެވެ.\nމި ޕެކޭޖްގެ ދަށުން އެންމެ ގިނައިން ލޯނު ދޫކޮށްފައިވަނީ ކޮމާސްގެ ދާއިރާއިންނެވެ. އެއީ 201 މިލިއަން ރުފިޔާއެވެ. ދެ ވަނައަށް އެންމެ ގިނައިން ލޯނު ދޫކުރީ އިމާރާތްކުރުމުގެ ސިނާއަތަށެވެ. އެއީ 59.4 މިލިއަން ރުފިޔާއެވެ. 55.3 މިލިއަނާއިއެކު ތިން ވަނައަށް އެންމެ ގިނައިން ލޯނު ދޫކުރީ ފަތުރުވެރިކަމުގެ ސިނާއަތުގެ ވިޔަފާރިތަކަށެވެ.


vnews - ODPL gai Kudahuvadhoo athun Thinadhoo Badhalu hifaifi\nއުރީދޫ ދިވެހި ޕްރިމިއަރ ލީގުގައި ކުޑަހުވަދޫ އަތުން ތިނަދޫ ބަދަލުހިފައިފި\nކުޑަހުވަދޫ އާއި ތިނަދޫ ބައްދަލުކުރި މެޗުގެ ތެރެއިން\nއުރީދޫ ދިވެހި ޕްރިމިއާ ލީގުގައި މިއަދު ހަވީރު މިނިވަން ޗެމްޕިއަންޝިޕުގެ ޗެމްޕިއަން ކުޑަހުވަދޫ 2-0 އިން ބަލިކޮށް ތިނަދޫން ބަދަލުހިފައިފި އެވެ.\nމިނިވަން ޗެމްޕިއަންޝިޕުގެ ތަށި ކުޑަހުވަދޫ އުފުލައިލީ ފައިނަލުގައި ތިނަދޫ ބަލިކޮށްގެންނެވެ. މިއީ ކުޑަހުވަދޫގެ މައްޗަށް ތިނަދޫއިން ކުރިހޯދި ފުރަތަމަ ފަހަރެވެ.\nމެޗްގެ ފުރަތަމަ މިނިޓުން ފެށިގެން ކޮންޓްރޯލް ކޮށްގެން ކުޅެފައިވަނީ ތިނަދޫއިންނެވެ. އަދި މެޗްގައި އެ ޓީމުންވަނީ ލަނޑު ޖަހާނެ ރަނގަޅު ފުރުސަތުތަކެއް ހޯދާފައެވެ.\nމެޗުގައި ތިނަދޫން ލީޑު ނަގާފައިވަނީ މެޗްގެ 30 ވަނަ މިނިޓްގައި އިމްރާން ނަޝީދު ކާމިޔާބުކޮށްދިން ލަނޑުންނެވެ.\nފުރަތަމަ ހާފާއި ހިލާފަށް ދެވަނަ ހާފްގައި ދެ ޓީމުގެ ފަރާތުންވެސް އާދައިގެ ކުޅުމެއް ފެނިގެންގޮސްފައިވީ ނަމަވެސް ލަނޑު ޖަހާނެ މަދު ފުރުސަތުތަކެއް ވަނީ ދެ ޓީމުންވެސް ތަނަވަސްކޮށްފައެވެ. މި މެޗްގައި ތިނަދޫން ޖެހި ދެވަނަ ލަނޑު މެޗްގެ 85 ވަނަ މިނިޓްގައި އެ ޓީމަށް ކާމިޔާބުކޮށްދީފައިވަނީ ޖޯޖް އިވާން ސައިސޭޑޯ ރޮޑްރިގޭޒް އެވެ. އޭނާ މި ލަނޑު ކާމިޔާބުކޮށްފައިވަނީ އެ ޓީމަށް ލިބުނު ކޯނަރެއް ބޮލުން ގޯލުގެ ތެރެއަށް ފޮނުވާލައިގެންނެވެ.\nމެޗަށްފަހު ތިނަދޫގެ ސްޕެއިން ކޯޗު މާޓިނޭޒް ހުއާން މެނުއަލް ބުނީ މި މެޗުގައި އޭނާގެ ޓީމުން ރަނގަޅު ކުޅުމެއް ކުޅުނު ކަމަށާއި އެންމެ ބޭނުންވި ގޮތަށް ޓީމު މި މެޗުގައި ކުޅުނު ކަމަށެވެ.\nމެޗަށްފަހު ވާހަކަދައްކަމުން ކުޑަހުވަދޫގެ ކޯޗު މުހައްމަދު ޝިޔާޒް (މޯހަން) ބުނީ ދަތުރުކޮށްފައި އައިސް ރެސްޓެއް ނުލިބި މެޗު ކުޅުމަކީ ޓީމަށް ކުރިމަތިވި ބޮޑުއުނދަގުލެއް ކަމަށް،، އަދި ޓީމަށް އެކަށީގެންވާ ކުޅުމެއް ނުދެއްކުނީ ދަތުރުފަތުރުގެ ކަންކަން ހުރިގޮތުގެ ސަބަބުް ކަމަށްވެސް ބުންޏެެވެ.\nމި މެޗުން މޮޅުވުމާއެކު ތިނަދޫ އަށް ވަނީ ލީގުގައި މިޙާތަނަށް ކުޅުނު5މެޗުން7ޕޮއިންޓާއެކު ތާވަލުގެ ފަސް ވަނަ މަގާމް ލިބިފައެވެ. ކުޑަހުވަދޫ އަށް ފަސް މެޗުން އެއް ޕޮއިންޓް ލިބިފައިވާއިރު އެ ޓީމު އޮތީ ތާވަލުގެ ފުލުގައެވެ.


vnews - TV in beli gothakun dhauvaa kohfi\nޓީވީން ބެލި ގޮތަކުން ދައުވާ ކޮށްފި\n19 ޖޫން 2015\nޗައިނާގެ އެންމެ މަޝްހޫރު އަދި އެންމެ މުއްސަނދި ފިލްމީ ބަޠަލާ ޝާއޮ ވެއި\nޗައިނާގެ މަޝްހޫރު ފިލްމީ ބަތަލާ ޝާއޮ ވެއި ކުޅެފައިވާ ފިލްމެއް ޓީވީން ބަލަންހުރި ޗައިނާ މީހަކާ ދިމާއަށް ބަޠަލާ ޝާއޮ ވެއި ވަރަށް ސީރިއަސްކޮށް ބެލިކަމަށް ބުނެ އެމީހާ ކޯޓްގައި ދައުވާ ކޮށްފި އެވެ.\nޚަބަރު ލިބޭ ގޮތުގައި އެމީހާ ދައުވާ ކޮށްފައިވަނީ ޗައިނާގެ ޝަންހާއީގައި ދެއްކި ޓީވީ ޝޯއެއް ކަމަށްވާ "ޓައިގަރ މޮމް" ބެލުމަށްފަހުގަ އެވެ.\nއެ ޝޯ ބަލަން ހުރުމަށްފަހު އެމީހާ ކޯޓަށް މައްސަލަ ހުށަހަޅާފައިވަނީ އޭނާއާ ދިމާއަށް ޝާއޮ ބެލި ގޮތުން އެނާއަށް "ރޫހާނީ ގެއްލުން" ލިބިފައިވާ ކަމަށް ބުނެ އެވެ.\nޝާއޮ ވެއި އަކީ ޗައިނާގެ އެންމެ މަޝްހޫރު އަދި އެންމެ މުއްސަނދި ފިލްމީ ބަޠަލާ އެވެ.\nޗައިނާގެ ޝަރުއީ ނިޒާމު އޮންނަ ގޮތުން އެގައުމުގެ ރައްޔިތުންނަށް ކޯޓްތަކަށް ކޮންމެ ފަދަ މައްސަލައެއްވެސް ހުށަހެޅިދާނެ އެވެ. އެގޮތުން ކޯޓްތަކަށް ހުށަހަޅާ މައްސަލަތައް ކޯޓުން ބޭރުކޮށްލުމާ ބެހޭ ވަރަށް ހަރުކަށި ގަވާއިދުތަކެއް ހަދާފައިވާ ކަމަށްވެ އެވެ.\nބައެއް ކަހަލަ މައްސަލަތައް ބަލައި ނުގަތުމަށް ނުވަތަ ކޯޓުން ބޭރުކޮށްލުމަށް ކޯޓްތަކުން މަސައްކަތް ކުރާތީ އެކަން ހުއްޓުވަން އަނެއްކާވެސް ވަނީ އާ ގަވާއިދުތަކެއް ތައާރަފް ކޮށްފަ އެވެ.\nކޯޓްތަކަށް މައްސަލަ ހުށަހެޅުމަށް އޮންނަ ފަސޭހަ ގޮތްތަކުގެ ސަބަބުން ޗައިނާ މީހުން ވަރަށް ކޫސަނި މައްސަލަތައްވެސް ހުށަހަޅާ ކަމަށް ޗައިނާގެ ނޫސްތަކުން ބުނެއެވެ. ޝާއޮ ވެއިގެ މައްސަލައަކީވެސް އެފަދަ މައްސަލައެކެވެ.\nވަގަށްނެގި ޝޫޒް ހޯދައިދިން ފަރާތަކަށް އެއް މިލިއަން ޑޮލަރު ދޭން ހުށަހަޅައިފި


ދޭތެރެ ދޭތެރެއިން ކަރަންޓް ކަނޑާލަނީ\nއޭދަފުށީ އިންޖީނުގެ. މި ތަނުގައި ބޭނުންކުރަމުންދާ އިންޖީނަކަށް މައްސަލަ ދިމާވެގެން ދޭތެރެ ދޭތެރެ ދޭތެރެއިން ދަނީ ކަރަންޓް ކަނޑާލަމުން\nބ. އޭދަފުށީ އިންޖީނު ގޭގެ އިންޖީނަކަށް މައްސަލައެއް ދިމާވެގެން، އެ އިންޖީނަށް ދިމާވި މައްސަލަ ހައްލު ކުރެވެންދެން ދޭތެރެ ދޭތެރެ އިން ކަރަންޓް ކަނޑާލަމުން ގެންދާނެކަމަށް އޭދަފުށީ ކައުންސިލް އިދާރާއިން ބުނެފި އެވެ.\nއޭދަފުށީ ކައުންސިލުން ބުނީ، އިންޖީނަށް ދިމާވި މައްސަލަ ހައްލު ކުރެވެންދެން ދޭތެރެ ދޭތެރެ އިން އެކި ސަރަހައްދުތަކުން ކަރަންޓް ކަނޑާލަމުން ދާނެ ކަމަށެވެ. އަދި މަތީ ލޯޑް ނަގާ ތަކެތި މި ދަނޑިވަޅުގައި ބޭނުން ކުރެއްވުން ވީހާ މަދު ކުރެއްވުމަށްވެސް ކައުންސިލު އިދާރާއިން އެދެއެވެ.\nއިންޖީނަށް ދިމާވި މައްސަލައާ ގުޅިގެން ރެ އިން ފެށިގެން މިރަށުގެ އެކި ސަރަހައްދުތަކުން ދަނީ ކަރަންޓް ކަނޑާލަމުންނެވެ. އޭދަފުށީ އިންޖީނުގޭގެ އޮފިޝަލަކު ވިދާޅުވީ އިންޖީނަށްދިމާވި މައްސަލަ ހައްލުކުރުމަށްޓަކައި ޓެކްނީޝަނުން މިހާރުވެސް ވަރަށްބުރަކޮށް މަސައްކަތް ކުރަމުންދާ ކަމަށާއި މައްސަލަ ހައްލުވިހާ އަވަހަކަށް މުޅިރަށަށް ކަރަންޓް ދެވޭނެ ކަމަށެވެ.\nއީޓީ އަށް އެނގިފައިވާ ގޮތުގައި އޭދަފުށީ އިންޖީނުގޭގައި ބޭނުންކުރަމުންގެންދާ ތިން ޖަނަރޭޓަރުގެ ތެރެއިން250 ކިލޯވޮޓް ގެ ޖަނަރޭޓަށް އިއްޔެ މައްސަލަޖެހިގެން މިހާރު ގެންދަނީ އެ އިންޖީނު އޯވަހޯލު ކުރުމުގެ މަސައްކަތް ކުރަމުންނެވެ.


Travis Aai Kaiveni Kuran Kylie Dhekolhu Hadhaifi - Vaguthu\nޓްރެވިސް އާއި ކައިވެނިކުރަން ކައިލީ ދެކޮޅު ހަދައިފި\nކާޑޭޝިއަން އާއިލާގެ މެމްބަރުންގެ ތެރެއިން އެންމެ ހަގު ކައިލީ ޖެނާ އޭނަގެ މީހާރުގެ ލޯބިވެރިއާ މަޝްހޫރު ރެޕަރ ޓްރެވިސް ސްކޮޓް ކައިވެނިކުރަން ހުށައެޅުމުން އެ ހުށައެޅުމަށް ދެކޮޅު ހަދައިފިއެވެ.\nމަޝްހޫރު ހޮލީވުޑްގެ ޚަބަރުތަށް ގެނެސްދޭ އޮންލައިން މަޖައްލާ "ހޮލޯވުޑް ލައިފް" އާއި ހަވާލާދީ ބައެއް މީޑިއާ ރިޕޯޓުތަށް ބުނާގޮތުން ކައިލީ އާއި ކައިވެނިކުރަން އޭނަގެ މީހާރުގެ ލޯބިވެރިއާ އުމުރުން 25 އަހަރުގެ ރެޕަރ ޓްރެވިސް ސްކޮޓް ހުށައެޅުމުން ކައިލީ ވަނީ އެހުށައެޅުމަށް ނޫނެކޭ ބުނެފައެވެ.\nރިޕޯޓުތަށް ބުނާގޮތުން ކައިލީ ކައިވެނި ކުރަން ހުށައެޅި ހުށައެޅުމަށް ނޫނެކޭ ބުނީ ކައިލީ މިވަގުތު ބޭނުން ވަނީ ކައިވެނިކުރުމަށް ވުރެން ބޮޑަށް އެހެން ކަންކަމަށް ވަގުތު ހުސްކުރަން ކަމަށެވެ.\nކައިލީ މި ނިންމުން ނިންމާފައިވަނީ އޭނަގެ ދައްތަމެންގެ ލަފާގެ މަތިންނެވެ.\nދާދި ފަހުން ކައިލީ އަންހެން ކުއްޖަކު ވިހާފައިވާއިރު އެކުއްޖާ ވިހެއި ފަހުން އޭނާގެ މިހާރުގެ ލޯބިވެރިޔާ އުޅެނީ އެހެން ގެއެއްގައެވެ. ކައިލީ ވިހާފައި ވަނީ މިދިޔަ މަހުގެ ފުރަތަމަ ދުވަހު ސެންޑައި ސިނައި އެލް އޭ ހޮސްޕިޓަލްގަ އެވެ.ކައިލީ ބަނޑުބޮޑުވެ ވިހާފައި ވަނީ މަޝްހޫރު ރެޕާ ޓްރާވިއާ ސްކޮޓްގެ ދަރިއަކަށެވެ. ކައިލީއާއި ސްކޮޓް ވަކިން އުޅޭތީ ގިނަ ބައެއް ސުވާލު އުފައްދާފައިވާއިރު މިކަމާއި އެދެމީހުން ކުރެ އެކަކުވެސް އަދި ވާހަކައެއް ނުދައްކައެވެ.\nމީގެ ކުރިން ޓްރެވިސް ސްކޮޓް ބުނި ކަމަށް "ރޭޑަރ އޮންލައިން" ގައި ލިޔެފައިވަނީ އޭނާއާއި ކައިލީގެ ގުޅުން މިހާރު ނިމިފައިވާ ކަމަށެވެ. "އަހަރެމެން ދެމީހުންނަކީ އެކީ އުޅުމަށް ގާބިލް ބައެއްނޫން" ޓްރެވިސް ސްކޮޓް ބުިކަމަށް އެ އޮންލައިންގައިވެއެވެ. އެކަމަކު އަބަދުވެސް ކައިލީދެކެ ލޯބިވާނެކަމަށާއި ދަރިފުޅު ދެކެވެސް ލޯބިވާނެކަމަށް އޭނާ ބުނެފައި ވާކަމަށް އެ ނޫހުގައި ރިޕޯޓް ކޮށްފައިވެއެވެ.\nބަނޑު ބޮޑު ކަމަށް ދެކެވޭ ވާހަކަތަކަށް ކައިލީ އަނެއްކާވެސް ރައްދު ދީފި\nދަތުރު ދާން ކައިލީ ޖަސްޓިން ބީބާ އަށް ދައުވަތު ދީފި


Massaru Kanthakuge Sababun Bandugai Rissaatha? Miothy Hallu! - Vaguthu\nމައްސަރު ކަންތަކުގެ ސަބަބުން ބަނޑުގައި ރިއްސާތަ؟ މިއޮތީ ހައްލު!\nމައްސަރު ކަންތަކުގެ ސަބަބުން ބަނޑުގައި ރިއްސުމަކީ ގިނަ އަންހެނުން ތަހައްމަލް ކުރަން ޖެހޭ ބޮޑު ވޭނެކެވެ. މިކަމުން ސަލާމަތްވާން އެކި ވައްތަރުގެ ބާރުގަދަ ބޭސް ކައިހަދާއިރު، ބޭސް ވަނީ ވަގުތީ ފަރުވާއަކަށެވެ.\nމިކަމުގެ ހައްލަކައް ކުދީނާފަތް ތެޔޮ އަދި ކާށި ތެޔޮ އަކީ ވަރަށް ރަނގަޅު އެއްޗެކެވެ. މި ތައްޔާރު ކުރުމަށް ކުޑަ ތައްޓަކައް 3-4 ތިކި ކުދީނާފަތް ތެޔޮ އަދި2ސައި ސަމުސާ ކާށި ތެޔޮ އެޅުމައްފަހު ރަނގަޅަށް މިކްސް ކޮއްލާށެވެ. އެއައްފަހު ދައްބަނޑުގައި މިތެޔޮ ހާކާ5މިނުޓު ވަންދެން މަސާޖް ކޮއްލާށެވެ. މިގޮތައް ކޮންމެ ދުވަހަކު 1 ފަހަރު ތަދުކެޑެންދެން މަސާޖް ކޮއްލާށެވެ.\nދެވަނަ ގޮތަކީ އިނގުރެވެ. މި ތައްޔާރު ކުރުމަށް ޖޯޑެއްގެ ތެރެއަށް 1 އިންޗި އިނގުރު ކޮޅެއް އެޅުމައްފަހު ހޫނުފެން އަޅާ 10 ވަރަކަށް މިނެޓު ވަންދެން ބަހައްޓާށެވެ. އެއަށްފަހު އިނގުރު ފެންތަށި ފިނިވުމުން ކުޑަ މާމުއި ކޮޅެއް އަޅާ ކޮންމެދުވަހަކު3އިރު ބޯށެވެ.\nމީގެ އިތުރުން ގްރީން ޓީ އަކީވެސް ހަމަ އެހާމެ ރަނގަޅު ތައްޔާރު ކޮއްލަންވެސް ފަސޭހަ އެއްޗެކެވެ. ގްރީންޓީ ތައްޔާރުކުރާނެ ގޮތަކީ 1 މޭޒުމަތީ ސަމުސާގެ ތެރެއައް ޖޯޑު ފެން އަޅާ 3-5 މިނިޓު ވަންދެން ކެއްކުމައްފަހު ފިނިކޮށް 1 ސަމުސާ މާމުއި އަޅާ، ތަދު ކެޑެންދެން ކޮންމެ ދުވަހަކު3އިރު ބޯށެވެ.\nމިގޮތަށް ކަންކޮއްފަނަމަ މައްސަރުގެ ކަމުގެ ސަބަބުން އެވާ ކެތްނުކުރެވޭ ތަދު ރަނގަޅު ވާނެކަމީ ޝައްކެތް ނެތްކަމެކެވެ.\nމެއި 20, 2019 17:02\nކުދީނާފަތްތެޔޮ ލިބޭނެގޮތެއް ނުވަތަ ހަދާނެގޮތެއް އިނގޭކުއްޖަކުބުނެދީބަ\nމެއި 20, 2019 19:17\nކުދީނާފަތް ތެއްޔަކަށް އަޅާގެން. ކުޑަ ފެންކޮޅެއް އޭގެ ތެރެއަށް އަޅާގެން ކައްކާނީ. ކާއްކާ ވަރަށް ތެޔޮތައް ނިކުންނާނެ. 2ވަނަ ގޮތަކީ ކުދީނާފަތް ބިއްލޫރި ފުޅިއެކަށް އަޅާފަ މަތި ބާރުކޮއްޖަހާފަ އަވީގެތެރޭގައި ބެހެއްޓުން.\nމެއި 20, 2019 19:32\nބަނޑު ހޫނުކޮށްލަނިކޮށް ވެސް ރަނގަޅުވާނެ.


Grand prix gai Kulhudhuffushi ge athletun bodu kaamiyaabee eh\nނެޝަނަލް ގްރޯން ޕްރީގައި ވާދަކުރި ކުޅުދުއްފުށީގެ ތިން އެތުލީޓަކާއި ރިފާގެ ކޯޗާއެކު--ފޮޓޯ:އިމޭޖް އެމްވީ\nނެޝަނަލް ގްރޯން ޕްރީ އެތުލެޓިކްސް މުބާރާތުގައި ކުޅުދުއްފުށީ އެތުލީޓުން ބޮޑު ކާމިޔާބީއެއް ހޯދައިފި\nނެޝަނަލް ގްރޯން ޕްރީ އެތުލެޓިކްސް މުބާރާތުގައި ކުޅުދުއްފުށީ އެތުލީޓުން ބޮޑު ކާމިޔާބީއެއް ހޯދައިފި އެވެ.\nމިމަހު 4-5 އަށް ހުޅުމާލޭގެ ސިންތެރިޓިކް ޓްރެކްގައި ކުރިއަށްދިޔަ މި މުބާރާތަކީ ގައުމީ ސްކޫލު މުބާރާތަކާއި ޖޫނިއަރ މުބާރާތަކުން އެންމެ މޮޅު އެތުލީޓުންނަށް ދައުވަތު ދީގެން އެތުލެޓިކްސް އެސޯސިއޭޝަން ކުރިއަށްދާ މުބާރާތެކެވެ.\nމި މުބާރާތުގައި ވާދަކުރި ކުޅުދުއްފުށީ އެތްލީޓުންނަކީ އަޒްނީމް އަހުމަދާއި ހުސެއިން ރިޒާ، ނަޝާ ނިޒާރު އަދި ކުރިއަރަމުން އަންނަ އުންމީދީ ޒުވާން އެތުލީޓް ރިފާ މުހައްމަދެވެ.\nމިމުބާރާތުގައި އެންމެ ފާހަގަކުރެވުނީ ހުސެއިން ރިޒާ ހޯދި ކާމިޔާބީއަށެވެ. 800 މީޓަރާއި 1500 މީޓަރު ރޭހުން އޭނާ ވަނީ ގޯލްޑް މެޑަލް ހޯދާފަ އެވެ. ހުސެއިން 1500 މީޓަރުން ގޯލްޑް މެޑަލް ހޯދީ ހަތަރު މިނެޓް 08.24 ސިކުންތުންނެވެ.\nއެންމެ 15 އަހަރު ރިފާ، އޭނާވެސް ވަނީ މިމުބާރާތުން ދެ ލޯ މެޑަލް އާއި ރިހި މެޑަލެއް ހޯދާފަ--\nކުޅުދުއްފުށީގެ ސީނިއަރ އަންހެން ދުވުންތެރިޔާ ނަޝާ ވަނީ 200 މީޓަރާއި 100 މީޓަރު ދުވުމުން ސިލްވަރ މެޑަލް ހޯދާފަ އެވެ. ނަޝާއާއެކު ދުވެގެން 100 މީޓަރު ދުވުމުން ގޯލްޑް މެޑަލް ހޯދީ ހިމްނާ އެވެ. ހިމްނާ ގޯލްޑް މެޑަލް ހޯދީ 12.54 ސިކުންތުންނެވެ. ނަޝާ ރިހި މެޑަލް ހޯދީ 12.87 ސިކުންތުން ދުވެގެންނެވެ.\nޖަލާލުއްދީން ސްކޫލްގެ ޒުވާން އެތްލީޓް ރިފާ މުހައްމަދު (15އ) ވަނީ 200 މީޓަރު ދުވުމުންނާއި 400 މީޓަރު ދުވުމުން ލޯ މެޑަލް ހާސިލްކުރިއިރު ދިގު ފުންމުމުން ރިފާ ވަނީ ރިހި މެޑަލް ހޯދާފަ އެވެ.\nމިއީ މި މުބާރާތް ބާއްވާތާ ދެވަނަ އަހަރެވެ.


ކަރާ: އިސްތަށިގަނޑާއި ހަންގަނޑުގެ ދުޅަހެޔޮކަމަށް މިވަރެއް ނެތް | Jazeera\tކަރާ: އިސްތަށިގަނޑާއި ހަންގަނޑުގެ ދުޅަހެޔޮކަމަށް މިވަރެއް ނެތް - Jazeera\nކަރާ: އިސްތަށިގަނޑާއި ހަންގަނޑުގެ ދުޅަހެޔޮކަމަށް މިވަރެއް ނެތް\nއާމިނަތު އަޙުމާ May 9, 2019 82 views0\nކަރަލަކީ އެންމެ ކުރީ ޒަމާނުއްސުރެ ދިވެހިންނާއި ގުޅި ލާމެހިފައިވާ މޭވާއެކެވެ. ކަރާގެ ނަން އިވުމުން ވެސް ގިނަ ދިވެހިންނަށް ސިފަވެގެން ދަނީ ރޯދަމަހެެވެ. ސަބަބަކީ ރޯދަމަހަކީ ގިނަ ދިވެހިންނަށް ކަރަލާއި ނުލައި ނޫޅެވޭ ދުވަސްވަރަކަށް ވުމެވެ. ރޯދަ ވީއްލާ ވަގުތު ފިނި ކަރާ ފަނި ތައްޓަކުން ކަރު ތެއްމާލުމަކީ އާދަޔާ ޚިލާފު ހިތްހަމަޖެހުމެއް ލިބޭކަމެއްކަން ކޮންމެ ދިވެއްސަކުވެސް ހެކި ވާނެއެވެ.\nކަރަލުގެ އަސްލު އުފެދިގެން އައިސްފައިވަނީ ދެކުނު އެފްރިކާގެ ހިސާބުތަކުންނެވެ. ކަރާ ހިމެނެނީ ކިއުކަމްބަރ، ބަރަބޯގެ އާއިލާގެ މެމްބަރެއްގެ ގޮތުގައެވެ. ކަރާގައި އެކުލެވިގެންވަނީ ފެނުގެ އިތުރުން ފައިދާހުރި މާއްދާތަކެކެވެ. ކަރަލަކީ، އެ ކެއުމުން ނުވަތަ އޭގެ ފަނި ބުއިމުން މީހާ ތާޒާކޮށްލާ އެއްޗަކަށްވަނީ ވެފައެވެ.\nރާއްޖޭގެ ތަފާތު އެކި ހިސާބުތަކުގައި ކަރާ ހައްދާފައި ހުރެއެވެ. ދަނޑުތަކުގައާއި ގޭ ގޯތި ތެރޭގައެވެ. ކަރާގެ ބޭރުފުށުން ވަޅުފެހި ކުލައާއި، އެތެރޭގައިވާ ގަދަ ރަތްކުލަ އަދި ހުދުކުލައިން ރަމްޒުކޮށްދެނީ ދިވެހި ދިދައިގެ ސިފަތަކެވެ. ދިވެހިންނާ އެއްގޮތަށްވުރެ ގިނަ ގޮތްގޮތުން ގުޅިފައިވާ ކަރަލަކީ އޭގައި ގިނަ އަދަދެއްގެ ފައިދާތައް އެކުލެވިގެންވާ، މީރު މޭވާއެކެވެ.\nކަރަލުން ލިއްބައިދޭ ބައެއް ސިއްހީ ފައިދާ\nލޭގެ ޕްރެޝަރ ދައްކޮށްދޭ\nލޭގެ ޕްރެޝަރ މައްޗަށް ދިޔުމަކީ ނުވަތަ ލޭ މައްޗަށް ދިޔުމަކީ ޅައިރު މަރުވާން ދިމާވާ ސަބަބުތަކުގެ ތެރެއިން އެންމެ އާންމު އެއް ސަބަބެވެ. ކަރަލަކީ އޭގައިި މަތީ މިންވަރަކަށް ސިޓްރިއުލިންގެ މާއްދާ އެކުލެވިގެންވާ އެއްޗެކެވެ. މި މާއްދާއަކީ ހަށިގަނޑަށް އެތެރެ ވުމަށްފަހު އަރޖިނިން ނަމަކަށް ކިޔޭ މާއްދާއަކަށް ބަދަލުވެގެންދާ އެއްޗެކެވެ. މި މުޅި ދެ ބާވަތުގެ މާއްދާއަކީވެސް ނައިޓްރިކް އޮކްސައިޑް ހަށިގަނޑުގައި އުފެއްދުމަށް އެހީވާ ދެ އެއްޗެވެ. ނައިޓްރިކް އޮކްސައިޑަކީ ލޭ މައްޗަށް ދިއުމުން ދުރުކޮށްދިނުމުގައި އިސް ދައުރެއް އަދާ ކުރާ އެއްޗެކެވެ.\nއެހެންކަމުން ކަރާ ކެއުމުން ނުވަތަ ކަރާ ފަނި ބުއިިމުން ލޭ މައްޗަށް ދިޔުމުން މީހާ ދުރުކޮށްދޭނެއެވެ.\nކަސްރަތަށްފަހު މަސްގުޅަކެއުމުން ދުރުކޮށްދޭ\nމަސްގުޅަކެއުމަކީ ކަސްރަތު ކުރުމުގެ ސަބަބުން ބައެއް ފަހަރު ނަމަވެސް އިހްސާސްކުރަން ޖެހޭ ތަދެކެވެ. ކުރެވުނު ގިނަ އަދަދެއްގެ ދިރާސާތަކުން ދެއްކި ގޮތުގައި ކަރާ ހަށިގަނޑަށް އެތެރެ ކުރުމަކީ ކަސްރަތުކުރުމަށްފަހު މަސްގުޅަކެއުމުން ދުރުކޮށްދޭ ކަމެކެވެ. މި ދިރާސާތަކުން ސާބިތުވި އަނެއް ކަމަކީ، ކަސްރަތުކުރުމުގެ ސަބަބުން މަސްގުޅަކެއުމުން ދުރުކޮށްދެނީ ގިނައިން ކަސްރަތުކޮށް އުޅޭޭ، 'ފިޓް މީހުނަށެވެ.'\nއިސްތަށިގަނޑާއި ހަންގަނޑު އޮމާންކޮށްދޭ\nކަރަލުގައި އެކުލެވިގެންވާ ދެ ބާވަތެއްގެ ވިޓަމިން އެއް ކަމަށްވާ، ވިޓަމިން އޭ އަދި ވިޓަމިން ސީއަކީ ހަންގަނޑަށާއި އިސްތަށިގަނޑަށް ސިއްހީގޮތުން ގިނަގުނަ ފައިދާތަކެއް ގެނެސްދޭ ދެ މާއްދާއެވެ. ވިޓަމިން ސީއަކީ، ހަށިގަނޑުގައި ހަންގަނޑު އޮމާންކޮށްދީ، އިސްތަށިގަނޑު ވަރުގަދަކޮށްދޭ މާއްދާާއެއް ކަމަށްވާ ކޮލަޖެން ނަމަކަށް ކިޔޭ މާއްދާއެއް އުުފައްދައިދިނުމުގައި އިސްދައުރެއް އަދާކޮށްދޭ އެއްޗެކެވެ. ވިޓަމިން އޭ އަކީ ހަށިގަނޑުގައި މަރުވެފައިވާ މުހިންމު ސެލްތައް އިއާދަކޮށްދިނުމަށް އެހީވެދޭ ފައިދާހުރި މާއްދާއެކެވެ. ހަށިގަނޑަށް ބޭނުންވާ މިންވަރަށް ވިޓަމިން އޭގެ މާއްދާ ނުލިބުމަކީ ހަންގަނޑުގައި ހަންފޮޅި، ހަންގަނޑު ހިކެން މެދުވެރިކުރުވާ ސަބަބެކެވެ.\nހަޖަމްކުރުމުގެ ނިޒާމު ފަސޭހަކަމާއެކު ކުރިއަށް ގެންދިޔުމަށް އެހީވެދޭ\nކަރަލަކީ، އޭގައި މަތީ މިންވަރަކަށް ފެނާއި ފައިބަރގެ މާއްދާ އެކުލެވިގެންވާ އެއްޗެކެވެ. މި މުޅި ދެ މާއްދާއަކީވެސް ހަޖަމްކުރުމުގެ ނިޒާމު ފަސޭހަކަމާއެކު ކުރިއަށް ގެންދިޔުމަށް އެހީވެދޭ ދެ މާއްދާއެވެ. ގޮހޮރުގައި ކާނާ ދަތުރުކުރާ ދުވެލި އަވަސްކޮށް ދިނުމުގައި އެހީވެދޭ މާއްދާއެއް ކަމަށް ފައިބަރ ވެއެވެ. ކަރާއަކީ ހަޖަމްކުރުމުގެ ނިޒާމަށް ވަރަށް ފައިދާހުރި ކާނާއެއް ކަމަށް ދިރާސާތަކުންވެސް ވަނީ ދައްކުވައިފައެވެ.


Afganisthange Bodu Bai Talibanun Ge Ai Dhashah - Vaguthu\nއަފްޢާނިސްތާނުގެ ބޮޑުބައި ތާލިބާނުންގެ އަތް ދަށަށް ގޮސްފައިވާ ކަމަށް ތާލިބާނުން އިއުލާންކޮށްފިއެވެ.\nހުކުރު ދުވަހު މީޑިއާތަކުން ރިޕޯޓްކޮށްފައިވާ ގޮތުން އަފްޢާނިސްތާނުގެ ސަރަހައްދުގެ %85 ވަނީ ތާލިބާނުންގެ އަތް ދަށުގައެވެ. ތާލިބާނުން އަފްޣާނިސްތާނުގެ ސަރުކާރާއެކު ލިޔެކިޔުމުން ސުލްހަވެރި އެއްބަސްވުމެއް ގާއިމްކުރަން އުޅޭ ކަމަށް ތާލިބާނުން ވަނީ ބުނެފައެވެ.\nފާއިތުވި 40 ވަރަކަށް އަހަރު ތާލިބާނާއި އަފްޣާނިސްތާނުގެ ހަމަނުޖެހުންތަކެއް ހިނގަމުން ދާއިރު ސުލްހަ ގާއިމްކުރެވޭނީ ދެފަރާތުން ވެސް މަޝްވަރާކޮށް އެއްބަސްވުމެއް ގާއިމްކޮށްގެން ކަމަށް އެމީހުން ވަނީ ބުނެފައެވެ. ތާލިބާނާއި އަފްޢާން ސަރުކާރާ ދެމެދު މިފަދަ އެއްބަސްވުމެއްގައި ސޮއިކުރާނީ އަންނަ މަހު ކަމަށް ވެސް މީޑިއާ ރިޕޯޓްތައް ބުނެއެވެ.\nތާލިބާނުން ވަނީ ފާއިތުވި ހަފްތާތަކުގައި އެ މީހުންގެ ބާރު އިތުރަށް ގަދަކޮށްފައެވެ. އެގޮތުން ހުކުރު ދުވަހު އަފްޢާނިސްތާނުގެ ޖަލަކަށް ތާލިބާނުން ވަނީ ހަމަލާ ދީފައެވެ. އަފްޢާނިސްތާނުގެ ހަމަނުޖެހުން ބޮޑުވެ އެތައް ސަތޭކަ ބަޔަކު ދަނީ ރެފިއުޖީންގެ ގޮތުގައި އެ ގައުމުގެ ބޯޑަރު ހުރަސްކުރަމުންނެވެ.\nމި ހާރު ހުންނާނީ އަލާ ފިލާފަ


Barca aai Leipzig round of 16 ah - vNews.mv\nބާސާ އާއި ޑޯޓްމުންޑް ބައްދަލުކުރި މެޗުގެ ތެރެއިން ----\nބާސާ އާއި ލެއިޕްޒީގް ގަދަ 16 އަށް\nއިސްމާޢީލް ޝާހު (ކުޑަ ޝާހު) Barcelona | 28 November 2019, 08:32\nޔުއެފާ ޗެމްޕިއަންސް ލީގުގެ ގަދަ 16 އަށް ބާސެލޯނާ އާއި އާރްބީ ލެއިޕްޒީގް ދަތުރުކޮށްފި އެވެ.\nބާސާ ގަދަ 16 އިން ޖާގަ ހޯދީ ރޭ އަމިއްލަ ދަނޑުގައި ބޮރޫޝިއާ ޑޯޓްމުންޑް އަތުން 3-1 އިން މޮޅުވެ ގްރޫޕް އެފްގެ އެއްވަނަ ހޯދައިގެންނެވެ.\nބާސާގެ ދަނޑުގައި ކުޅުނު މި މެޗަކީ ބާސެލޯނާގެ ކެޕްޓަން ލިއޮނަލް މެސީ އެ ޓީމަށް ކުޅެދިން 700 ވަނަ މެޗެވެ. މި މެޗުގައި މެސީގެ ފަރާތުން ވަނީ މޮޅު ކުޅުމެއް ފެނިގެންގޮސްފައެވެ. އެގޮތުން 29 ވަނަ މިނެޓުގައި މެސީ ތަނަވަސްކޮށްދިން ފުރުސަތަކުން ބާސާއަށް ލީޑު ނަގައިދިނީ ލުއިސް ސުއަރޭޒްއެވެ. އަދި އޭގެ ހަތަރު މިނެޓު ފަހުން ސުއަރޭޒް ދިން ބޯޅައަކުން މެސީ ވަނީ ބާސާއަށް ލީޑު ފުޅާކޮށްދީފައެވެ.\nބާސާގެ ތިންވަނަ ގޯލް ޖެހީ، އޮސްމާނޭ ޑެމްބެލޭއަށް އަނިޔާވުމާއި ގުޅިގެން، އޭނާގެ ބަދަލުގައި ކުޅެންއެރި އެންޓޮއިން ގްރީޒްމަން އެވެ. ގްރީޒްމަން މި ގޯލް ޖެހީ މެޗުގެ 67 ވަނަ މިނެޓުގައި މެސީ ދިން ޕާހަކުންނެވެ. މެޗުގައި ޑޯޓްމުންޑުން ޖެހި ހަމައެކަނި ގޯލް 77 ވަނަ މިނެޓުގައި ކާމިޔާބުކޮށްދިނީ ބަދަލު ކުޅުންތެރިއެއްގެ ގޮތުގައި ކުޅެންއެރި ޖޭޑަން ސަންޗޯ އެވެ.\nމި މޮޅާއެކު ގްރޫޕް އެފްގެ އެއްވަނަ ބާސާ ކަށަވަރުވީ ކުޅުނު5މެޗުން 11 ޕޮއިންޓާއެކު އެވެ. މި ގްރޫޕްގައި ރޭ އިންޓަ މިލާނުން ވަނީ ސްލާވިއާ ޕްރާހާ 3-1 އިން ބަލިކޮށް ތާވަލުގެ ދެވަނައަށް ޖެހިލާފައެވެ. އިންޓަ އާއި ޑޯޓްމުންޑަށްވެސް7ޕޮއިންޓު ލިބިފައިވާއިރު، އިންޓައަށް ކުރި ލިބެނީ ފައިދާ ގޯލުންނެވެ.\nބެންފީކާ އާއި ލެއިޕްޒީގް ބައްދަލުކުރި މެޗުގެ ތެރެއިން ----\nޗެމްޕިއަންސް ލީގުގައި ގްރޫޕް ޖީގައި ހިމެނޭ ލެއިޕްޒީގް ގަދަ 16 އަށް ދަތުރުކުރީ ރޭ ކުޅުނު މެޗުން ބެންފީކާއާ 2-2 އިން އެއްވަރުކޮށްގެންނެވެ.\nބެންފީކާގެ ދަނޑުގައި ކުޅުނު މި މެޗުގައި އެންމެ ފުރަތަމަ ދެ ގޯލުގެ ލީޑެއް ނެގީ އެޓީމުންނެވެ. މެޗުގެ 20 ވަނަ މިނެޓުގައި ޕިއްޒީ ބެންފީކާއަށް ލީޑު ނަގައިދިންއިރު، 59 ވަނަ މިނެޓުގައި ވިނީޝިއަސް ވަނީ އެޓީމަށް ލީޑު ފުޅާކޮށްދީފައެވެ.\nއޭގެ ފަހުން ލެއިޕްޒީގްގެ ފަރާތުން މެޗުގައި މޮޅު ކުޅުމެއް ފެނިގެންދިޔައިރު، އެޓީމުން ނަތީޖާ އެއްވަރުކޮށްފައިވަނީ އިތުރު ވަގުތުގައެވެ. އެގޮތުން 90 ވަނަ މިނެޓުގައި ލިބުނު ޕެނަލްޓީއަކުން އެމިލް ފޯސްބާގް އެޓީމަށް ފަރަގު ކުޑަކޮށްދިންއިރު، އޭގެ ހަ މިނެޓު ފަހުން ފޯސްބާގް ވަނީ އިތުރު ގޯލެއް ޖަހާ ގަދަ 16 ގެ ޖާގައެއް ލެއިޕްޒީގަށް ކަށަވަރުކޮށްދީފައެވެ.\nރޭގެ ނަތީޖާއާއެކު ގްރޫޕް ޖީގެ އެއްވަނައިގައި އޮތް ލެއިޕްޒީގަށް ވަނީ5މެޗުން 10 ޕޮއިންޓު ލިބިފައެވެ. ތާވަލުގެ ދެވަނައިގައި އޮތް ޒެނިތު އާއި ތިންވަނައިގައި އޮތް ލިޔޯންއަށްވެސް7ޕޮއިންޓު ލިބިފައިވާއިރު، ޒެނިތަށް ކުރި ލިބެނީ ފައިދާ ގޯލުގެ ތަފާތުންނެވެ.\nލިވަޕޫލް އާއި ނާޕޮލީ ބައްދަލުކުރި މެޗުގެ ތެރެއިން ----\nމީގެ އިތުރުން ޗެމްޕިއަންސް ލީގުގެ ގްރޫޕް އީގައި ހިމެނޭ އެންމެ ފަހުގެ ޗެމްޕިއަން ލިވަޕޫލް ރޭ ކުޅުނު މެޗުން ނާޕޮލީއާ 1-1 އިން އެއްވަރުވެ، ގަދަ 16 އަށް ކޮލިފައިވުމަށް އިތުރު އިންތިޒާރެއް ކުރަން ވަނީ ޖެހިފައެވެ.\nލިވަޕޫލްގެ ދަނޑުގައި ރޭ ކުޅުނު މެޗުގައި އެންމެ ފުރަތަމަ ގޯލް ޖަހާ ލީޑު ނެގީ ނާޕޮލީންނެވެ. 21 ވަނަ މިނެޓިގައި މި ގޯލް އެޓީމަށް ކާމިޔާބުކޮށްދިނީ ޑްރިއެސް މާޓެންސް އެވެ. އެކަމަކު ދެވަނަ ހާފުގައި ލިވަޕޫލުން ވަނީ ކުޅުން ރަނގަޅުކޮށް ނާޕޮލީގެ ގޯލަށް ނުރައްކާ ކޮށްފައެވެ. އެގޮތުން މި މެޗުގައި ލިވަޕޫލުން ނަތީޖާ އެއްވަރުކުރީ 65 ވަނަ މިނެޓުގައެވެ. ޖޭމްސް މިލްނާ ނަގައިދިން ކޯނަރަކުން މި ގޯލް ޖެހީ ޑިފެންޑަރު ޑޭޖާން ލޮވްރެން އެވެ.\nމި ނަތީޖާއާއެކު ގްރޫޕް އީގެ އެއްވަނައިގައި އޮތް ލިވަޕޫލަށް5މެޗުން 10 ޕޮއިންޓު ލިބޭއިރު، ދެވަނައިގައި އޮތް ނާޕޮލީއަށް5މެޗުން ލިބިފައިވަނީ9ޕޮއިންޓެވެ. ތިންވަނައިގައި7ޕޮއިންޓާއެކު އޮތް ސާލްޒްބާގް ރޭ ވަނީ ގެންކް އަތުން 4-1 އިން މޮޅުވެފައެވެ.\nމީގެ އިތުރަށް ގްރޫޕް އެޗްގެ ދެ މެޗުވެސް ރޭ ކުޅުނުއިރު، މި ގްރޫޕުންވެސް މިހާތަނަށް ޓީމެއް ގަދަ 16 އަށް ދަތުރުކޮށްފައެއް ނުވެއެވެ. މި ގްރޫޕްގައި ހިމެނޭ ވެލެންސިއާ އާއި ޗެލްސީ ރޭ ބައްދަލުކުރި މެޗު 2-2 އިން އެއްވަރުވިއިރު، އަޔަކްސް ވަނީ ރޭ ލިލް އަތުން 2-0 އިން މޮޅުވެފައެވެ.\nރޭގެ މެޗުތަކަށްފަހު، ބާސާ އާއި ލެއިޕްޒީގް ގަދަ 16 އަށް ދަތުކުރިއިރު، މިހާތަނަށް 8 ޓީމެއް ވަނީ ގަދަ 16 އިން ޖާގަ ހޯދާފައެވެ.


ކަރަންޓްގެ ހާލަތު ދަށްވުމުން ނެއްލައިދޫ ރައްޔިތުން މުޒާހަރާ ކުރަނީ | Jazeera\tކަރަންޓްގެ ހާލަތު ދަށްވުމުން ނެއްލައިދޫ ރައްޔިތުން މުޒާހަރާ ކުރަނީ - Jazeera\nކަރަންޓްގެ ހާލަތު ދަށްވުމުން ނެއްލައިދޫ ރައްޔިތުން މުޒާހަރާ ކުރަނީ\nއީމާ މުހައްމަދު ވަހީދު April 8, 2019 125 views0\nހދ. ނެއްލައިދޫއަށް ދިމާވެފައިވާ ކަރަންޓްގެ މައްސަލަ ހައްލުކޮށްދެވުމަށް ގޮވާލައި އެރަށު ރައްޔިތުން މުޒާހަރާ ކުރަން ފަށައިފިއެވެ.\nނެއްލައިދޫގެ ރައްޔިތުން ތިބީ އެރަށުން އަވަސް އަވަހަށް ކަރަންޓް ކެނޑުމުގެ މައްސަލައަށް ހައްލެއް ނުލިބޭތީ މާޔޫސްވެފައެވެ. އެރަށުން އަވަސް އަވަހަށް ކަރަންޓް ކެނޑުމުގެ މައްސަލައަށް ހައްލެއް ހޯދައިދިނުމަށް ގޮވާލައި ރައްޔިތުން މުޒާހަރާ ފަށާފައިވަނީ މިއަދު ހެނދުނު ދިހައެއް ޖަހާކަށް ހާއިރެވެ. މައުލޫމާތު ލިބޭ ގޮތުގައި މުޒާހަރާ ކުރަން އެއްވެ ތިބި ރައްޔިތުން ޑިމާންޑް ކުރަމުން ދަނީ އަވަސް އަވަހަށް އެރަށުން ކަރަންޓް ކެނޑުމުގެ މައްސަލައަށް ދާއިމީ ހައްލެއް ވީހާވެސް އަވަހަކަށް ހޯދައި ދިނުމަށެވެ.\nހދ. ނެއްލައިދޫ އަކީ އާބާދީގައި 1300 މީހުން ދިރިއުޅެމުންދާ ރަށެކެވެ. އެރަށުން އަވަސް އަވަހަށް ކަރަންޓް ކެނޑުމުގެ މައްސަލައަށް މިހާތަނަށް ދާއިމީ ހައްލެއް ލިބިފައި ނުވާތީ ކަންބޮޑުވުމާއި ނުރުހުން ފާޅުކުރަމުންނެވެ. މައުލޫމާތު ލިބޭ ގޮތުގައި، އަވަސް އަވަހަށް ކަރަންޓް ކެނޑުމުގެ ސަބަބުން ގޭތެރެ ބޭނުންކުރާ އަގު ބޮޑު މުދަލަށް ގެއްލުންވާތީ އެކަމުގެ ޝަކުވާވެސް ރައްޔިތުން ދަނީ ކުރަމުންނެވެ.\nމުޒާހަރާ ތެރޭގައި ރައްޔިތުން ދަނީ ކަރަންޓް އަވަސް އަވަހަށް ކެނޑޭތީ ސިއްހީ ހިދުމަތުންވެސް މަހްރޫމުވެފައިވާ ކަމަށް ބުނެ ނުރުހުން ފާޅުކުރަމުންނެވެ. ގިނަ އަދަދެއްގެ ރައްޔިތުން ދަނީ އެރަށު ފެނަކަ ބްރާންޗް ކައިރިއަށް އެއްވެފައެވެ.


Coach Ge Massalaigai Cricket Board Ah Bodethi Thuhumathu Thakeh - Vaguthu\nކޯޗުގެ މައްސަލައިގައި ކްރިކެޓު ބޯޑަށް ބޮޑެތި ތުހުމަތުތަކެއް\n2 އަހަރު ކުރިން ( އޮކްޓޯބަރ 6, 2019 )\nޖިންސީ ގޯނާގެ ތުހުމަތުގައި އިއްޔެ ހެނދުނު ހައްޔަރުކުރި ގައުމީ ކްރިކެޓް ޓީމުގެ ކޯޗު ދެކުނު އެފްރިކާގެ އާސިފް ޚާން ކުޑަކުދިން ހިމެނޭ ގޮތަށް ބައެއް ކުޅުންތެރިންނަށް ޖިންސީ ގޯނާކޮށްފައިވާކަން އިތުބާހުރި މަސްދަރުތަކުން ޔަގީންވާ ކަމަށާއި އަދި އެ މައްސަލައިގެ ހަގީގަތް ނުބަލައި އޭނާ ރާއްޖެއިން ފުރުވާލަން ކްރިކެޓް ބޯޑުން މަސައްކަތްކުރި ކަމަށް ގައުމީ ފިރިހެން އަދި އަންހެން ކްރިކެޓް ޓީމުގެ ކުޅުންތެރިން ބުނެފި އެވެ.\nދިވެހި އަންހެން އަދި ފިރިހެން ކްރިކެޓް ކުޅުންތެރިންގެ ފަރާތުން ނެރެފައިވާ ބަޔާނުގައި ބުނެފައި ވަނީ، އެ މައްސަލަތަކާ ހެދި އާސިފް ހާން ކުއްލިއަކަށް އިސްތިއުފާ ދިން ދިނުން ކްރިކެޓް ބޯޑުން ސިއްރު ކުރުމަށް ފަހު މަސައްކަތް ކުރީ އޭނާ ގައުމުން ފުރުވާލަން ކަމަށެވެ. އެ ބަޔާނުގައި ބުނެފައިވާގޮތުން ޒުވާން ކްރިކެޓް ކުޅުންތެރިންނަށް އެކި ފަހަރު މަތިން އާސިފް ޖިންސީ ގޯނާކޮށްފައިވާކަން ތުހުމަތުކުރެވޭ ކަމަށާއި އޭގެ ތެރޭގައި ގިނައީ 18 އަހަރު ނުފުރޭ ކުޅުންތެރިން ކަމަށެވެ.\n"އާސިފް ހާންގެ ޖިންސީ ގޯނާ ކުރުމުގެ މައްސަލަތައް ކަމާބެހޭ މުއައްސަސާތަކަށް ހުށަނާޅައި، ކްރިކެޓް ބޯޑުން އޭނާ ފުރުވާލަން އުޅުނު މައްސަލަ ހަރުކަށި ކޮށް ކުށްވެރި ކުރަން،" ކުޅުންތެރިންގެ ފަރާތުން ނެރުނު ބަޔާނުގައި ބުނެފައި ވެއެވެ.\nކުޅުންތެރިން އިތުރަށް ބުނެފައި ވަނީ ކްރިކެޓްގެ އުސޫލުތަކާއި ހަމަތައް ހިފަހައްޓަން ތިބި ކްރިކެޓް ބޯޑުގެ ފަރާތުން ފެނުނު ކަންތައްތަކުން މި ހިނގާދިޔަ ކަންކަމުގައި ބޯޑު ފެއިލް ވެފައިވާކަން ހާމަކޮށްދޭ ކަމަށެވެ. އަދި ބޯޑުން މިކަމުގައި އަމަލުކުރި ގޮތުގެ ސަބަބުން ޖިންސީ ގޯނާގެ ޝިކާރަޔަކަށްވި ކުޅުންތެރިންނާއި އެ ކުޅުންތެރިންގެ އާއިލާތަކަށް އިތުރު ގެއްލުމެއް ލިބިފައިވާ ކަމަށް އެ ކުޅުޅުންތެރިން ދެކެ އެވެ. އެކަމަކު ކްރިކެޓް ކުޅުންތެރިންގެ ހައިސިއްޔަތުން އެ ކުޅުންތެރިން ތިބީ ކްރިކެޓުގެ އުސޫލުތައް އަލުން އާލާކޮށް ހުރިހާ ކުޅުންތެރިންނަށް ވެސް ރައްކާތެރި މާހައުލެއް މި ކުޅިވަރުގެ ގާއިމްކޮށްދޭން ތައްޔާރަށް ކަމަށް ބަޔާނުގައިވެ އެވެ.\nޖިންސީ ފުރައްސާރަ ކުރި ކަމުގެ ތުހުމަތުގައި، ދެކުނު އެފްރިކާއަށް ނިސްބަތްވާ އާސިފް ޚާން އިއްޔެ ހައްޔަރު ކުރީ އެއާޕޯޓަށް ފުރަން ގޮސް ހުއްޓަ އެވެ.\nއާސިފް ހާން ހައްޔަރު ކުރުމަށް ފަހު ފުލުހުން ބުނީ އިއްޔެ ހެނދުނު 8:20 ހާއިރު ސައުތު އެފްރިކާގެ 46 އަހަރުގެ ފިރިހެނަކު ވެލާނާ އިންޓަނޭޝަނަލް އެއާޕޯޓުން ހިފަހައްޓާފައިވާ ކަމަށެވެ. އޭނާ ހިފަހައްޓާފައިވަނީ 18 އަހަރުން ދަށުގެ ކުދިންތަކަކާއި 18 އަހަރުން މަތީގެ ބަޔަކަށް ޖިންސީ ފުރައްސާރަކުރި ކަމުގެ ތުހުމަތުގައި ކަމަށާއި ކޯޓު އަމުރެއްގެ ދަށުން އޭނާ ހައްޔަރު ކުރުމަށް ފަހު މައްސަލަ ތަހްގީގު ކުރަމުންދާ ކަމަށް ފުލުހުން ބުންޏެވެ.\nގައުމީ ކްރިކެޓް ޓީމުގެ ކޯޗުކަން އާސިފް ކުރަމުން އަންނަނީ މިދިޔަ އަހަރުން ފެށިގެންނެވެ. ކުރިން ސިންގަޕޫރުގެ ގައުމީ ޓީމަށްވެސް ކޯޗް ކޮށްދިން، އާސިފްގެ ކޯޗުކަމުގައި ރާއްޖޭން ވަނީ މެލޭޝިއާގައި ޖޫން މަހު އޮތް ބައިނަލްއަގްވާމީ ޓްރި-ނޭޝަންސް ޓީޓްވެންޓީ މުބާރާތުން ދެ ވަނަ ހޯދައިފަ އެވެ.\nއިންޑިއާއިން ރާއްޖެއަށް 1 މިލިއަން ރުފިޔާގެ ކްރިކެޓް ވަސީލަތް ހަދިޔާކޮށްފި\nއޮފީސް ޓޭޕްބޯލް ކްރިކެޓް މުބާރާތުގެ ޗެމްޕިއަންކަން މީރާ ހޯދައިފި\nޓީ ޓުވެންޓީ ކްރިކެޓް ލީގު: ވިޔަންސާ އާއި މިލާން އެކަޑަމީއަށް މޮޅެއް\nއޮކްޓޯބަރ 6, 2019 13:28\nތުހުމަތެއްނޫން ކެޔޮކޭވަރު އެންގޭނީ ބިތުފަންގި ނެގީމަކަމަށް ބުނެއުޅޭ. ބިއްވެސް ލުއްސާލާފި އެކަމަކުވެސް ކެޔޮކޭވަރު ނޭގޮގެން ބޯޑުން އެއުޅެނީ.\nއޮކްޓޯބަރ 6, 2019 13:33\nކުޅޭށެ ކުރިކެޓު ކުޅޭށެ ކުރިކެޓު ބަހާއި އަމަލުން ކުޅޭށެ ކުރިކެޓު، މިއޮތީ މިފަހަރު ކޯޗު ކުޅެފައި. ބޯޑު ނުކުތީ މަތިޖަހަން.\nއޮކްޓޯބަރ 6, 2019 13:34\nކުރިކެޓްބޯޑް އެއްކޮއް އިސްތިއުފާ ދޭންޖެހޭ\nއޮކްޓޯބަރ 6, 2019 13:36\nމިނިސްޓަރ ޝާހިދުގެ އުއްމީދު: ރާއްޖޭގެ ކްރިކެޓް އެންމެ މަތީ ފަންތިއަށް ގެންދިއުން. މީމިދާކަށް ފަހުން މިނިސްޓަރު ވިދާލުއްވި ބަސްފުޅު. މިއަދު މިއޮތީ އިންޑިޔާ އާއި އެއްފެންވަރަކަށް ކުރިކެޓް ތަރައްގާ ވެފައި.\nއޮކްޓޯބަރ 6, 2019 13:40\nކުރިކެޓް ބޯޑުގެ އެކަނި އިހުމާލެއްނޫން، ނައިބް ރައީސްގެވެސް ލަފާގެ މަތިން ކަމަށްވަނީ ކޯޗު ބޭރުކޮށްލާން އުޅުނީ. ރާއްޖޭގެ ކްރިކެޓަށް ލިބިދާނެ ހުތުރު ނަމެއްގެ ސަބަބުން. ކޯޗުގެ ހަމަލާގެ ޝިކާރަޔަކަށްވީ ކުދިންގެ ހައްގެއްނެތް.\nއޮކްޓޯބަރ 6, 2019 13:43\nމިހާހިސާބައް ދިޔައީމާ ދެން ބޯޑުގެ ސިލެކްޓާސް އަދި އެކްސްކޯ ގެ އިތުރުން ކޯޗު އައްޔަންކުރި ފަރާތް މިހިންދުން މިހިދަށް އިސްތިއުފާ ދީފައި ގޭގައި މަޑުކޮއްލާ. އަދި މިމީހުންގެ މައްސަލަ ވަރަށް ރަގަޅައް ބެލެންޖެހޭ.\nއުތީމު3ބެއިން\nއޮކްޓޯބަރ 6, 2019 13:56\nއަދިވެސް މާންޑޭމެން މޭފުއްޕާފަ ބުނާތި ތިމަންނާމެންގެ ސަރުކާރޭ. ޥަރަށް ތާހިރެއްނުން އަދި މިއުޅެނީ އެއް އަހަރު ނުވެ މިއޮތީ މުޅި ކުރިމަގު ދޮވެލާފަ.\nހަގީގީ ބޮޑު ސޭލް\nއޮކްޓޯބަރ 6, 2019 13:59\nރާއްޖޭގެ ދިވެހި ވަންތަކަން ދައްކުވައިދޭ ދިވެހި ލޭގެނކުލައިން ޖަރީކޮށްފައިވާ ގައުމީ ޖާޒީ ބައިގެ ކުލަ ބަދަލްކޮށް އޭގައި އިންޑިޔާގެ ދިދަ ޖަހާ ހެދުމުގެ ނަތީޖާއަކަށް މިވީ ދިވެހިވަންތަކަން ކުދިންގެ ކިބައިން ދިއުން އަދި އުގަންނާދޭ މީހުނަށްވެސް ދިވެހިންގެ ސުލޫކީ މިންގަންޑު ދަސްނުވުން.\nއޮކްޓޯބަރ 6, 2019 14:06\nއަޅުގަނޑުމެން ކްރިކެޓް ބޯޑުގެ ފަރާތުން މިކަން ވަރަށް ހަރުކަށި އިބާރާތުން ކުއްވެރި ކުރަން އެހެންވެ ކޯޗު ޑީޕޯރޓް ކޮށްލަން އުޅުނީ.\nއޮކްޓޯބަރ 6, 2019 17:34\nކޮބާ އަނގަ ފުޅާކޮށްފައި އުޅޭ ޔޫތު މިނިސްޓަރު. ކެލޭގެ ޒިންމާ އަކީ ކޮބާ މިކަމުގައި. މިވެސް ޔާމީނު ބޮލަށް ކަނޑާލާ


SunOnline: Inter in Sanchez ge ebbasvun dhaaimee kohffi\nޢަބްދުﷲ އައިމަން 06 Aug 2020, 15:49\nއިންޓަ މިލާނުގެ ފޯވާޑް އެލެކްސިސް ސަންޗޭޒް -- ފޮޓޯ//ލައިވްސްކޯ\nމެންޗެސްޓާ ޔުނައިޓެޑާ އެކު ހަދާފައިވާ ލޯން އެއްބަސްވުމެއްގެ ދަށުން އިޓަލީގެ އިންޓަ މިލާނަށް ކުޅެމުން އަންނަ ޗިލީގެ ފޯވާޑް އެލެކްސިސް ސަންޗޭޒްގެ އެއްބަސްވުން އެކުލަބުން ދާއިމީ ކޮށްފި އެވެ.\nބާސެލޯނާގައި ކާމިޔާބު ދުވަސްތަކެއް ހޭދަ ކުރުމަށް ފަހު އިނގިރޭސި ޕްރިމިއާ ލީގަށް ސަންޗޭޒް ފުރަތަމައިން އައިސް ކުޅުނީ އާސެނަލަށެވެ. އެކުލަބުގައި ވެސް މޮޅު ކުޅުމެއް ދައްކާ ގިނަ ގޯލުތަކެއް ޖެހުމަށް ފަހު 2018 ވަނަ އަހަރު އެ ޓީމާއި ވާދަވެރި މެންޗެސްޓާ ޔުނައިޓެޑަށް ސަންޗޭޒް ވަނީ ބަދަލުވެފަ އެވެ. އެކަމަކު އަނިޔާތަކާއި، ފޯމުގެ މައްސަލަތަކާ އެކު އޭނާއަށް ޔުނައިޓެޑުން ޖާގަ ލިބުނީ އެންމެ ސީޒަނެއްގަ އެވެ.\nޔުނައިޓެޑަށް ކުޅުނު 45 މެޗުގައި އެންމެ ފަސް ގޯލު ޖެހުމުން އޭނާއަށް ބޮޑެތި ފާޑުކިޔުންތަކެއް އަމާޒުވެފައި ވަނިކޮށް ސަންޒޭޒް ލޯން އެއްބަސްވުމެއްގެ ދަށުން އިންޓަމިލާނަށް ބަދަލުވީ ނިމިގެން ދިޔަ ސީޒަނަށެވެ. އެކުލަބާއި ގުޅި ސަންޗޭޒް އަލުން ކުރީގެ ފޯމުގައި ކުޅެން ފެށުމާ އެކު އިންޓާއިން ވަނީ އޭނަގެ އެއްބަސްވުން ދާއިމީ ކުރުމަށް ޔުނައިޓެޑާ އެކު އެއްބަސްވެފަ އެވެ.\nމީޑިއާ ރިޕޯޓުތަކުން ބުނާ ގޮތުގައި ޔުނައިޓެޑާ އެކު ސަންޗޭޒް ހަދާފައިވާ އެއްބަސްވުން އެކުލަބުން އުވާލުމުން އިންޓާއަށް އޭނާ ބަދަލުވީ ފްރީ ޓްރާންސްފާއެއްގަ އެވެ. ތިން އަހަރު ދުވަހުގެ އެއްބަސްވުމަކަށް ސަންޗޭޒް އިންޓާއަށް ބަދަލުވި އިރު، އެ ޓީމުގެ ކޯޗު އެންޓޯނިއޯ ކޮންޓޭ ވަނީ ސަންޗޭޒްގެ ކުޅުމަށް ތައުރީފް ކޮށްފަ އެވެ.\nސަންޗޭޒްގެ ކުރީގެ ކުލަބުގެ ކޯޗު އޮލެ ގުނަ ސޮލްޝެއާ ބުނީ ޔުނައިޓެޑުގައި އެންމެ އެދެވޭ ކުޅުމެއް ނުދެއްކުނު ނަމަވެސް ސަންޗޭޒް އަކީ ތަފާތު މޮޅު ކުޅުންތެރިއެއް ކަމަށެވެ.\n"އެމީހުން ސަންޗޭޒްއާ ދޭތެރޭ ވަރަށް ހިތްހަމަ ޖެހޭ. ސަންޗޭޒް އަކީ އެންމެ މަތީ ފަންތީގެ ކުޅުންތެރިއެއް. އޭނާ ހިތްހަމަ ޖެހޭ ކުލަބެއްގައި ކުޅެ، އެންމެ ރަނގަޅު ޕާފޯމެންސެއް ދެއްކުމަކީ މި ކުލަބުވެސް ބޭނުންވާ ގޮތް." ސޮލްޝެއާ ބުންޏެވެ.


އޭއެފްސީ ކަޕް ރާއްޖޭގައި ބާއްވާނީ މެއި މަހުގެ ތެރޭގައި\nފުޓްބޯޅަ ސީޒަނުގެ ބާކީ ބައިގައިވެސް އޭޑީކޭއިން އެހީތެރިވެދޭނެ\n6 އޭޕްރިލް 2021 | އަންގާރަ 13:35\nއެއްބަސްވުމުގައި ސޮއިކުރުމަށްފަހު އެފްއޭއެމުގެ ޖެނެރަލް ސެކްރެޓަރީ ޖަވާޒާއި އޭޑީކޭގެ މެނޭޖިން ޑިރެކްޓަރު އައްފާލް\nމި އަހަރު ރާއްޖޭގައި ބޭއްވުމަށް ހަމަޖެހިފައިވާ އޭއެފްސީ ކަޕުގެ މެޑިކަލް ޕާޓްނަރަކަށް އޭޑީކޭ ހޮސްޕިޓަލް ހަމަޖައްސައިފިއެވެ.\nފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން މީގެ ކުރިން ވަނީ އޭއެފްސީ ކަޕުގެ ދެކުނު އޭޝިއާގެ ޓީމުތަކުގެ ގްރޫޕުގެ މެޗުތައް ރާއްޖޭގައި ބޭއްވުމަށް ކުރި ބިޑް ކާމިޔާބުކޮށް، މެޗުތައް ރާއްޖޭގައި ކުޅުމުގެ ފުރުޞަތު ހޯދައިފިއެވެ. އެގޮތުން ރާއްޖޭގެ ޓީމުތައް ހިމެނޭ ގްރޫޕް ޑީގެ މެޗުތައް މެއި މަހުގެ 14 ވަނަ ދުވަހުން ފެށިގެން 20 ވަނަ ދުވަހުގެ ނިޔަލަށް ކުޅެން ވަނީ ތާވަލުކޮށްފައެވެ. މީގެ އިތުރުން އޭއެފްސީ ކަޕުގެ ކޮލިފައިންގެ ޕްރިލިމިނަރީ ފުރަތަމަ ބުރުގައި ރާއްޖޭގެ ކުލަބު އީގަލްސް އާއި ބޫޓާނުގެ ޗެމްޕިއަން ތިމްޕޫ ސިޓީ އެފްސީ ބުދަ ދުވަހުގެ ހަވީރު ބައްދަލުކުރާ މެޗުވެސް ކުޅޭނީ މާލޭގައެވެ.\nއެހެންކަމުން އެފްއޭއެމުން ވަނީ އޭއެފްސީ ކަޕުގެ މެޗުތަކަށް އެހީތެރިވުމުގެ ގޮތުން އޭޑީކޭ ހޮސްޕިޓަލާއެކު އެއްބަސްވުމެއްގައި ސޮއިކޮށްފައެވެ. މި އެއްބަސްވުމުގައި ސޮއިކުރެއްވީ އެފްއޭއެމުގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) އެވެ. އަދި އޭޑީކޭގެ ފަރާތުން އެއްބަސްވުމުގައި ސޮއިކުރެއްވީ އެ ހޮސްޕިޓަލުގެ މެނޭޖިން ޑިރެކްޓަރު އަޙްމަދު އައްފާލެވެ. އެފްއޭއެމުން މަޢުލޫމާތުދިން ގޮތުގައި އޭޑީކޭއާއެކު ވެވުނު އެއްބަސްވުމުގެ ދަށުން، އޭއެފްސީ ކަޕުގެ އިތުރުން ރާއްޖޭގެ ލޯކަލް ފުޓްބޯޅަ ސީޒަނުގެ ބާކީ ބައިގައިވެސް އެ ހޮސްޕިޓަލު އެހީތެރިކަން ފޯރުކޮށްދޭނެއެވެ.\nއޭއެފްސީ ކަޕް ރާއްޖޭގައި ބޭއްވުމަށް އެފްއޭއެމުން ތައްޔާރުވަމުން އަންނައިރު، އެ މުބާރާތް ބޭއްވުމާ ގުޅޭ ގޮތުން އެފްއޭއެމުން މީގެ ކުރިން ވަނީ ކުޅިވަރާ ބެހޭ ވަޒީރު އަޙްމަދު މަޚްލޫފާވެސް ބައްދަލުކޮށް، މަޝްވަރާކޮށްފައެވެ. އަދި ގްރޫޕް ސްޓޭޖުގެ ފަހު ދެ މެޗު އެއް ވަގުތެއްގައި ކުޅެން ޖެހޭތީ، ކުޅިވަރާ ބެހޭ ވުޒާރާއާ ގުޅިގެން ގްރޫޕް ސްޓޭޖުގެ މެޗެއް ލ. ގަން ޒޯން ސްޓޭޑިއަމުގައި ކުޅެން އެފްއޭއެމުން އަންނަނީ މަސައްކަތްކުރަމުންނެވެ.\nމި އަހަރުގެ އޭއެފްސީ ކަޕުގެ ގްރޫޕް ސްޓޭޖް މެޗުތައް ސެންޓްރަލައިޒްކޮށް ބާއްވަން އޭޝިއާގެ މައި ފުޓްބޯޅަ އިދާރާ، އޭއެފްސީން ނިންމީ ކޮވިޑް-19 ގެ ހާލަތުން އަދި މިހާތަނަށް އެއްކޮށް އަރައިގަނެވިފައި ނުވާތީއެވެ. އޭއެފްސީ ކަޕުގެ ބިޑް ރާއްޖެއިން ކާމިޔާބުކުރިއިރު، އަވައްޓެރި އިންޑިއާއިންވެސް ވަނީ މި މުބާރާތް ބާއްވަން ބިޑްކޮށްފައެވެ.\nކޮލިފައިން ކާމިޔާބުކުރާ ޓީމަކަށް ގްރޫޕް ސްޓޭޖުގެ ފަހު ޖާގަ ލިބޭއިރު، ކޮލިފައިންގެ ޕްރިލިމިނަރީ ފުރަތަމަ ބުރުގައި ބުދަ ދުވަހު އީގަލްސްއިން ތިމްޕޫއާ ދެކޮޅަށް ނުކުންނާނެއެވެ. އަދި އެ މެޗުން އީގަލްސް މޮޅުވެއްޖެނަމަ، ޕްރިލިމިނަރީ ދެވަނަ ބުރުގައި އީގަލްސް ނުކުންނަން ޖެހޭނީ ބަންގްލަދޭޝްގެ ޑާކާ އަބަހާނީއާ ދެކޮޅަށެވެ. އަދި އެ މެޗުން މޮޅުވެއްޖެނަމަ، ޕްލޭއޮފް ބުރުގައި އީގަލްސް ކުޅެން ޖެހުމުގެ އެންމެ ފުރުސަތު ބޮޑީ އިންޑިއާގެ ބެންގަލޫރާއެވެ. މި އަހަރުގެ އޭއެފްސީ ކަޕް ގްރޫޕް ސްޓޭޖް މެޗުތައް ސެންޓްރަލައިޒްކޮށް ބާއްވާއިރު، އެހެން އަހަރުތަކާ ޚިލާފަށް މި އަހަރު ކޮލިފައިން މެޗުތައް ކުރިއަށްދާނީ އެއް ލެގަށެވެ.\nއޭއެފްސީ ކަޕް އޭޑީކޭ ހޮސްޕިޓަލް ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް)


Lock down aai hilaafu vun: 543 meehaku joorimanaa\nލޮކްޑައުންއާ ހިލާފުވުން: 543 މީހަކު ޖޫރިމަނާ\nއެސިސްޓެންޓް ޕޮލިސް ކޮމިޝަނަރު އިސްމާއިލް ނަވީން -- ފޮޓޯ: އެންއީއޯސީ\nކޮވިޑް-19 އާޢި ގުޅިގެން މާލޭ ސިޓީ ލޮކްޑައުންއަކަށް ގޮސްފައިވާއިރު މިހާތަނަށް ލޮކްޑައުން އާއި ހިލާފުވެގެން 543 މީހަކު ޖޫރިމަނާ ކޮށްފައިވާ ކަމަށް އެސިސްޓެންޓް ޕޮލިސް ކޮމިޝަނަރު އިސްމާއިލް ނަވީން މިއަދު ވިދާޅުވެއްޖެ އެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ނަވީން ވިދާޅުވީ އިއްޔެ 167 މީހަކު މާލެސިޓީން ޖޫރިމަނާ ކޮށްފައިވާ ކަމަށެވެ. އަދި 139 މީހަކު ޖޫރިމަނާ ކޮށްފައި ވަނީ މާލެއިން ކަމަށާއި 23 މީހަކު ހުޅުމާލެއިން ޖޫރިމަނާ ކޮށްފައިވާއިރު ފަސް މީހަކު ވިލިމާލެއިން ޖޫރިމަނާ ކުރި ކަމަށެވެ.\nނަވީން ވިދާޅުވީ ލޮކްޑައުން އާ ހިލާފްވެގެން މިއަދާ ހަމަޔަށް ޖުމްލަ 543 މިއަދާ ހަމަޔަށް ޖޫރިމަނާ ކޮށްފައިވާ ކަމަށާއ އޭގެ ތެރެއިން 458 މީހުން ޖޫރިމަނާ ކުރީ މާލެއިން ކަމަށާއި ހުޅުމާލެއިން 53 މީހަކު ޖޫރިމަނާ ކޮށްފައިވާއިރު 32 މީހަކު ވިލިމާލެއިން ޖޫރިމަނާ ކޮށްފައިވާ ކަމަށެވެ.\nލޮކްޑައުންއާއި ހިލާފްވެގެން މިހާތަނަށް 49 މީހަކު ހައްޔަރުކޮށްފައިވާއިރު މީގެ ތެރެއިން 47 މީހުން ހައްޔަރު ކޮށްފައި ވަނީ މާލެއިންނެވެ.\nމޯލްޑިވްސް ޕޮލިސް ސާވިސް ހުޅުމާލެ ވިލިމާލެ + މާލޭ ސިޓީ ކޮވިޑް-19 ކޮވިޑް-19 އިގެ ބަލާއާފާތް އެންއީއޯސީ\nކާފިއު ވަގުތު ބޭރުގައި އުޅޭނަމަ ޖޫރިމަނާކުރަނީ


Member Faisal ge gina eheethakeh dhaairaage meehunah dheefi | Mihaaru\nގުރުއާން މުބާރާތުން އެއްވަނަ އަށް ދިޔަ އަރީނަށް ފައިސަލް އުމްރާ ދަތުރެއް ހަވާލުކޮށް ދެއްވަނީ.\nމެމްބަރު ފައިސަލްގެ ގިނަ އެހީތަކެއް ދާއިރާގެ މީހުންނަށް ދީފި\n08 އޮކްޓޯބަރ 2017 - 14:44 17 comments\nމި އެހީގެ ތެރެއިން، މި އަހަރުގެ ގައުމީ ގުރުއާން މުބާރާތުން އެއްވަނަ އަށް ދިޔަ އެ ރަށު އައްސިދަ، މަރިޔަމް އަރީން އީސާ އަށް އުމްރާ ދަތުރެއް ދިނެވެ. އޭނާއަކީ ރަށު ފެންވަރުގައި އާއި އަތޮޅު ފެންވަރުގައި ބޭއްވި ގުރުއާން މުބާރާތްތަކުގައި ރަން ވަނަތަކެއް ހާސިލް ކުރި ދަރިވަރެކެވެ.\nމީގެ އިތުރުން އެ ފައުންޑޭޝަނުން ވަނީ ކާށިދު އާއި ގާފަރު ރައްޔިތުންގެ ސަލާމަތާއި ރައްކާތެރިކަން ކަށަވަރު ކުރުމުގެ ގޮތުން ލައިފް ބޮއި ރިންގުތަކެއް ހަދިޔާކޮށްފަ އެވެ. އަދި ކާށިދޫ ސްކޫލަށް އެ ފައުންޑޭޝަނުން ވަނީ ގިނަ ވަސީލަތްތަކެއް ހަދިޔާކޮށްފަ އެވެ.\nފައިސަލް ދާއިރާގެ މީހުންނަށް ލައިފް ބޮއި ރިންގުތަކެއް ހަދިޔާ ކުރަނީ.\nފައިސަލް "މިހާރު" އާ ވާހަކަ ދައްކަވަމުން މިއަދު ވިދާޅުވި ގޮތުގައި ލައިފް ބޮއި ރިންގުތަކެއް ހަދިޔާ ކުރީ އެ ދެ ރަށުގައި އުޅޭ މީހުންގެ ސަލާމަތާއި ރައްކާތެރިކަމަށް އެޅި ފިޔަވަޅެއްގެ ގޮތުންނެވެ.\n"މިހާރަކަށް އައިސް މީހުން ގެނބިގެން އެކިއެކި ހާދިސާތައް އެބަ ހިނގާ. އެހެންވެ، ރައްކާތެރި ފިޔަވަޅުތައް އެޅުމުގެ ގޮތުން ދެ ރަށުގައި އުޅޭ މީހުންނަށް ދިން އެހީއެއް އެއީ،" ފައިސަލް ވިދާޅުވި އެވެ.\nފަހަން ދަސްކޮށްދޭ ކޯހުގައި ބައިވެރިވި މީހުންނާ ފައިސަލް ވާހަކަ ދައްކަވަނީ. -\nހަމަ އެއާއެކު، ކާށިދޫ އަންހެނުންނަށް ހާއްސަކޮށްގެން އެ ރަށުގައި ވަނީ ފަހަން ދަސްކޮށްދޭ ކޯހެއް ފަށައިފަ އެވެ. އެ ކޯހުގައި 30 އަންހެނަކު ބައިވެރިވާ ކަމަށް ފައިސަލް ވިދާޅުވި އެވެ. ފައިސަލް ވިދާޅުވި ގޮތުގައި އެ ކޯހުގައި އަންހެނުން ބައިވެރިވާކަން އެއްވެސް ފީއެއް ނުނަގާނެ އެވެ.\nފައިސަލް ފައުންޑޭޝަނުން ވަނީ މަސްތުވާތަކެއްޗާ ދެކޮޅަށް އާންމުން ހޭލުންތެރި ކުރުވުމުގެ ގޮތުން ނެޝަނަލް ޑްރަގް އެޖެންސީ އާއި ކާށިދޫ ޕޮލިސް ސްޓޭޝަނާ ގުޅިގެން ޕްރޮގްރާމެއް ހިންގައިފަ އެވެ. އެ ޕްރޮގްރާމްގައި ވެސް 30 މީހަކު ބައިވެރިވި ކަމަށް ފައިސަލް ފައުންޑޭޝަނުން ބުންޏެވެ.


League Kaamiyaabu Kuran Kureven Huri Huriha Kameh Kuraanan: Ramos - Vaguthu\nލީގު ކާމިޔާބު ކުރަން ކުރެވެން ހުރި ހުރިހާ ކަމެއް ކުރާނަން: ރާމޮސް\nރެއާލްގެ ކެޕްޓަން ރާމޮސް (ވ) ލަނޑު ޖެހުމަށް ފަހު.\nސްޕެނިޝް ލީގް ކާމިޔާބު ކުރަން ކުރެވެން ހުރި ހުރިހާ މަސަތްކަތެއް ކުރާނެ ކަމަށް ރެއާލް މެޑްރިޑްގެ ކެޕްޓަން ސާޖިއޯ ރާމޮސް ބުނެފިއެވެ.\nކޮވިޑް-19 އާ ހެދި މިދިޔަ މާޗް މަހު ސްޕެއިންގެ ފުޓްބޯޅަ ސީޒަން މެދުކަނޑާލުމަށްފަހު އަލުން ފެށީ މިދިޔަ ބުރާސްފަތި ދުވަހުއެވެ. ބަންދަށްފަހު އެނބުރި އައިސް ކޮންމެ ޓީމަކުންވެސް ވަނީ މިހާތަނަށް އެއް މެޗް ކުޅެފައެވެ.\nލީގުގެ އެންމެ ކުރީގައި އެންމެ ފަހުގެ ޗެމްޕިއަން ބާސެލޯނާ އޮތީ 61 ޕޮއިންޓާއެކުއެވެ. ދެވަނައިގައި ރެއާލް އޮތީ 59 ޕޮއިންޓާއެކުއެވެ. ލީގުގައި ބާކީ ކޮންމެ ޓީމަކަށްވެސް އޮތީ 10 މެޗެވެ. އެހެންކަމުން ތައްޓަށް އަމާޒު ހިފާފައިވާ ބާސާ އާއި ރެއާލްގެ ވާދަވެރިކަން ވަނީ ވަރަށް ބޮޑުވެފައެވެ.\nރެއާލްގެ ކެޕްޓަން ރާމޮސް ބުނީ ލީގް ކާމިޔާބު ކުރުމަކީ މުޅި ޓީމުގެ އެންމެ ބޮޑު އަމާޒް ކަމަށާއި ކުރިއަށް އޮތީ 10 ފައިނަލް މެޗް ކަމަށެވެ. ރާމޮސް ބުނީ ބޮޑު ބްރޭކަކަށް ފަހު ކުޅުމުގެ ތެރެއަށް އައުމުން ތަފާތު ތަކެއް ހުރި ކަމަށާއި ކުޅުންތެރިން ތިބީ ޕޮޒިޓިވްކޮށް ކަމަށެވެ.\n"އަލުން ކުޅެވެން ފަށައި، މެޗުން ތިން ޕޮއިންޓް ލިބުމުން އަހަރެން މިހުރީ ވަރަށް އުފަލުން. އަދި އެބައޮތް 10 ފައިނަލް މެޗް. މި ހުރިހާ މެޗްތަކެއް ކާމިޔާބު ކުރަން ކުރެވެން ހުރި ހުރިހާ މަސަތްކަތެއް އަހަރެމެން ކުރާނަން. ބޮޑު ބްރޭކަކަށް ފަހު އަލުން ކުޅެން ފެށީމަ އެންމެނަށް ވެސް ތަފާތު އިހުސާސްތަކެއް ކުރެވުނު. ކޮންމެއަކަސް ފާއިތުމިވީ ވަރަށް ތަފާތު ހާލަތެއް. ބޭރަށް ނުދެވި ގޭގައި ގިނަ ދުވަހު އުޅެން ޖެހުމުން އޭގެ އަސަރު ކުރި. ނަމަވެސް އަހަރެމެން ޖެހޭނެ މިފަދަ ހާލަތްތަކުން ޕޮޒިޓިވް ކަންކަން ނަގައިގަންނަން، ފުޓްބޯލް އެނބުރި އައުމަކީ މުޅި ގައުމަށް ލިބޭނެ އުފާވެރިކަމެއް،" ރާމޮސް ބުންޏެވެ.\nރޭ އެއިބާއާ ދެކޮޅަށް ރެއާލުން ޖެހި ދެވަނަ ގޯލް ޖެހީ ރާމޮސްއެވެ.\nލީގުގައި ރެއާލަށް ދެން ކުރިއަށް އޮތީ ވެލެންސިއާ އާއި ދެކޮޅަށް ކުޅޭ މެޗެވެ. މި މެޗް ކުޅޭނީ އަންނަ ހުކުރު ދުވަހުއެވެ. އޭގެ ކުރިން ލެގަނޭޒްއާ ދެކޮޅަށް ބުދަ ދުވަހުގެ ރޭ ބާސާ ނުކުންނާނެއެވެ.\nޖޫން 17, 2020 12:42\nމީހަކު ކަނޑާ ވައްޓާލަން ޖެހުނަސް ހެޔޮ ދެއްތޯ!!!


England Balikoh South Africa In Rugby World Cup Ge Champion Kan Hoadhaifi - Vaguthu\nދެކުނު އެފްރިކާ އިން ރަގްބީ ވޯލްޑް ކަޕްގެ ޗެމްޕިއަންކަން ހޯދައިފި\nއިންގްލަންޑްގެ މައްޗަށް ކުރިހޯދައި ދެކުނު އެފްރިކާ އިން ރަގްބީ ވޯލްޑް ކަޕްގެ ޗެމްޕިއަންކަން ހޯދައިފި އެވެ.\nޖަޕާނުގަައި ކުރިއަށްދިޔަ ނުވަ ވަނަ ރަގްބީ ވޯލްޑް ޗެމްޕިއަންޝިޕްގެ ތަށި ދެކުނު އެފްރިކާ އިން އުފުލާލީ މިއަދު ކުޅުނު ފައިނަލް މެޗުގައި 2003 ވަނަ އަހަރު މި މުބާރާތް ކާމިޔާބުކުރި އިންގްލަންޑްގެ މައްޗަށް 32-12 އިން ކުރިހޯދައިގެންނެވެ.\nފޯރިގަދަ ކުޅުމެއް ފެނިގެންދިޔަ ފައިނަލް މެޗުގައި ދެކުނު އެފްރިކާ އިން ވަނީ މެޗުގެ ވަރަށް ކުރީކޮޅު ބޮޑު ލީޑެއް ނަގާފައެވެ. ނުވަ ޕޮއިންޓްގެ ލީޑެއްގައި އެޓީމުން ކުޅެމުންދިޔައިރު އިންގްލަންޑްގެ ކުޅުންތެރިން ދިޔައީ ފަރަގު ކުޑަކުރުމަށްޓަކައި މަސަތްކަތްކުރަމުންނެވެ. އެޓީމުން ކުރި މަސަތްކަތުން ދެކުނު އެފްރިކާގެ ލީޑް ހަ ޕޮއިންޓަށް ކުޑަވިނަމަވެސް އިންގްލަންޑްގެ މުހިއްމު ކުޅުންތެރިއެއް ކަމަށްވާ ކައިލް ސިންކްލާ އަށް ދެވަނަ ހާފުގަައި އަނިޔާވުމުން އެޓީމުގެ ކުޅުމަށް އޭގެ ނޭދެވޭ އަސަރު ކުރިތަން ފެނިގެންދިޔައެވެ. ފުރަތަމަ ހާފެކޭ އެއްގޮތަށް ދެވަނަ ހާފުގައިވެސް ދެކުނު އެފްރިކާ އިންވަނީ ވަރަށް އޯގަނައިޒްޑް ކުޅުމެއް ދައްކައި ފަހު ވަގުތު ލިބުނު ޕެނަލްޓީތަކުގެ ބޭނުން ހިފަައި ބޮޑު ލީޑަކާއެކު މެޗު ކާމިޔާބުކޮށްފައެވެ.\nމިއީ ރަގްބީ ވޯލްޑް ކަޕްގެ ފައިނަލުގައި އިންގްލަންޑް ނާކާމިޔާބުވި ތިންވަނަ ފަހަރެވެ. އަދި ދެކުނު އެފްރިކާ އަތުން ފައިނަލުގައި އެޓީމު ބަލިވި ދެވަނަ ފަހަރެވެ. މީގެ ކުރިން 2007 ވަނަ އަހަރުގެ ފައިނަލުގައިވެސް އިނގިރޭސިން ވަނީ ދެކުނު އެފްރިކާ އާއި ވާދަކޮށް ބަލިވެފައެވެ. މިފަހަރުގެ ތައްޓާއެކު ދެކުނު އެފްރިކާ ވަނީ މިހާތަނަށް ތިން ފަހަރެއްގެ މަތިން މި މުބާރާތް ކާމިޔާބުކޮށްފައެވެ.\nފަައިނަލް މެޗު ބަލާލުމަށްޓަކައި އިނގިރޭސިވިލާތުގެ ޕްރިންސް ހެރީ އާއި މޮނާކޯގެ ޕްރިންސް އަލްބާޓޯގެ އިތުރުން ޖަޕާނުގެ ރޯޔަލް ފެމިލީގެ ޕްރިންސް އަކިޝީނޯ ވެސް ބައިވެރިވެވަޑައިގެންނެވިއިރު ޓީވީ މެދުވެރިކޮށް ފައިނަލް މެޗު ވަގުތުން އެތައް މިލިއަން ބަޔަކު ވަނީ ބަލާފައެވެ.\nރަގްބީ ވޯލްޑް ކަޕަކީ ދުނިޔޭގައި މި ކުޅިވަރުގައި ބޭއްވޭ އެންމެ ބޮޑު މުބާރާތެވެ. ކޮންމެ ހަތަރު އަހަރަކުން އެއް އަހަރު އޮންނަ މި މުބާރާތް އެންމެ ފުރަތަމަ ބާއްވާފައިވަނީ 1987 ވަނަ އަހަރުއެވެ. އޭގެ ފަހުން ހަތަރު ގައުމަކުން މި މުބާރާތުގެ ތަށި އުފުލާފައިވާއިރު އެންމެ ކާމިޔާބު ޓީމުތަކަކީ ނިއުޒޭލެންޑާއި އެންމެ ފަހުގެ ޗެމްޕިއަން ދެކުނު އެފްރިކާ އެވެ.\nމިއީ ދުނިޔޭގެ އެންމެ ބޮޑު ބޯޓު،4ފުޓްބޯޅަ ދަނޑު ވަރު ވޭ!\nގަވާދާއި ޙިލާފް އެއްވުމެއްގައި ވަޅި ޖަހައި، ރޭޕް ކޮށް، ޑްރަގް އޯވަޑޯސްގެ ހާދިސާ ތަކެއް!


ގުޅިފައިވާ ޕާޓީތަކުން ރ މަޑުއްވަރީގައި ބާއްވާ ޖަލްސާ\nޑރ ޢަބްދުލް މަޖީދު އަބްދުލް ބާރީ\nޑރ ޢަބްދުލް މަޖީދު ޢަބްދުލް ބާރީ\n10 ނޮވެންބަރ 2017 | ހުކުރު 21:40\nރައީސް ޔާމީން ވެރިކަމަށް ގެންނަން އުޅެނީ ކާކުތޯ. 2018 އޭ ކިޔާފައި މިފެންނަނީ ކޮން މަންޒަރެއްތޯ. ވާދަކުރައްވާނެ އެންމެން ޖަލުގައި ވާދަ ކުރައްވަފާނެހެން ހީވާ އެންމެން ޖަލަށްލާނެ ކަމުގެ ބިރުވެރިކަމުގައި. ރަށަކަށް އަރާނަމަ ރައްޔިތުންނަށް ވުރެ ގިނައިން ސިފައިންނާއެކު. ތާއީދު ނެތް މީހަކު ގޮވައިގެން އުޅޭނީ ކިހިނެތްތޯ\nއެމްޑީޕީގެ ދިދައެއް ފެންނައިރަށް ބިރުގަނޭ. ކުޅުދުއްފުއްޓަށް ދާން ވިސްނީތީވެސް އެރަށުގައި ހުރި އެމްޑީޕީ ދިދަ ތިރިކުރުވީ.\nތަރައްޤީއޭ ކިޔާއިރު އެގެންނަ ތަރައްޤީއަކީ ރައްޔިތުންގެ ބޮލުގައި އަޅުވާ ބޮޑެތި ލޯނު. މާދަމާވެސް އެވެރިން ދިޔައިމާ ރައްޔިތުން ލޯނު ދައްކަން ޖެހޭނެ. ރައީސް ޔާމީން އަތުން ރާއްޖޭގެ ތިޖޫރީގެ ތަޅުދަނޑި އަތުލަން ވެއްޖެ. ތަންތަން ވިއްކާލާފައި ގެންނަ ތަރައްޤީއެއް ބޭނުމެއް ނުވޭ.\nމުއައްސަސާތައް އަތްދަށު ލައިގެން އުޅޭ އުޅުން ވަރަށް އަވަހަށް ނިމޭނެ. މިތިބީ 2018 ގެ އިންތިޒާރުގައި\n10 ނޮވެންބަރ 2017 | ހުކުރު 22:09\nވެރިން ޖަވާބުދާރީ ކުރުމަށް ވަރަށް ބޮޑަށް ބާރުއަޅުއްވާފައިވޭ.\nއުމަރުގެ ފާނު ވިދާޅުވެފައިވޭ ތިމަން ހައްގުތައް އަދާކޮށް ރަނގަޅަށް ކަން ނުކުރަންޏާ ކިޔަމަން ވާކަށް ނުޖެހެއޭ\nމިއަދުގެ ހުކުރު ޚުތުބާ އަޑު އެހިއިރު ވިސްނުނީ ކޮންވާހަހަކައެއް ގެންނަވަންތޯއޭ މިއުޅުއްވަނީ. ވަކި ހިސާބަކުން މަޗްވަރާގެ ވާހަކަ. އެވާހަކަ ނިމިގެން އައީ ވެރިންނަށް ކިޔަމަންވާ ވާހަކަ. ހުތުބާ ނިމުނު އިރުވެސް އިސްލާމީ ވެރިކަމެއްގައި ވެރިން ޖަވާބުދާރީ ކުރުވާ ވާހަކައެއް ނައި.\nޚުތުބާގައި އައީ ރުހުމުގައިވެސ ނުރުހުމުގައިވެސް ވެރިންނަށް ކިޔަމަންވުމަށް އައި ހަދީޘެއް. އެކަމާ ގުޅުންހުރި އަނެއް ބައެއް ނުގެނޭ. އެއީ ތިޔަބައިމީހުންދެކެ ލޯބި ވެރިންނަށް ކިޔަމަންވާ ވާހަކަ. އެވާހަކައެއް ނުގެނެސްދޭ.\nއިލްމުވެރިން ވިދާޅުވަނީ ހަދީޘްއާ ގުޅުން އޮންނަ ބައިތަކަށް ބަލައިލަން ޖެހޭނެ. ހަދީޘްގެ ފަހަތުގައި އޮވޭ އެންމެ ނުބައި ވެރިންނަށް ތިބިކަމަށްވާނަމަ ކަންކުރަން ޖެހޭނެ ބުނެފައިވާ ގޮތަކަށް ބަލައެއް ނުލާ


Majilis inthihaabugai baathil vote 4,800 ah vure gina | Mihaaru\nމަޖިލިސް އިންތިޚާބުގައި ބާތިލް ވޯޓު 4،800 އަށް ވުރެ ގިނަ\nމާވަށު ދާއިރާގެ ފޮއްޓަކަށް މީހަކު ލި ވޯޓު ކަރުދާހެއް ދައްކާލަނީ. --- ފޮޓޯ: ހުސެއިން ވަހީދު/ މިހާރު\nއާންމު އިންތިޚާބަށް އިލެކްޝަންސް ކޮމިޝަނުން ތައްޔާރުކުރި ވެބްސައިޓުން އާންމުކުރި މައުލޫމާތުން އެނގޭ ގޮތުގައި ބާތިލް ވޯޓުގެ ގޮތުގައި މިފަހަރު 4،852 ވޯޓު ހިމެނެ އެވެ. މިދިޔަ ސެޕްޓެމްބަރު 23 ގައި ބޭއްވި ރިޔާސީ އިންތިޚާބުގައި ބާތިލް ވޯޓުގެ އަދަދަކީ 3,132 އެވެ.\nމަޖިލިސް އިންތިޚާބުގައި ބާތިލް ވޯޓު އެންމެ ގިނަވީ، 170 ވޯޓާ އެކު، ވެލިދޫ ދާއިރާގަ އެވެ.\nއެކަމަކު ވީޓީވީގެ "ފަސް މަންޒަރު" ޕްރޮގްރާމްގައި އީސީގެ ރައީސް އަހުމަދު ޝަރީފް ރޭ ވިދާޅުވީ ވޯޓު ބާތިލްވި އަދަދު ހީކުރި ވަރަށް ވުރެ މަދު ކަމަށެވެ. އެގޮތަށް އެކަން ދިމާވީ ހޭލުންތެރިކުރުވަން ގިނަ މަސައްކަތްތަކެއް އިލެކްޝަންސް ކޮމިޝަނަށް ކުރީމާ ކަމަށް ވެސް އޭނާ ވިދާޅުވި އެވެ.\n"އަޅުގަނޑުމެން ހީކޮށްގެން ހުރި ވަރަކަށް ބާތިލް ވޯޓެއް ނާދެ،" ޝަރީފް ވިދާޅުވި އެވެ.\nއިންތިޚާބުގައި ވޯޓު ލުމުގެ ހައްގު ލިބިފައިވާ މީހުންގެ 80 ޕަސެންޓް މީހުން ވޯޓު ލާފައިވާ ކަމަށް އިލެކްޝަންސް ކޮމިޝަންގެ ތަފާސްހިތާބުތަކުން ދައްކަ އެވެ. މި އިންތިޚާބުގައި 105،077 އަންހެނުންނާއި 107،002 ފިރިހެނުން ވޯޓު ލި އެވެ. އެއީ ޖުމްލަ 212،079 މީހުންނެވެ.\nއިންތިޚާބުގައި 87 ދާއިރާ އަށް 264،442 މީހުންނަށް ވޯޓުލުމުގެ ހައްގު ލިބުނެވެ.\nއާއްމު އިންތިޚާބުގައި އާދަޔާ ހިލާފު ނަތީޖާއަކުން ކުރީގައި އުޅެނީ އެމްޑީޕީ އެވެ. މިހާތަނަށް ލިބިފައިވާ ނަތީޖާތަކުން ދައްކާ ގޮތުން އެ ޕާޓީން ވަނީ 65 ގޮނޑި ކާމިޔާބުކޮށްފަ އެވެ. މިއީ ތާރީޚުގައި ވެސް ފާހަގަކޮށްލެވޭ ވަރުގެ ތަފާތު ނަތީޖާއެކެވެ.\nއިލެކްޝަންސް ކޮމިޝަން އީސީގެ ރައީސް އަހުމަދު ޝަރީފް ރައްޔިތުންގެ މަޖިލީހުގެ އިންތިޚާބު 2019\n20 ކޮމެންޓް, 21 ރިއެކްޝަންސް\nމިކަހަލަ ކަންކަމަކީ ކުޑަކޮށްވެސް ބަލައިގަނެވޭނެ ކަންކަމެއްނޫނެވެ. އޮފިޝަލުން ތަމްރީން ކުރަނީ އިލެކްޝަންސް ކޮމިޝަނުންނެވެ. ފަހަރުގައި މަދުފޮއްޓެއް ތަފާތުވިޔަސް ވަރަށް ބައިވަރު ފޮށީގައި ބާޠިލުވޯޓު ގިނަވުމަކީ ކެނޑިޑޭޓުންނަށް ވެވޭ ބޭއިންސާފެކެވެ. ފޮށިދޮށުގަ ތިބޭ އޮފިޝަލުން ގުނާވޯޓް ގޯސްވެފައި ސީދާ އިލެކްޝަންސް ކޮމިޝަނުގެ ބޭފުޅުން އައިސް ހަމައެވޯޓް ގުނީމާ އެ ރަނގަޅުވީމާ ދެން އިންސާފަކީ ކޮބައިބާވައެވެ.\nނިމިދިޔަ ރިޔާސީ އިންތިހާބުގައި އޭރުގެ ސަރުކާރުން ވޯޓުކަރުދާހުގައި ކުރަހާފައި ވާނަމަ އެވޯޓުކަރުދާސްކޮޅު ބާތިލުވާނެކަމަށް އިންހާބާއި ބެހޭ ގާނޫނަށް އިސްލާހު ހުށަހެޅުމުން އިދިކޮޅު ޕާޓީތަކުން މައްސަލަ ޖައްސާ އެކަންހުއްޓުވީ އެއީ އިލެކްޝަން ކޮމިޝަނާއި ގުޅިގެން ޕީޕީއެމްއިން އިދިކޮޅު ކެނޑީޑޭޓްގެ ވޯޓަށް މަކަރުހަދައި ވޯޓު ބާތިލުކުރުމަށް ކުރައްވާ ކަމެއްކަމަށް ބުނެފައެވެ.\nވޯޓު ބާތިލު ކުރިމައްސަލް ދިރާސާކުރުމަށްފަހު އީސީގެ ކޮމެޓީން ދެއްވި ރިޕޯޓާމެދު ގޮތެއް ނިންމަން އީސީގެ5މެމްބަރުންގެ މެދުގައި މަޝްވަރާ ކުރުމަށްފަހު ނެގި ވޯޓުގައި ގިނަވޯޓުލިބުނީ މި މައްސަލަތައް ނުބެލުމަށެވެ.\nއެހެނިހެން ދާއިރާތަކުގެ މީހުން ވޯޓުލާ ފޮށިތަކަށް ވޯޓުލާފައިވާ ބައެއްމީހުން އީސީއަށް ޝަކުވާ ހުށަހަޅާފައިވަނީ އޭނާ ވޯޓުލާފައިވަނީ މިވެނި ކެނޑިޑޭޓަކަށް ކަމަށާއި އެ ފޮއްޓަށް އޭނާނޫން އެދާއިރާގެ މީހަކު ރަޖިސްޓްރީ ކޮށްފައި ނޫވާނެކަމަށެވެ. ނަމަވެސް އެ ފޮށީގެ ނަތީޖާ އިއުލާންކުރި އިރު އޭނާލީވޯޓު، ވޯޓުލީ ކެނޑިޑޭޓްނޫން އެހެން ކެނޑިޑޭޓަކަށް ލިބިފައިވާކަމަށް އިއުލާން ކޮށްފައިވާކަމަށެވެ.\nވޯޓު ކަރުދާސްކޮޅު ބާތިލުކަރަން ނިންމީ ވޯޓުކަރުދާސްކޮޅު ގައި ފާހަނގަޖެހިއިރު ރަނގަޅު ފާހަނގައިގެ ފައިކަށި ފާހަނގަ ޖަހާގޮޅީގެ ކުޑަތަންކޮޅެއް ބޭރުވެފައި ހުރިކަމުގައި ވިއަސް އެއީ އެމްޑީޕީގެ ކެނޑިޑޭޓެއް ނޫންނަމަ އެކަރުދާސްކޮޅު ބާތިލުކަމަށެވެ. އެއްފޮށީގެ ވޯޓުގައި ހަމައެގޮތައް ހުރި އެމްޑީޕީގެ ވޯޓުކަރުދާސްކޮޅު ރަނގަޅުކަމަށް އޮފިޝަލުން ނިންމާފައި ހުރިކަން މި މައްސަލަ ދިރާސަކުރި ކޮމެޓީއަށް ފާހަނގަ ކުރެވިފައިވާ ކަމަށް އެފަރާތުން މައުލޫމާތު ދެއްވިއެވެ\nއެހެނިހެން ދާއިރާތަކުގެ މީހުން ވޯޓުލުމަށް ބެހެއްޓި ވޯޓުފޮށިތަކުގެ ތެރެއިން %95 ވޯޓު ފޮށިތަކުގައި ކެންޑިޑޭޓުންގެ މަންދޫބުން ނެތްއިރު، ވޯޓުބާތިލުކުރަން އީސީގެ އޮފިޝަލުން ވޯޓު ކަރުދާހުގައި ކުރެހި މައްސަލަ ޖައްސާނެ ބަޔަކު ނެތްކަން ވެސް އީސީއިން މި މައްސަލަ ދިރާސާކުރި ކޮމެޓީއަށް ފާހަނގަ ކުރެވިފައިވާކަމަށެވެ.\nކ.ދިއްފުށީގައި 72 ދާއިރާގެ މީހުން ވޯޓުލުމަށް ބެހެއްޓި ވޯޓު ފޮށީގެ އިތުރުން އެހެން ބައެއް ދާއިރާގެ ވޯޓުފޮށި ތަކުގައި ތިއްބެވި މޮނީޓަރުންނަށް އޮފިޝަލުން ވޯޓު ބާތިލު ކުރިކަން އެނގިގެން ޗެކުކުރަން އެންގުމުން އަލުން ޗެކުކުރަމުން ގެންދިޔައިރު، ބައެއް އޮފިޝަލުން އެމީހުންގެ އަތުގައި އޮތްގަލަމުން ވޯޓު ކަރުދާސްކޮޅު ތަކުގައި ކުރަހަމުން ގެންދިޔަ ކަމުގެ ޝަކުވާ މޮނީޓަރުން އީސީއަށް ހުށަހަޅާފައިވާ މައްސަލަވެސް ބަލަންޖެހޭނެ.\nއެހެނިހެން ދާއިރާތަކުގެ މީހުން ވޯޓުލުމަށް ބައެއް ރަށްތަކުގަ އާއި އަދި އެއޢޕޯޓް، ސިނާއީ ސަރަހައްދު، ޖަލު، ރީޒޯޓްތަކާއި ރާއްޖޭއިން ބޭރުގައި ބެހެއްޓި ވޯޓު ފޮށިތަކަށް ލާފައިވާ ވޯޓުތައް، އެ ވޯޓު ފޮށިތަކުގެ އޮފިޝަލުން ވަރަށް ބޮޑަށް މަކަރުހަދައި އެމްޑީޕީ ނޫން ކެނޑިޑޭޓުންގެ ވޯޓު ބާތިލުކޮށްފައި ވާކަމަށް އީސީއިން މިމައްސަލަ ދިރާސާކުރި ކޮމެޓީއަށް ފާހަންގަ ކުރެވުނު ކަންކަން އީސީން ފުރިހަމައަށް ތަހުގީގު ކުރަންޖެހޭނެ.\n19 ވަނަ މަޖިލިސް އިންތިޚާބުގައި 22 ގޮނޑި އެމްޑީޕީއަށް ކާމިޔާކޮށްދީފައި ވަނީ އިލެކްޝަން ކޮމިޝަނުންކަމަށް އީސީން ކަމަށް ދެކެވޭ ވާހަކަ ތަހުގީގު ކުރަންޖެހޭ. އަދި ދާއިމީ ނަތީޖާ އިއުލާން ކުރުމުގެ ކުރިން ކެނޑިޑޭޓުން އަލުން އެދާއިރާތަކުގެ ވޯޓު ގުނުމަށް އެދެންޖެހޭނެ.\nއެހެންނުންވާނީ ގަލަން އިންނަނީ ދެލި ހިކިފަ. ފާހަގަ ޖަހާލާތަނުން ދެލި ހިނގަންފަށަނީ ފާހަގައިގެން ވަކިހިސާބަކަށް ދިއުމުން. ދެން ފާހަގަ ފަވާލަށް އުޅުނީމާ ސީދާ ރޮނގުން ކަޓައިގެންގޮސް ދެވަނަ ރޮގެއް އަރައިފިއްޔާ އެއޮތީ ވޯޓް ބާތިލްވެފަ.


ތިމާގެ ޙަޔާތާއި، ތިމާ ކުރާ މަސައްކަތާ ގުޅިގެން، މީހުންނާ ޚިޔާލު ތަފާތުވެ ނުވަތަ ޚިޔާލު އެއްގޮތްވުމަކީ އަޅުގަނޑު ވަރަށް ޝައުޤުވެރިވާ މައުޟޫޢެކެވެ. ޚިޔާލުގެ ލަގަނަށް ދޫދޭންޖެހޭ ވަގުތާއި، ދޫނުދީ، ވާންކުރަންޖެހޭ ވަގުތުތަކަކީ ކޮބައިކަން ދެނެގަތުމުގެ ބޭނުމުގައި، ޚިޔާލުތަފާތުވުމުގެ މައުޟޫޢާ ގުޅޭ ކަންކަމުގައި ވިސްނާ ފިކުރު ކުރެވެއެވެ. މިމައުޟޫޢަށް މީގެ ކުރިންވެސް އަޅުގަނޑު ލިޔެފައިވާނެއެވެ. މިހާރު މިލިޔަނީ، ކުރީގެ މަޒުމޫނު ލިޔުނު ފަހުން ދަސްވި ކަންކަމެވެ.\nދިވެހިރާއްޖޭގެ ހައިކޯޓުގެ ފަނޑިޔާރުންނާ އަޅުގަނޑާ ދެމެދު ދެބަސްވުމެއް އޮތްކަމަށް ރާއްޖޭގެ ބައެއް ނޫސްތަކުގައި އެބަ ރިޕޯޓު ކުރެއެވެ. އެއީ ތެދެކެވެ. ނަމަވެސް، އޮތީ ދެބަސްވުމެއް ނޫނެވެ. ޢިލްމީ ޚިޔާލު ތަފާތުވުމެކެވެ. ހައިކޯޓުން ނިންމެވި މައްސަލައެއްގައި، ޤާނޫނުލްޢުޤޫބާތު މާނަކުރެއްވި ގޮތް، އަޅުގަނޑު ދުށް ގޮތާ އެއްގޮތެއް ނުވިއެވެ. އެމައުޟޫޢުގައި އަޅުގަނޑަށް ފެންނަ ގޮތް އަޅުގަނޑު ލިޔުނީމެވެ. އަދި، އެމައްސަލަ އަލުން ބައްލަވައި ދެއްވުމަށް ސުޕްރީމް ކޯޓަށް ހުށަހެޅުމުން، ސީދާ އަޅުގަނޑު ބޭނުންކުރި ޢިބާރާތްތައް ބޭނުން ނުކުރެއްވި ނަމަވެސް، ސުޕްރީމް ކޯޓުން، އަޅުގަނޑުގެ ރައުޔަށް ތާއީދު ކުރެއްވިއެވެ. ހައިކޯޓުން އަލުން، ހަމަ އެ ބާވަތުގެ މައްސަލައެއްގައި ގޮތެއް ނިންމަވައިފިއެވެ. މިފަހަރު، އަޅުގަނޑުގެ ޚިޔާލަށް ޖަވާބެއްވެސް ދެއްވިއެވެ. ދެން އޮންނާނީ، އެމައްސަލައިގައިވެސް ސުޕްރީމް ކޯޓު މަރްޙަލާއެވެ.\nޤާނޫނީ ނިޒާމެއްގެ ބޭނުމަކީ ޢަދުލު އިންޞާފު ޤާއިމުކުރުމެވެ. އަޅުގަނޑުމެންނީ އިންސާނުންނަށްވީތީ، އެންމެ ފުރިހަމަ ޢަދުލު އިންޞާފެއް ޤާއިމު ނުކުރެވިދާނެއެވެ. އެކަން ހިނގާނީ، ޤިޔާމަތް ދުވަހުންނެވެ. އަޅުގަނޑުމެންނަށް އޮތީ، ވީ ވަރަކުން، އިންޞާފު ޤާއިމުކުރުމެވެ. މިކަން ޙާޞިލުކުރާ ވަޞީލަތަކީ ޤާނޫނީ ނިޒާމެވެ. ޖިނާއީ ޢަދުލުގެ ނިޒާމަށް ބަލާއިރު، އެކި މަރްޙަލާތަކުގައި، އެކި މުއައްސަސާތަކަށް، އެކި ދައުރު އޮވެއެވެ. މިއިން ކޮންމެ ދައުރެއް އަދާކުރަނީ، އެކަމަށް ތަމްރީނުވެފައިވާ މީހެކެވެ.\nފުރަތަމަ މަރްޙަލާއަކީ ފުލުހުންގެ ތަޙްޤީޤީ މަރްޙަލާއެވެ. އެއަށްފަހު، ދައުވާ ކުރުމާމެދު ގޮތެއް ނިންމާ މަރްޙަލާއެވެ. އޭގެ ފަހުން، ކޯޓުތަކުގެ ތިން މަރްޙަލާއެވެ. މިއިން ކޮންމެ މަރްޙަލާއެއްގައި މަސައްކަތްކުރާ، ހަމަ ކޮންމެ މީހަކުމެ، އެމައްސަލައިގައި ގޮތެއް ނިންމައެވެ. އެނިންމާ ގޮތާމެދު، ޖެހިގެން އަންނަ މަރްޙަލާގައި ހުންނަ މީހާގެ ޚިޔާލު އެއްގޮތްވެ، ނުވަތަ ތަފާތުވެއެވެ. މިއިން ކޮންމެ މީހަކަށްމެ، ޖިނާއީ ޢަދުލުގެ ނިޒާމުގައި ދައުރެއް އޮތުމުގެ ބޭނުމަކީ، ވީހާވެސް ގިނަ ބައެއްގެ ޚިޔާލާ އެއްގޮތްވެގެން، އެނިޒާމުގެ ތެރެއިން ޢަދުލު އިންޞާފުގެ ނިޒާމެއް ޤާއިމުކުރުމެވެ.\nއެހެންކަމުން، އަޅުގަނޑު (ޤާނޫނީ ވަކީލެއްގެ ހައިސިއްޔަތުން، ނުވަތަ ޕްރޮސިކިއުޓަރެއްގެ ހައިސިއްޔަތުން) ވަކި ކަމަކާބެހޭ ގޮތުން ދެކޭ ގޮތަކީ، އޭގެ ޒާތުގައި (ނިޒާމު ބައްޓަންވެފައި އޮތް ގޮތުން) މަތީ މަރްޙަލާގެ ކޯޓުތަކުން ގޮތެއް ނިންމަވަންޖެހިވަޑައިގަންނަވާނޭ ކަމެކެވެ. ވީމާ، ޚިޔާލުތަފާތުވުމާއި ނުވުމަކީ ޖިނާއީ ޢަދުލުގެ ނިޒާމުގެ އެއް އަސާސެކެވެ. އެއަކީ، ދެބަސްވުމެއް ނޫނެވެ.\nޚިޔާލުތަފާތުވުމުގެ ހައިރާކީ ބެހިގެންވަނީ7ދަރަޖައަށް ކަމަށް ސައިންޓިސްޓުން ލިޔުއްވާފައި ހުރެއެވެ. އެއީ؛\nލެވެލް6– ދެބަސްވާ ޚިޔާލުގައި އޮތް އަޞްލު ނުކުތާއާ ޞަރީޙަ ޢިބާރާތުން ދެބަސްވެ، ދެބަސްވާ ސަބަބު ކިޔައިދިނުން.(refuting the central point)\nލެވެލް5– ދެބަސްވާ ޚިޔާލުގައި އޮތް، (އަޞްލު ނުކުތާ ފިޔަވައި) އެހެން ނުކުތާއެއް ވަކިން ނަގައި، އެ ނުކުތާގައި އޮތް ވިސްނުން ރަނގަޅުނުވި ސަބަބު ކިޔަދިނުން (refutation)\nލެވެލް4– އަޞްލުނުކުތާ އެކަހެރިކޮށް، އޭގެ ވާހަކަ ނުދައްކައި، ދެބަސްވާ ޚިޔާލާ އިދިކީލި އެހެން ޚިޔާލެއް ތަޢާރަފުކޮށް، އެ ޚިޔާލަށް ހެކި ދެއްކުން (counterargument)\nލެވެލް3– އަޞްލުނުކުތާގެ ވާހަކަ ނުދައްކައި، ދެބަސްވާ ޚިޔާލާ ސީދާ ދެކޮޅުވާ ޚިޔާލު، އެއްވެސް ހެއްކެއްނެތި ހުށަހެޅުން (contradiction)\nލެވެލް2– ދެބަސްވާ ޚިޔާލުގައި އޮތް އަޞްލު ނުކުތާއަށް އެއްޗެއް ނުބުނެ، އެޚިޔާލު ހުށަހެޅުމުގައި ބޭނުންކުރި ބަހުރުވައަށް، ނުވަތަ ބަހުގެ ޢިބާރާތްތަކަށް ފާޑުކިޔުން (responding to tone)\nލެވެލް 1 – އެއްވެސް ހެއްކެއް ހުށަނާޅައި، ދެބަސްވާ ޚިޔާލު ހުށަހެޅި މީހާގެ ޒާތަށް ފާޑުކިޔުން (ad -hominem)\nލެވެލް0– ދެބަސްވާ ޚިޔާލު ހުށަހެޅި މީހާއަށް ހުތުރު ނަންނަމުން ގޮވުން (name-calling)\nސައިންޓިސްޓުން، މިމައުޟޫޢަށް ލިޔުއްވުމުގެ މާކުރިން، ދެބަސްވުންތައް އޮންނަންވީ ގޮތް އިސްލާމްދީނުގައި ސާފުކޮށްދެއްވައިފައެވެ. ޤުރުއާނުގެ ނައްޞުންނާއި، ރަސޫލާ (ޞ) ގެ ޢަމަލުފުޅުތަކުންނެވެ. އިބްރާހީމް ޢަލައިހިއްސަލާމް، އެކަލޭގެފާނުގެ ޤައުމުގެ މީހުންނާ ޚިޔާލުތަފާތުވީ، އެއްކައުވަންތަ ކަލަކީ ކޮބައިކަމާބެހޭ ގޮތުންނެވެ. އިބްރާހީމްގެފާނުގެ އަޞްލު ނުކުތާއަކީ، ގެއްލުމެއް ނުލިބޭ، މަންފާއެއް ނުކުރާ، އާރެއް ބާރެއް ނެތް ބުދުތަކަކަށް، އެކަލޭގެފާނުގެ ޤައުމުގެ މީހުން އަޅުކަން ކުރާތީއެވެ. އަޞްލުނުކުތާއަކީ އެއީއެވެ. ރަސޫލުﷲ (ޞ) މައްކާގެ މުޝްރިކުންނާވެސް ޚިޔާލުތަފާތުވި އަޞްލު ނުކުތާއަކީ އެއީއެވެ. އެނުކުތާ ސާފުކޮށްދެއްވުމަށް، ތަފާތު ޙުއްޖަތްތަކާއި ސަބަބުތައް ހުށަހެޅުއްވިއިރުވެސް، އެއްވެސް މީހަކަށް ހުތުރު ނަމަކުން މުޚާޠަބު ކުރެއްވިކަމެއް އެނގޭކަށް ނެތެވެ. ވަކި މީހަކަށްވީތީ، ވަކި ވާހަކައެއް ނުދެއްކޭނެކަމަކަށް ވިދާޅެއް ނުވެއެވެ. އެކަލޭގެފާނުންގެ ޚިޔާލާ އިދިކީލިވާ މީހުންގެ ވާހަކަތަކާއި ޙުއްޖަތްތައް އަޑުއައްސަވައި، އެއެންމެންގެ ޚިޔާލަށްމެ އިޙްތިރާމް ކުރައްވައި، އެޚިޔާލާ، އެކަލޭގެފާނުންގެ ޚިޔާލާ ތަފާތުވާ ސަބަބުތައް ހުށަހެޅުއްވިއެވެ. އަބަދުވެސް އުޅުއްވީ ހައިރާކީގެ އެންމެ މަތީގައެވެ. ޚިޔާލުތަފާތުވެމެ، މުޝްރިކުންމާމެދު ޢަމަލުކުރެއްވީ އިޙްތިރާމާއި ލޯތްބާއެކުއެވެ.\nފުއްޞިލަތު ސޫރަތުގެ 34 ވަނަ އާޔަތުގައި އޮތީ؛ "وَلَا تَسْتَوِى ٱلْحَسَنَةُ وَلَا ٱلسَّيِّئَةُ ۚ ٱدْفَعْ بِٱلَّتِى هِىَ أَحْسَنُ فَإِذَا ٱلَّذِى بَيْنَكَ وَبَيْنَهُۥ عَدَٰوَةٌۭ كَأَنَّهُۥ وَلِىٌّ حَمِيمٌۭ" މާނައަކީ، "ރަނގަޅު ކަންތަކާއި ނުބައިކަންތައް ހަމަހަމަވެގެނެއް ނުވެއެވެ. އެންމެހެޔޮ، ރިވެތިގޮތުން ތިބާ (ނުބައިކަންތައް) ދުރުކުރާށެވެ! ފަހު، އެހާރުން ތިބާއާ އެމީހަކާދެމެދުގައި ޢަދާވާތްތެރިކަމެއްވާ މީހާ، ގާތް ރަޙްމަތްތެރިއަކު ފަދައިން ވާނެތެވެ". މިއެވެ.\nއަޅުގަނޑާއި ހައިކޯޓުގެ ފަނޑިޔާރުންނާ ޚިޔާލުތަފާތުވެގެން އުޅޭކަމަށް، މީޑިޔާގައި ރިޕޯޓުކޮށްފައި އޮތް މައުޟޫޢު އަޅުގަނޑު ބަލައިލިއިރު، އަޞްލު ޚިޔާލު ތަފާތުވުމަށްވުރެ، އެ މައުޟޫޢުގައި ގިނައީ ޚިޔާލު އެއްގޮތް ކަންތަކެވެ. މައުޟޫޢުގެ 90% ކަންކަމުގައި ޚިޔާލު އެއްގޮތެވެ. ޚިޔާލު ތަފާތުވެގެން އުޅެނީ ބަހަވީ ކަމަކާއި، ޤާނޫނު ލިޔުމުގައި އޮތް ކަމަކާއެވެ. ހައިކޯޓުގެ ފަނޑިޔާރުން، މިމަޢުޟޫޢުގައި ޚިޔާލުތަފާތުވަނީ، ޢަދުލް އިންޞާފުގެ މަގަށް މަސައްކަތްކުރުމުގެ ޝައުޤުވެރިކަން ހުރިލެއް ބޮޑުކަމުންނެވެ. ޚިޔާލުތަފާތުވުމުގެ ހައިރާކީގައި، ހައިކޯޓުގެ ފަނޑިޔާރުން ޚިޔާރުކުރެއްވީ ޚިޔާލުތަފާތުވުމުގެ އެންމެ މަތީ ހައިރާކީއެވެ. ބައެއް ނުކުތާތަކުގައި، ދެވަނަ އަދި ތިންވަނަ ދަރަޖައަށްވެސް ދެވިފައި ހުރެއެވެ.\nދިވެހި ޢިލްމުވެރިންނަށް ބަލާއިރު، (ޔުނިވަރސިޓީގެ ޗާންސެލަރު) ޑރ ޙަސަން ޙަމީދާއި ކުރީގެ ހައުސިންގ މިނިސްޓަރ ޑރ މުޙައްމަދު މުޢިއްޒުއާ ދެމެދު ހިނގި (ކަމަށްބުނާ، (އަޅުގަނޑަށް މިކަމުގެ ޙަޤީޤަތް ކަށަވަރުނުވާ)) ނުތަނަވަސްކަމެއްގައި، ޑރ. ޙަސަން ޙަމީދު، ޚިޔާލުތަފާތުވުމުގެ ހައިރާކީގެ އެންމެ މަތީ ދަރަޖައިގެ މިސާލެއް ދައްކަވާފައިވެއެވެ. މީހުން ދިރިއުޅޭ ސިޓީ ޕްލޭންކުރާއިރު ދުވާ ޓްރެކް ނާޅާންވީ ގޮތުގެ ޢިލްމީ ލިޔުމެއް، ޑރ ޙަސަން ޙަމީދުގެ ބްލޮގުގައި ލިޔުއްވައިގެންނެވެ.\nއަޅުގަނޑު ވަކި ކަމަކާ ޚިޔާލެއް ހުށަހަޅަނީ، ނުވަތަ ވާހަކައެއް ދައްކަނީ، އަބަދު އެޚިޔާލުގައި ގޮތް ދޫނުކޮށް ދެމިހުންނާކަށް ނޫނެވެ. އަޅުގަނޑާ ޚިޔާލު ތަފާތުވާ މީހުން ލިޔެފައި ހުންނަ އެއްޗެހި ކިޔައި، އެމީސްމީހުންނާ ވާހަކަ ދައްކައި، އަޅުގަނޑުގެ ޚިޔާލު ބަދަލުކުރަންޖެހޭ ތަނެއް އޮތްނަމަ، ޚިޔާލު ބަދަލުކުރަން ތައްޔާރަށް ހުރެގެންނެވެ. އެކަން ދަނެގެންނެވެ. އެތައް މައްސަލައެއްގައި، އަޅުގަނޑުގެ ވިސްނުން ބަދަލުވެ، ހައިކޯޓުގެ ފަނޑިޔާރުންގެ ވިސްނުންފުޅަށް ތާއީދުކުރެވިފައިވެސް އެބަހުއްޓެވެ. އޭގެ އަނެއް ކޮޅުވެސް އެބަ އޮތެވެ. މިއީ، ދުނިޔޭގެ އާދަކާދައެވެ. ޚިޔާލުތަފާތުވުމުގެ ސަޤާފަތުގައި މުހިންމުކަމަކީ، ޚިޔާލުތަފާތުވުމުގެ ހައިރާކީގައި ތިމާ ހުރެވޭ ހިސާބާމެދު އަބަދުމެ ވިސްނުން ބެހެއްޓުމެވެ.


Rihaakuru Island : Home stay ge furathama brand | Mihaaru\nހޯމް ސްޓޭގެ ފުރަތަމަ ބްރޭންޑަކީ "ރިހާކުރު އައިލެންޑް"\nދިއްގަރު: ހޯމް ސްޓޭ އަންނަ ޖެނުއަރީ މަހު ފަށަން ނިންމާފައި ވަނީ މި ރަށުން. -- ފޮޓޯ: އަބްދުﷲ އަބީދު\n20 އޮކްޓޯބަރ 2021 - 10:57\nމީރު ރިހާކުރާ އެކު މ. ދިއްގަރު ދިވެހިންގެ ތެރޭގައި މަޝްހޫރެވެ. އަންނަ ޖެނުއަރީން ފެށިގެން އެ ރަށް ވެގެންދާނީ "ދަ ރިހާކުރު އައިލެންޑް"ގެ ގޮތުގައި އިންޓަނޭޝަނަލީ ވެސް މަޝްހޫރު ބްރޭންޑަކަށެވެ.\nޓޫރިޒަމް މިނިސްޓަރު ޑރ. އަބްދުﷲ މައުސޫމް "މިހާރު" އަށް ވިދާޅުވީ ޑޮމެސްޓިކް ޓޫރިޒަމްގެ އާ ޕްރޮޑަކްޓް، ހޯމް ސްޓޭ ފަށަން ނިންމާފައި ވަނީ ދިއްގަރުން ކަމަށެވެ. އެ ރަށް، ދުނިޔެ އަށް ހުޅުވާލުމަށް ވާން ޖެހޭ ތައްޔާރީތައް ކުރިއަށް އެބަދާ ކަމަށް މިނިސްޓަރު ވިދާޅުވި އެވެ.\n"ޖެނުއަރީ އެކެއްގައި އެ ރަށަށް ދާނެ ފަތުރުވެރިއަކު ނުވަތަ ފަތުރުވެރިންތަކެއް ބުކިން ހަދައިގެން ހޯމް ސްޓޭ ތަޖުރިބާކުރަން،" މިނިސްޓަރު ވިދާޅުވި އެވެ.\nދިއްގަރު: މި ރަށް މަޝްހޫރުވެފައި އޮންނަނީ މީރު ރިހާކުރު ކައްކާ ރަށުގެ ގޮތުގައި.\nމަސްވެރިކަމަށް ބަރޯސާވެފައި އޮންނަ ދިއްގަރަކީ ބިން ފުރި، ތޮއްޖެހުން ބޮޑު ރަށަކަށް ވިޔަސް އެ ރަށުގައި ހޯމް ސްޓޭ ފަށަނީ، މިނިސްޓަރު ވިދާޅުވި ގޮތުގައި، ވަރަށް ހަނި ދޭތެރެއަކުން ވެސް މަންފާ ހޯދެން އޮތް ކަން ޔަގީންކޮށްދިނުމަށެވެ.\nއެކަމަށް ފަހިވެފައި އޮތް މަގަކީ ޓޫރިޒަމް ދާއިރާގައި ތަޖުރިބާ ހުރި މީހުންނާއި ޝައުގުވެރިވާ ޒުވާނުންތަކެއް ރަށުގައި ތިބުމުވެ. ދިއްގަރާ އެކު އެ އަތޮޅު މަޑުއްވަރީ ކައުންސިލުން ވެސް ހޯމް ސްޓޭ އަށް ތައްޔާރުވަމުން އަންނަ ކަން މައުސޫމް ވިދާޅުވި އެވެ.\nފުރަތަމަ އަމާޒު 30 އެނދަށް\nހޯމް ސްޓޭއާ އެކު ރަށުގެ ރައްޔިތުންނަށް އާމްދަނީގެ ދޮރު ހުޅުވިގެންދާނެތީ އެކަން ލަސްކުރާކަށް ދިއްގަރު ކައުންސިލުން ވެސް ބޭނުމެއް ނުވެ އެވެ. އާާބާދީގައި 1،375 މީހުން ހިމެނޭ ރަށުގައި މިކަން ފެށުމަށް އަންނަނީ މަޝްވަރާތައް ކުރަމުންނެވެ.\nޓޫރިޒަމް މިނިސްޓަރު ޑރ. އަބްދުﷲ މައުސޫމު "މިހާރު" އާ ވާހަކަދައްކަވަނީ---ފޮޓޯ:އަހުމަދު އަވްޝަން އިލިޔާސް/މިހާރު\nއެ ރަށުގައި ގެސްޓް ހައުސްއެއް އަދި ނެތެވެ. އެކަމަކު ހޯމް ސްޓޭ ފަށަން ގެތައް ހަދަމުން އަންނައިރު އަމާޒު ހިފާފައި އޮތީ ފަށާއިރު ވެސް 30 އެނދަށެވެ.\nކައުންސިލްގެ ރައީސް އަހްމަދު ނިޝާން ވިދާޅުވި ގޮތުގައި 30 އެނދާ އެކު ހަރުދަނާ އުސޫލެއްގެ ދަށުން އެކަން ފެށިގެންދާނެ ކަމުގެ އުއްމީދު ބޮޑެވެ.\nރިހާކުރު އައިލެންޑްގެ ނަމުން ދިއްގަރު ބްރޭންޑްކުރާއިރު އޮތް ގޮންޖެހުމަކީ ޓޫރިސްޓުންނަށް ރިހާކުރު މަގްބޫލު އެއްޗަކަށް ނުވުމެވެ. އެހެންކަމުން މި ބްރޭންޑާ އެކު ވިސްނުން ހުރީ މަސްވެރި އުފެއްދުންތައް ކުރިއަށް ނެރުމަށެވެ.\nދިއްގަރުގައި ރިހާކުރު ކައްކަނީ: މި ރަށުގައި ޑޮމެސްޓިކް ޓޫރިޒަމް ފުޅާކޮށް ރަށަށް އާމްދަނީ ހޯދައިދޭން ކައުންސިލާ ގުޅިގެން މިނިސްޓްރީން އަންނަނީ މަސައްކަތް ކުރަމުން. -- ފޮޓޯ: އަބްދުﷲ އަބީދު\n"ރިހާކުރު އައިލެންޑްގެ ޓެގްލައިން ނުގެއްލޭ ގޮތަށް ޕްރޮމޯޓްކުރަން މަޝްވަރާތައް ކުރިއަށް ދަނީ،" ނިޝާން ވިދާޅުވި އެވެ.\nކައުންސިލުން ބުނިގޮތުގައި އެ ރަށް ކައިރީގައި ޑައިވިން ސްޕޮޓްތަކެއް އެބަހުއްޓެވެ. އެހެންކަމުން މަސްވެރިކަމުގެ ބާވަތްތަކާ އެކު ހޯމް ސްޓޭގައި އެކަން ވެސް ތަޖުރިބާކޮށްލަން ޓޫރިސްޓުންނަށް ފުރުސަތު ހުޅުވާލަން ކައުންސިލްގެ ވިސްނުން އެބަހުއްޓެވެ.\nކައުންސިލް އިދާރާ ޓޫރިސްޓުން ޓޫރިޒަމް ޓޫރިޒަމް މިނިސްޓްރީ ޑރ. އަބްދުﷲ މައުސޫމް (ޓޫރިޒަމް މިނިސްޓަރު)\n40 ކޮމެންޓް, 26 ރިއެކްޝަންސް\nއިޒް ދެއާ އެނީ ރެގިއުލޭޝަން ފޮ އޮޕަރޭޓިން ހޯމް ސްޓޭ؟\nރިހާކުރު ކައްކަނީ ތިރަށުގައިވެސް ބިދޭސީންނެއް ނޫންތަ، ހޯމްސްޓޭ އާއެކު ތިކަން ވެސް ހުއްޓިދާނެ5ވަރަކަށް އަހަރު ތެރޭ، ޓޫރިސްޓުންނައް އުދަގޫވާތީ\nމިނިސްޓަރޫ ހޯމްސްޓޭއަށް ދޮންކުއްޖަކު މިކޮޅަށްވެސް ފޮނުވާލަދީ އަހަރެން ނިދާ އެނދުގަ އަދި އޮވޭ ހުސްޖާގައެއް އެޖާގައަށް\nދެން ކޮބާތަ ގަރުދިޔަ އައިލެންޑް، ޗަކޮއެ އައިލަންޑް، ކައްޓަލަ އައިލަންޑް، ގޮޅަޔާ އައިލަންޑް، ބޯންތަށި އައިލަންޑް، ފަންކާ އައިލަންޑް، ބަތްޕެން އައިލަންޑް، އޮބި އައިލަންޑް، ހަވަރު އައިލަންޑް، އަނދިރި ހިއްކި އައިލަންޑް.\nތޮއްޑޫ = ކަރާ އައިލެންޑް\nދ. ހުޅުދެލި މީހުން ހަދާ ރިހާކުރު ވަރުގެ ފެންވަރު ރިހާކުރެއް ނުހެދޭނެ. ބެޓް މި ކުރީ. ޓްރައި\nރިހާކުރު ތެލުލާފަ އާ ކުޅިކޮށްލާފަ ދިވެހިން ކާ ގޮތަށް އެއާއެކު ކާ ތަކެއްޗާއެކު އެމީހުންނަށް ރަހަ ދެއްކީމަ އެ ހިނގާނީ. އެ ބޭނުންކޮށްގެން ތައްޔާރުކުރާ ކާ ތަކެތީގެ ފެސްޓިވަލެއް ކަހަލަ އެއްޗެއް ބޭއްވީމަ އަސްލު އޭގެ ރަހައާ އޭގެ ރަހަ ލައްވައިގެން ހަދާ އެއްޗެހި ގިނަ ބަޔަކަށް އެނގޭނީ. ރިހާކުރު އައިލެންޑް ކިޔާފަ ރިހާކުރު ވަޅުޖެއްސީމަ ކަމަކުނުދާނެ.\nރިހާކުރު ފަތުރުވެރިންނަށް ކަމުނުދާތީ މަސް ޕްރޮޑަކްޓް ޕްރޮމޯޓް ކުރާވާހަކަ މިދައްކަނީ އެކަމަކު ރަށް ޕްރޮމޯޓް ކުރަން މިޖެހެނީ ރިހާކުރު އިލަންޑް؟ ކީކޭ ބުނާނީ!\nތިރަށުގެ ރީތިނަންވެސް ހަލާކުކޮއްލީތި މާމޮޅު ނަންތައްކިޔަންހަދާގެން\nދިއްގަރު މީހުން ރިހާކުރޭ ކީމަ ރުޅިނާދޭތޯ އަޅެ އެމީހުންގެ ކައިރީ އަހާލަބަލަ.\nނާޅި އައިލެންޑު= ކެލާ\nކެލާ ރަގަޅު ކައްޓަލަވެސް


ވިހި ރުޕީސް ގެ މައްސަލައިގައި މީހަކު މަރާލައިފި - DhiDaily\nވިހި ރުޕީސް ގެ މައްސަލައިގައި މީހަކު މަރާލައިފި\nއިންޑިއާގެ ދިއްލީގައި ބޯކޮށަން ދިޔަ މީހަކު 20 ރުޕީސް ގެ މައްސަލައިގައި މަރާލާފިއެވެ.\nދިއްލީގެ ބުރާރީ އަވަށުގެ ބޯކޮށާ ތަނެއްގެ ތެރޭގައި ރުޕޭޝް ނަމަކަށް ކިޔާ ތަރުކާރީ ވިއްކާ މީހާ މަރާލާފައިވަނީ، ބޯ ކޮށުމަށްފަހު 50 ރުފީސް ދޭން ބުނުމުން 30 ރުޕީސް ދިނުމަށް ފަހު، ފަހުން 20 ރުޕީސް ގެނެސްދޭނެ ކަމަށް ބުނުމުން ބޯކޮށާ ތަން ހިންގަމުން ދިޔަ ދެބެއިންނެވެ. މި ދެމީހުން އޭނާ އަށް އަނިޔާ ކުރަމުން ދިޔައީ، އޭނާގެ 13 އަހަރުގެ ދަރިފުޅުގެ ކުރިމަތީގައެވެ.\nމަންޒަރު ދުއް މީހުންނާއި ހަވާލާދީ އެގައުމުގެ ނޫސްތަކުގައި ބުނެފައިވަނީ 20 ރުޕީސްގެ މައްސަލައިގައި އޭނާ އަށް އަނިޔާ ކޮށްފައިވަނީ ޕީވީސީ ހޮޅިތަކަކުން ތަޅާއެވެ. އޭރު އެފިރިހެން މީހާގެ ދަރިފުޅު އެމީހުން ކާރީ ބައްޕައަށް އެހެން ނެހެދުމަށް އެދި އާދޭސް ކުރަމުން ދިޔަ ކަމަށްވެސް ވަނީ ރިޕޯޓު ކޮށްފައެވެ. މަންޒަރު ބަލަން ގިނަ ބަޔަކު އެތާ ތިބިނަމަވެސް އެކަކުވެސް އޭނާ ސަލާމަތް ކޮށްދޭން މަސައްކަތް ކޮށްފައި ނުވާކަމަށްވެސް ރިޕޯޓުގައި ވަނީ ބުނެފައެވެ.\nރުޕޭޝް މަރުވުކަމަށް ފުލުހުން ބުނެފައިވަނީ ހޮސްޕިޓަލަށް ގެންގޮސް ފަރުވާ ދެމުން ދަނިކޮށް މިދިޔަ ހުކުރު ދުވަހުގެ ވަގުތެއްގައެވެ. ބޯކޮށާ ތަނުގެ ތެރޭ އޭނާއަށް އަނިޔާކުރި ދެބެއިން، އަނިޔާ ކުރުމަށްފަހު އެސަރަހައްދު ދޫކޮށް ފިލި ނަމަވެސް ފުލުހުން ވަނީ އެދެމީހުން ހައްޔަރު ކޮށްފައެވެ.


“އޭނަ ކީއްކުރީ؟” ހައިރާންވެފައި އަހަރެން އެހީމެވެ.\nއަހަންނަށް ދީމާ އެނގެނީ ވަރަށް ކުޑަކޮށެވެ. ދީމާއަކީ އާދައިގެ ކުއްޖެއް ނޫނެވެ. ކޮންމެ ފަދަ ޖަވާބަކަށް ވެސް އަހަރެން ހުރީ ތައްޔާރުވެގެންނެވެ.\n“މިއަދު އަހަރުމެން ދިޔައީ ވިލިނގިއްޔަށް،” މަންމަ ކިޔައިދިނެވެ. “އެއްކަލަ މި ގެއަށް އާދެއެއްނު ފާޒިރާއެއް. އޭނަގެ ދަރިފުޅު މީހަކާ އިންނާތީ ވިލިނގިއްޔަށް ދާންވެގެން ދިޔައީ. ދަރިފުޅުގެ ބައްޕަ ވެސް ދިޔަ. އަހަރުމެން ފެރީޓާމިނަލަށް ދިޔައިރު ޓިކެޓު ކިޔު ވަރަށް ދިގު. އެހެންވެ މަޑުކޮށްލައިގެން ތިބީ. ތިއްބާ ދީމާ ޓަސްލާފަ އެ ތަނުގަ ހުރި ޑަސްބިން މަތީގަ ޖައްސާލައިފި. ކިހާ ލަދެއް ގަންނާނެ. ދަންނަ ބައިވަރު މީހުން ތިބި.”\nމަންމަ ބުނީ އަހަރެން އުންމީދުކުރި ކަހަލަ ކަމެއް ނޫނެވެ. އެއްގޮތަކުން ބަލައިފިއްޔާ ބޮޑުކަމެއް ވެސް ނޫނެވެ. ލަދުވެތިކަމެއް ކަމަށް އަހަރެން ގަބޫލުކުރަމެވެ.\n“ދެން މަންމަ ބުނި ނަމަ ފައިބާށޭ، ހަޑިކަމެކޭ!” އަހަރެން ބުނީމެވެ.\n“ހީވޭތަ ނުބުނެ ހުންނާނެހެން؟” ހިތްހަމަނުޖެހިފައި މަންމަ ބުންޏެވެ. “ދީމާ ބުނީ އެ އޯކޭވާނެޔޯ! ކީކޭ ދެން ބުނާނީ؟ އެ ކަހަލަ ކަންތައް ކިހިނެއް އޯކޭވާނީ؟ ބުރުގާއަޅައިގެން ހުރި އަންހެންކުއްޖެއް. އެންމެން ތިބީ ބަލަން. ލަދުން ކިރިޔާ ހަލާކުނުވީ.”\nވަރަށް ގިނަ ވާހަކަދައްކައިގެން މަންމައަށް ވިސްނައިދެވޭތޯ ބެލީމެވެ. މަންމަގެ ނަޒަރުގައި އެއީ ހުތުރުކަމެކެވެ. ވީކަމެއް ވީއެވެ. ދެވަނަ ފަހަރަށް އެ ކަހަލަ ކަމެއް ތަކުރާރުވެގެން ނުވާނެއެވެ. އަހަރެން ގާތުގައި ބުނީ ދީމާއަށް ނަސޭހަތްދިނުމަށެވެ. މަންމަޔާ ވާހަކަދައްކައި ނިންމައިފައި ދީމާއަށް ގުޅީމެވެ. އަހަރެން ވާހަކަދެއްކީ ވަރަށް އޯގާތެރިކޮށެވެ.\n“މިހާރު ހަންނާނަށް ވެސް މަންމަ ގުޅީ؟” ދީމާ ހިތްހަމަނުޖެހުނެވެ. “އެ ވަރު ކަމަކާ ޖެހޭތަ ހަންނާނަށް ގުޅަން. އަހަރެން ފައިވާޅުވީ. އެހެންވެ އިށީނދެލީ. ކޮބައިތަ މައްސަލައެއް؟”\nދީމާއަކީ ޒުވާން ކުއްޖެކެވެ. އޭނާގެ ސިކުނޑިއަށް ވަނީ ފުން އަސަރުތަކެއް ކޮށްފައެވެ. އެކަމަކު އެ ކަން އެނގެނީ އަހަންނަށެވެ. އަހަރެންގެ މައިންބަފައިންނަކަށް ނޭނގޭނެއެވެ. އެންގޭކަށް ވެސް ނެތެވެ.\n“ތަނެއްގަ އިށީނދެލުމަކީ މައްސަލައެއް ނޫނޭ ދީމާ،” ކުޑަކުއްޖަކަށް ވިސްނައިދޭހެން ދީމާއަށް ވިސްނައިދިނީމެވެ. “އެކަމަކު ކުރިން ވެސް އަހަރެން ބުނީމެއްނު މަންމަމެންގެ ވާހަކަ. މިހާރު ފެނިފަ ހުންނާނީ. އަހަރެންގެ އަނބިމީހާ އެ ކަހަލަ ކަމެއް ކުރީމަ މަންމަމެން ލަދުގަންނާނެއްނު! ދޯ! ދީމާއަށް އެނގޭނެ ދީމާ ދެކެ މަންމަޔާ ބައްޕަ ވެސް ކިހާ ލޯބިވާކަން. އަހަރެން ބޭނުމެއް ނޫން އެ ލޯބިން ފުކެއް ވެސް އުނިވާކަށް. އެހެންވެ މި ބުނެލީ.”\nއަހަރެން ދެއްކި ވާހަކަ ދީމާ އަޑުއެހިއެވެ. ގަބޫލުކުރިއެވެ.\n“އެކަމަކު މަންމަމެން ލަދުގަންނާނެ ކަންތަކާއި ނުގަންނާނެ ކަންތަކުގެ ލިސްޓެއް ނެތި ކިހިނެއް އަހަރެން ކިނބިއްސެއް ވެސް އަޅާނީ؟” ދީމާ ސުވާލުކުރިއެވެ. “ދެން ބަލާނަން ވީހާ ވެސް ރަނގަޅަކަށް އުޅެވޭތޯ.”\nދީމާ ބުނީ ތެދެކެވެ. އަހަންނަށް އެ ކަން ވިސްނެއެވެ. ދީމާ އުޅެބޮޑުވި މާހައުލާއި އަހަރެންގެ މައިންބަފައިންގެ މާހައުލު ވަރަށް ތަފާތެވެ. އަހަރެން ޖެހުނީ އަކުރުމަތީ އަކުރު އަޅައިދޭށެވެ. އަހަރެންގެ މައިންބަފައިން ނުރުހޭނެހެން އަހަންނަށް ހީވާ ހުރިހާ ކަމެއް ދީމާއަށް ކިޔައިދިނީމެވެ. އަހަންނަށް ވިސްނުނު ގޮތުގައި، އިނދެގެން ގެންނަ މީހާ މައިންބަފައިން ގާތުގައި ބެހެއްޓުމަކީ ސިކުނޑިއަށް ތުރާވާނެކަމެކެވެ. ދެބައިމީހުންގެ މައްސަލަތައް ހައްލުކޮށްފައި އަދި އެންމެން އެކުގައި އުޅެވޭނެ ކަހަލަ މާހައުލެއް ވެސް ތަނަވަސްކޮށްދޭން ޖެހެއެވެ. އެއީ ފަސޭހަކަމެއް ނޫނެވެ. ވަޒީފާގައި ގިނަ ވަގުތު ގެއިން ބޭރުގައި އުޅެންޖެހޭ އަހަރެން ކަހަލަ މީހަކަށް ވަކީން އުނދަގޫކަމެކެވެ. އަހަންނަށް އަންނާނީ ފޯނުކޯލެކެވެ. ބަލަންޖެހޭނީ ކަންފަތުންނެވެ. އެހެނަސް އެ ނޫން ގޮތެއް އަހަންނަކަށް ނެތެވެ. ދެ ފަރާތުގައި ވެސް އަހަރެން ލޯބިވާ މީހުންނެވެ.\nޖެހުނު ކުޑަކުޑަ މައްސަލަ ހައްލުކުރީ، އަހަރެން ހިތުން ވަރަށް މޮޅަށެވެ. އެކަކާ ދިމާއަށް ވެސް ބާރަށް އެއްޗެއް ނުބުނެ، އޯގާތެރިކަމާ އެކުގައި ވިސްނައިދީގެންނެވެ. އެކަކު ހިތުގައި ވެސް ކަޅު ލައްގަނޑެއް ނުޖެހެއެވެ. އެހެނަސް ކަޅު ތިއްކެއް ޖެހުނެވެ. އަހަރެންގެ ލޮލަކަށް އެ ތިއްކެއް ނުފެނެއެވެ. އެ ގޮތުގައި ހޭދަވީ އެންމެ ދެ ދުވަހެވެ. އަނެއްކާ ގެއިން ފޯނުކޯލެއް އައެވެ. އެ ފަހަރު ގުޅީ ބައްޕައެވެ. ގަޑިން އޭރު ރޭގަނޑު އަށެއްޖަހަނީއެވެ. ބައްޕަ ހިތުން ބައްޕަ ހުރީ ވަރަށް ހަމަޖެހިފައެވެ. އެހެންނަމަވެސް އެއީ އަހަރެންގެ ބައްޕައެވެ. ރުޅިއައީމައި ބައްޕަ ބޭނުން ކުރާ ލަފުޒުތަކާއި، ރުޅިއައިކަން ނާންގަން ބައްޕަ ބޭނުންކުރާ ލަފުޒުތައް އަހަރެންނަށް އެނގެއެވެ. ބައްޕަ ފުރަތަމަ ވެސް ވާހަކަ ފެށީ އަހަރެން ތުލުސްދޫގައި ކުރާ މަސައްކަތްތަކާ ބެހޭގޮތުންނެވެ. އަހަންނަކީ އޮފީސްކަންކަމުގައި އިރުއިރުކޮޅާ ރަށްރަށަށް ދާ މީހެކެވެ. ކުރަނީ ކީއްކަން ބައްޕައަށް އެނގޭނެއެވެ. ހިތަށްއެރިއެވެ. ކޮންމެވެސް ކަމެއް ގޭގައި ހިނގައިފިއެވެ.\n“ކިހިނެއްވީ ބައްޕާ؟” އަހަރެން އެހީމެވެ. “އަނެއްކާ ވެސް ދީމާ ކަމެއްކުރީތަ؟”\nއަހަރެންގެ ކުޅަދާނަކަން އެނގުމުން ބައްޕަ ކޮންމެހެން ތަރުވާޒު ދިގުކުރާކަށް ނަހަދައެވެ.\n“ހައްތާ ވެސް ދަރިފުޅަށް އުނދަގޫ ނުކުރަން ބައްޕަ އުޅުނީ،” ބައްޕަ ވަރަށް އާދައިގެ ރާގެއްގައި ބުންޏެވެ. “އެކަމަކު މިހާރު އެހެރަ އަށެއްޖެހީ. ދީމާ ހަވީރު ނުކުތް ގޮތަށް އަދިވެސް ގެއަކަށް ނާދޭ. ވީ ތަނެއް އަންގާލީކީ ނޫން. ދަމުން ބުނީކީ ނޫން. އަޅެ ދެރަކަމެއް ވެއްޖެއްޔާ ދަރިފުޅު ވެސް ހިތަށްއަރާނެ ބައްޕަ ކީއްވެހޭ ނުބުނީ. ނޫންތަ؟ މިހާރު މަންމަ ކިތަންމެ ފަހަރަކު ގުޅައިފި. ފޯނެއް ނަގަނީކީ ނޫން. ދަރިފުޅަށް އެނގޭތަ އޭނަ ވީ ތަން؟”\nދީމާ ދުވަހަކު ވެސް އެހެނެއް ނަހަދައެވެ. ކޮންމެ ތާކަށް ދިޔަސް، ކޮންމެވެސް އެކަކު ގާތުގައި ބުނެލާނެއެވެ. އެހެނަސް އެ ފަހަރު އަހަރެން ގާތަކު ވެސް ނުބުނެއެވެ. ހަނދާންނެތުނީކަމަށް ވެސް ވެދާނެއެވެ. އަހަރެން މަސައްކަތްކުރީ މައްސަލަ ފިނިކުރާށެވެ.\n“އާނ! ރަށުން ތިމާގެ ބަޔަކު އައިސްގެން އެ މީހުންނާ ބައްދަލުކުރަން ދިޔައީ،” އަހަރެން ދޮގުހެދީމެވެ. “ބައްޕަޔާ މަންމަ ވެސް ނަމާދަށް ހުރީމަ ނުބުނެވުނިއްޔޯ. އަސުރު ވަގުތުއެއްނު ނުކުތީ.”\n“ނޭނގޭނެއްނު!” ބައްޕަ އެހެން ބުނިއިރު މަންމަ ކޮންމެވެސް އެއްޗެއް ބުނި އަޑު އަހަންނަށް އިވުނެވެ. “އަޅެ ފަހުން ވެސް ގުޅާލި ނަމަ ދޯ.”\nބައްޕަ ލައްވާ ފޯނުކުރުވީ މަންމައެވެ. މައްސަލަ އިތުރަށް ބޮޑުނުކޮށް މަންމަ ގުޅި ނަމަ މާ ރަނގަޅުވީހެވެ. އެ ކަމަށް ވުރެ ބޮޑަށް އަހަރެން ކަންބޮޑުވީ ދީމާ ދިޔަ ތަނެއް ނޭނގުނީމައެވެ. ވަގުތުން ދީމާއަށް ގުޅީމެވެ. ފޯނެއް ނުނެގިއެވެ. ދެ ފަހަރު ގުޅީމެވެ. ތިން ފަހަރު ގުޅީމެވެ. ފޯނެއް ނުނެގިއެވެ. ދެނެއް އަހަރެން ނުގުޅަމެވެ. ވަރަށް ގިނަ ފިކުރު ސިކުނޑީގައި އެނބުރުނެވެ. ގޭގައި މައްސަލައެއް ޖެހުނީ ހެއްޔެވެ؟ ދީމާ ގެއިން ނުކުތީ ހެއްޔެވެ؟ ނުވަތަ ދީމާގެ ނުފެންނަ ފަރާތެއް ފޮރުވިފައި ވަނީ ހެއްޔެވެ؟ އަހަރެން ހިތުން އަހަރެން ދީމާއަށް ކަންތައް ކުރަމުންގެންދިޔައީ ވަރަށް ރަނގަޅަށެވެ. ވަރަށް ލޯބިންނެވެ. ބަދަލުގައި ދީމާ ވެސް ހަމަ އެހާ ތެދުވެރި ލޯތްބެއް އަހަންނަށް ދިނެވެ. ހީކުރަމުންއައީ އެހެންނެވެ.\nނުވައެއް ޖަހަން އުޅެނިކޮށް ދީމާ ގުޅިއެވެ. އަހަރެން ފޯނުނެގީމެވެ.\n“ކޮންތާކު ތި އުޅެނީ؟” އަހަރެން ސުވާލުކުރީ ވަރަށް އޯގާތެރިކޮށެވެ.\n“ތިމާގެ ބޭބެޔަކާ އެއްކޮށް ބޭރުގަ މިއުޅެނީ.” ދީމާ ޖަވާބު ދިންލެއް އަވަސްކަމާއި ރާގުން ހީވަނީ އެހެން މީހަކު ލިޔެދީފައިވާ ފޮޅުވަތެއްހެންނެވެ.\nއަހަރެންގެ ކަންފަތުގައި ހަރުލީ ދީމާގެ ޖަވާބެއް ނޫނެވެ. ޖަވާބުދީ ނިމުމުން މަޑުމަޑުން އިވުނު ފިރިހެން އަޑެވެ. ދުރުދުރުން އިވުނު މިޔުޒިކުގެ އަޑެވެ. ތަނުގެ ހަމަހިމޭންކަމެވެ. އެކަމަކު ވެސް ޝައްކުކުރާކަށް ބޭނުމެއް ނުވިއެވެ. ދީމާއަކީ އަހަރެން ދެކެ ލޯބިވި ކުއްޖެކެވެ. އަހަންނާ ކައިވެނިކުރަން ބޭނުންވެގެން ކައިވެނިކުރި ކުއްޖެކެވެ. އިސްނަގައި އަހަރެންނަށް ގުޅި ކުއްޖެކެވެ. ހިތް ގަބޫލުކުރަން ބޭނުންވީ ކުރިން ވެސް ގަބޫލުކުރާ ފަލްސަފާއެވެ. ލޯބީގެ ބަދަލުގައި ލިބޭނީ ލޯތްބެވެ. ވަފާތެރިކަމެވެ. ތެދުވެރިކަމާއި އޯގާތެރިކަމެވެ.\n“އެކަމަކު ބުނެލާފައެއްނު ދީމާ ދާންވާނީ،” އަހަރެން ވާހަކަދެއްކީ، އަބަދުވެސް ވާހަކަދައްކާ އޯގާތެރި ރާގުގައެވެ. “މަންމަމެން ކިހާ ކަންބޮޑުވާނެ. ބައްޕަ ނުގުޅާތަ؟”\n“އާނ އަހަރެންގެ ފޯނަކަށް ނުގުޅާ!” ދީމާ ވަރަށް ޔަގީންކަމާ އެކުގައި ބުންޏެވެ.\nއަހަރެން ހިތަށްއެރިއެވެ. ދޮގުހަދަނީ ކާކު ހެއްޔެވެ؟ ބައްޕަ ހެއްޔެވެ؟ ދީމާ ހެއްޔެވެ؟ އެކަމަކު އެ ތަހުގީގެއް ނުފަށަމެވެ. އަހަރެން ބެލީ މަސްލަހަތަށެވެ. މައިންބަފައިންނާއި އަނބިމީހާ ވެސް ރުއްސަން އަހަރެން ބޭނުމެވެ.\n“އެހެންތަ؟ ތި ވާނީ ނުބައި ނަންބަރަކަށް ގުޅުނީކަމަށް،” އަހަރެން ބުނީމެވެ. “ތިމާގެ ބޭބެޔޭ ތި ބުނީ ކޮން ބޭބެއެއް؟ ނަޒީހް؟”\nއެ ހިސާބަށް ވާހަކަ ދިޔައިރު އަހަރެންގެ ފޯނުން ބެޓެރި ހުލިވާކަމުގެ އިންޒާރު ދޭން ފަށައިފިއެވެ.\n“އުހުނ!” ދީމާ ބުންޏެވެ.\n“ވާހިދު؟ ރިއްފަތު؟” އަހަންނަށް އެނގޭ ތިން ނަން އަހަރެން ހަމަކޮށްލީމެވެ.\n“އުހުނ!” ދީމާ ޖަވާބުގައި ބުންޏެވެ.\nކުރު ޖަވާބެއްދީފައި ދީމާ ތަފުސީލު ނުދޭތީ އަހަރެން ކުޑަކޮށް ހިތްހަމަނުޖެހުނެވެ. ވަކި ހިސާބަކުން ސުވާލުކުރުން އަހަރެން ހުއްޓާލާނެހެން ދީމާއަށް ހީވީ ހެއްޔެވެ؟ ކުރިން އަހަރެން އެހެން ހަދާތީއެވެ.\n“އެއްބަޑުއެއްބަފާ މީހެއް ނޫން. ކަޒިންއެއް ނޫން،” އަހަރެންގެ ރާގު ބަދަލުވާން ފެށިއެވެ. “ބޮޑުބޭބެއެއް ނޫން. ދެން ކާކު ތި ތިމާގެ ބޭބެއަކީ؟ ރަށު މީހެއް؟”\n“އުހުނ!” ދީމާ އަނެއްކާ ވެސް ދިނީ ކުރު ޖަވާބެކެވެ. “އައްޑޫ މީހެއް.”\nއައްޑުއަކު ދީމާގެ ތިމާގެ މީހަކު ނުހުންނާނެއެވެ. އާއިލީ ގާތް އެކުވެރިއެއް ވެސް ނުހުންނާނެއެވެ. އެ ވަރު އަހަންނަށް އެނގެއެވެ. އެ ހިސާބުން ދެން ނުކުރަންވާ ޝައްކު އަހަންނަށް ކުރެވިއްޖެއެވެ.\n“އައްޑޫ މީހެކޭ؟ ދީމާ ތިމާގެ މީހަކު އައްޑޫގަ ހުންނަންވީ ކީއްވެ؟” ތަންކޮޅެއް ހަރުކަށިކޮށް އަހަންނަށް ބުނެވުނެވެ. “ކޮންތާކު ތި ތިބީ؟ ރެސްޓޯރަންޓެއްގަތަ؟ އޭނަ އެބައިން ދޯ ކައިރީގަ؟”\nދީމާ ފޯނުގެ މައިކު މަތީގައި އަތްއެޅިހެން އަހަންނަށް ހީވިއެވެ. ކޮންމެވެސް އެއްޗެއް ބުނިހެން ވެސް ހީވިއެވެ. އަހަރެން ދީމާއަށް ގޮވި ނަމަވެސް ދީމާގެ ޖަވާބެއް ނައެވެ. އެ ނުބައި ދަނޑިވަޅުގައި، ބެޓެރި ހުލިވެގެން އަހަރެންގެ ފޯނު ނިވުނެވެ.\nސިޓީ ކައުންސިލްގެ އަޣުލަބިއްޔަތު ލިބިއްޖެ ނަމަ، މާލޭގެ ރައްޔިތުންނަށް ހިނިތުންވުން ގެނެސްދޭނަން: މުއިއްޒު


Mikankan Nukuraathi, Avahah Muskulhi Vaane - Vaguthu\nކޮންމެ މީހަކީ ވެސް ޒުވާން ކަންމަތީގައި ހުންނަން ބޭނުން ވާނެ މީހެކެވެ. އުމުރުން ދުވަސްތަކެއް އޮއްވާ މުސްކުޅި ބަލީގައި އެނދުމަތި ވާކަށް އެއްވެސް މީހަކު ބޭނުމެއް ނުވާނެއެވެ. ޒުވާންކޮށް ރީތިކޮށް ހުންނަން އެތައް ބަޔަކު ބޮޑެތި ޚަރަދުތައް ކުރަނީ ވެސް މިހެން ވެގެންނެވެ. ނަމަވެސް ޒުވާންކޮށް ހުރުމަށް ބައެއް ކަންކަން ކުރާ ފަދައިން ބައެއް ކަންކަން ނުކޮށް ދޫކޮށްލަން ވެސް ޖެހެއެވެ.\nތިރީގައި އެވަނީ މުސްކުޅި ވުމުން ދުރުވުމަށްޓަކައި ދިރިއުޅުމަށް ގެންނަން ޖެހޭ ބައެއް ބަދަލުތަކެވެ.\nނިދުމުގެ އާދަތައް ހަމައެއްގައި ހިފެހެއްޓުން\nބައެއް މީހުންނަކީ ނިދަން ވަކި ގަޑިއެއް ކަނޑައަޅާފައި އޮންނަ ބައެއް ނޫނެވެ. މެންދަމުން އަލިފާ ފަހުން ވެސް ނިދާފާނެއެވެ. އަނެއް ދުވަހު އަަސުރުން ތިިރިވާ ފަހުން ވެސް ހޭލަފާނެއެވެ. ނަމަވެސް ސިއްހީ ތަޖުރިބާކާރުން ބުނާ ގޮތުގައި ހަށިގަނޑަށް އެންމެ ފައިދާ ބޮޑީ ރޭގަނޑު ވީހާވެސް އަވަހަށް ނިދާފައި ފަތިހު ވީހާވެސް އަވަހަށް ހޭލުން ކަމަށެވެ. ނިދުމާއި އަރާމު ކުރުމުގައި ކޮންމެ ރެޔަކު ވެސް އަށް ގަޑިއިރު ހޭދަ ކުރުމެވެ.\nމޭވާ އާއި ތަރުކާރީ ކެއުން\nމޭވާ އާއި ތަރުކާރީ އިން ފައިދާ ލިބޭނެ ކަން އެންމެނަށް ވެސް އެނގެއެވެ. ނަމަވެސް މޭވާ އާއި ތަރުކާރީ ކެއުމަށް ގިނަ މީހުންނަށް މާބޮޑު އިސްކަމެއް ނުދެވެއެވެ. މިއީ އަވަަހަށް މުސްކުޅިވެ ގައި ބާރު ދެރަވާނެ ކަމެކެވެ. އެހެންކަމުން ކޮންމެ މީހަކު ވެސް މޭވާ އާއި ތަރުކާރީ ކެއުމަށް އިސްކަން ދޭން އެބަޖެހެއެވެ.\nހަކުރު ގިނައިން ބޭނުން ކުރުން\nހަކުރުން ލިބޭ އެތައް ސިއްހީ ގެއްލުމެއްގެ ވާހަކަ ކޮންމެ ދުވަހަކު އިވެއެވެ. ނަމަވެސް ހަކުރާއި ދުރު ވެވެނީ މަދު މީހަކަށެވެ. ރަނގަޅު ސިއްހަތެއްގައި ގިނަ ދުވަސްތަކެއް ވަންދެން ހުންނަން ބޭނުން ނަމަ ހަކުރު ބޭނުން ކުރުން މަދުކުރަން ޖެހެއެވެ.\nސިނގިރޭޓް ދުމުގެ ސަބަބުން ލިބޭ "ހިތްހަމަހެމަށް ވުރެ" ލިބޭ ގެއްލުން ބޮޑު ކަން އެންމެނަށް ވެސް އެނގެއެވެ. ސިނގިރޭޓްގެ ސަބަބުން ވަރަށް އަވަހަށް ބަލި އެނދުގައި އޮށޯންނަން ޖެހިދާނެއެވެ. އެހެންކަމުން އަވަހަށް ސިނގިރޭޓް ބުއިން ހުއްޓާލަން އެބަޖެހެއެވެ.\nބަނގުރަލުން އޮތީ ގެއްލުމާއި ހަލާކެވެ. އެއީ ހުރިހާ ކުށެއްގެ އަސްލަށް ވުމުގެ އިތުރުން ސިއްހީ އެތައް މައްސަލައެއްގެ ވެސް ފެށުމެވެ. ނަމަވެސް ގަބޫލު ކުރަން ޖެހޭ ހިތި ހަޤީޤަތަކީ އަޅުގަނޑުމެންގެ ތެރޭގައި ވެސް ބަނގުރާ ބޯ މީހުންގެ އަދަދު ވަރަށް ގިނަ އެވެ. އެއަދަދު އަންނަނީ އިތުރަށް މަތި ވަމުންނެވެ. ދުޅަހެޔޮ ސިއްހަތެއްގައި ހުރުމަށް އަވަހަށް ބަނގުރާ ބުއިން ހުއްޓާލަން ޖެހެއެވެ.\nފެން ބުއިން މަދު ވުން\nފެން ބުއިމަކީ ގިނަ މީހުންނަށް މާބޮޑު އިސްކަމެއް ދެވޭ ކަމެއް ނޫނެވެ. ނަމަވެސް ފެން ހަށިގަނޑުން މަދު ވުމަކީ ސިއްހީ މައްސަލަތަކެއްގެ ފެށުން ކަން ގަބޫލު ކޮށް ސިއްހީ ދާއިރާގެ ތަޖުރިބާކާރުން ލަފާދެމުން ގެންދާ މިންވަރަށް ކޮންމެ ދުވަހަކު ވެސް ފެން ބުއިމަކީ އާދަައަކަށް ހަދަން އެބަޖެހެއެވެ.\nސިއްހަތު ރަނގަޅު ދުޅަހެޔޮ މީހެއްގެ ގޮތުގައި ހުރުމަށް ވަރަށް ގިނަ ކަންކަން ކުރަން ޖެހެއެވެ. އެކަންކަން ނުކޮށް ސިއްހަތު ރަނގަޅު ދުޅަހެޔޮ މީހަކަށް ނުވެވޭނެއެވެ.\nޖުލައި 27, 2021 02:20\nތިއޮތީ ހިތުން ވަރަށް މޮޅު އެއްޗެއް ލިޔެވިފަ\nއެހެންވެތަ މަޝީދު އެބުއީން ހުއްޓާލީ.